ލޯބިން /2ވަނަބައި – Esfiya – Dhivehi Vaahaka Site\nލޯބިން /2ވަނަބައި\n- by Aash - 27- November 6, 2018\n“އަލީނާ ތަ؟ އަަހންނަކީ ރިޔާ. ނިކީގެ މަންމަ…..” އެ އަންހެންކުއްޖާ ތެދުވެ ސަލާމް ކޮށްލީ ހިނިތުންވުމަކާއި އެކުގައެވެ. އެ ހިނިތުން ވުމުގައި ހިތްހެޔޮގޮތެއް ހުއްޓެވެ. ރިޔާހުރީ ފަޔަށް ހިފާފައިވާ އައިސްބްލޫ ޖިންސަކާއި ރަތްކުލައިގެ ޓީޝާޓެއް ލައިގެންނެވެ. މާިގނަ ގަހަނާތަކެއް ބޭނުން ކޮއްފައެއް ނެތެވެ. އެކަމަކު އަތުކުރީގައިވާ ރަން ގަޑިއާއި، އިނގިލީގައި އޮތް ރޫބީ އަގޮޓިން އަތުގެ ރީތިކަން އެތައް ގުނައެއް އިތުރުކޮށްދީފައި ވެއެވެ. ރިޔާ ޖެހިގެން ހުިރ ގޮނޑީގައި އިށީންނަން އަލީނާއަށް އިށާރާތް ކޮށްލުމުން، އަލީނާ ވަގުުތުން އަމުރައް ކިޔަމަންވި އެވެ. މިހުރިހާއިރު ވަންދެން ހައިރާންވެފައި ހުރި މޫނުމަތިން މިހާރު ފެންނަނީ ސީރިަޔަސް ކަމާއި ހަމަޖެހުމުގެ ކުަލަވަރެވެ. އޭނަ އެއްވެސްޖަޒުބާތެއް އެހެން އިންސާނަކަށް ދައްކަން\nބޭނުން ނުވަނީކަންނޭންގެއެވެ. އަލީނާ މިގެއައް އައީ ރިޔާމެންގެ ދަރިފުޅު ނިކީ ބަލަހައްޓައި އަދި ގޭގެ މަސައްކަތް ކުރާނެ އަންހެންކުއްޖަކު ބޭުނުންވެގެން އުޅޭކަމުގެ ޚަބަރު ލިބުުމުންނެވެ. ވީމަ އޭނަ އާއި މިގެއާއިދެމެދު އޮތީ ވިޔަފާރީގެ ގުޅުމެކެވެ.\nރިޔާ ކުޑަކޮށް ހިތްހަމަ ނުޖެހިފައި ހުރި ކަމުގެ އިހުސާސެއް އަލީާނއަށް ކުރެވުނީ ރިޔާ، އޭނަ އަޅައިގެން ހުރި ހެދުމަށްބަލައިލި ގޮތަކުންނެވެ. އެއީ އަލީނާ ނިކަން ރަނގަޅަށް ހިތުދަސްވެފައިވާ ނަޒަރެކެވެ. އެގޮތަށް މީހަކު ބަލައިލާނީ ފޫހިވީަމ އެވެ. އަލީނާ ލައިގެން އިނީ ގަޔަށް ދޫކޮށް އޮތް ކުރުތާ އަކާއި ހަރުވާޅެކެވެ. ކަޅު ޝޯލް އާއި އައިނު އަޅައިގެން ހުރިގޮތަކުން މޫނުގެ ބޮޑުބައިވަނީ ފޮރުވިފަ އެވެ. އެހެންވުމުގެ ސަބަބުން އޭނަ އުއްީމދުކުރިވަރުގެ ހައިސިއްޔަތެއް އަލީނާގެ ގައިން ނުފެނުނީ ކަމަށް ވެދާނެއެވެ. ނޫނީ ހިިކި ކަމުން ޖެހިލާ ބާރު ވައިރޯޅިއަކާ އެކީގައި އުދުހިގެން ހިނގައިދާ ފަދަ ލޫޅާފަތި ކުއްޖަކަށް، ކުޑަކުއްޖަކު ރަނގަޅަށް ބެލިދާނެ ކަމާިއމެދު ޝައްކުވީއެވެ. އަލީނާ ކޮންމެވެސް ަވރަކަށް ނުތަނަވަސްވި އެވެ. އޭނަ މިވަޒީފާ އިންތިހާއަށް ބޭނުމެވެ. ނުލިބިއްޖެއްޔާ މުިޅން މާޔޫސް ވެދާނެ އެވެ. އަލީނާ ހިތާހިުތން ދުޢާ ކުރިއެވެ. ރިޔާ، ނިކީ ގެ ިމޒާޖާއި އުޅުމާ ބެހޭގޮތުން ކޮންމެވެސް ވަރަކަށް ވާހަކަދެއްކި އެ ވެ. ހަގީގަތުގައި އޭނައަށް ދަރިއަކު ލިބުނީ ތަންކޮޅެއް އަވަހަށެވެ. ރިޔާގެ އުމުރުގެ ޅަކަމުން ނިކީ ރަނގަޅައްގެންގުޅެން ނޭންގުނަސް ދާދި މިފަހަކާއި ޖެެހެންދެން ނިކީ ބަލަހައްޓައިދޭން ރިޔާގެ މަންމަ ދުނިޔޭގައި ހުއްޓެވެ. އެހެންވުމުގެ ސަބަބުން ބޭީބ ސިޓާއަކު ރިޔާ އަށް މުހިއްމު ނުވިޔަސް ަދރިފުޅާއިގެން އެކަނި އުޅެންވީމަ އެއީ ކިާހ ވަރެއްގެ ބޮޑު ބުރައެއްކަން އިހުސާސް ކުރެވުނީއެވެ.\nރިޔާ އިރުކޮޅެއް ފަހުން އައީ ދެއަހަރުގެ އަންހެންކުއްޖަކު ގޮވައިގެންނެވެ. ރިޔާ އަކާއި\nމާބޮޑު ތަފާތެއް ނެތެެވެ. ސްޓްރައިޕް މިޑީއަކާއި، ހެދުމާއިގުޅޭ ސްޓޮކިންއެއް ލައްވާފައިވާއިރު ދެކޭ ކޮންމެ މީހެއްގެ ހިްތ ލޯބިން އުތުރި އަރައިަގންނާެނ އެވެ. ފުރަތަމަ ނަޒަރުން ވެސް އަލީނާގެ ހިތްއެކުއްޖާއަށް ދެވިއްޖެ އެވެ.\n“ހީވަނީ ކާޓޫނު ތަކުގައި އުޅޭފަދަ ކުޑަޕަރީގަނޑެއް ހެން. މޮޑެލާިހތްވަނީ…..” އަލީނާގެ އެ ޖުމްލަތައް ވީ ހިތުގައެވެ. ނިކީ ހުރީ އެސްފިޔަ ވެސް ޖަހައިލުމެއްނެތި ނެތި އެ ބޮޑުބޮޑު ދެލޮލުން ލަދުގަންނަވާ ފަދަ ގޮތަކަށް ބަލަހައްޓައިގެންނެވެ. ނިކީ އަށް އާ މީހަކާއި ބައްދަލުވެއްޖެއްޔާ، އެގޮތަށް ރަކި ވަންދެން ވެސް ކަޅިަޖހާނުލައި، ބަަލަން އިނުމަކީ ތުއްތު އިރުއްސުރެ އާދައެއް ކަމަށް ރިޔާ ބުނެލީ ހުނުމަކާއި އެކުގައެވެ. ހަގީގަތުގައި ވެސް އަލީނާ ރަކިވެ، ކޮންމެެވެސް ވަރަކަށް ކޯތާފަތަށް ރަތްކުލަ ފާއްދާލައިފި އެވެ. ކުޑަކުއްޖަކު ބަލައިލައިގެން އަލީނާ އެވަރަށް ރަިކވީމަ ރިޔާއަށް މަޖާވެގެން ހޭން ފަށައިފި އެވެ. ރިޔާހުރީ އެވާހަކަ އޭނަގެ ލޯބިވާ ފިރިމީހާ ގާތުގައި ދައްކާހިތުން ކެތްނުުކުރެވިފަ އެވެ.\n“އަލީނާ. އަހަރެމެން އެމެރިކާގައި ތިބެފައި އައީ ދާދި ފަހުން އެހެންވީމަ އަދި ނިކީއަކަށް ދިވެއްސެއް ނޭނގޭނެ. އެކަމަކު އަލީނާ ވީހާވެސް ވަަރަކުން ދިވެހިބަހަށް ފަރިތަކުރުވަން ދިވެހިބަހުން ވާހަކަދައްކާތި ިއނގޭ. ކުޑަކުއްޖެއް ވީމަ ނިަކން ފަސޭހައިން ނަގައިގަނެވޭނެ….” ރިޔާ އެކި ވާހަކަތައް ދައްކަމުން އަލީނާ ގޮވައިގެން ގޭގެ ދެވަނަ ބަޔަށްވެސް ދިޔައެވެ. ފެންނަ ކޮންމެތަނަކަށް އަީލނާއަށް ބެެލެމުންދިޔައީ އަޖައިބުވެފައި ހުރެއެވެ. މިއީ ހުވަފެނެއް ނޫންބާވައެވެ. ފިލްމުތަކުން ރީތި މަންޒަރުތައް\nފެނި ފަރިތަވެފައިވި ނަމަވެސް ދެލޮލުން މިަފދަ ތަނެއް ފެނުުމުން ކުރެވެނީ އެހެންކަަހަލަ އިހުސާސްތަކެވެ. ފިލްމުތަކުގެ އަސަރެއް ނެތްކަން އެނގެީނ ހަގީގަތާއި ކުރިމަތިލެވުނީމައެވެ. ރިޔާ މަތީބައިގެ ކޮޓަިރއެއްގެ ދޮރު ހުޅުވާލާފައި ނިކީގެ ކޮޓަރިއޭ ބުނުުމުން އަީލނާގެ ދެލޯ ތަރަތަރަޖަހައިގެން ދިޔައެވެ. ބޭބީ ފިޔާތޮިށކުލައިގެ ފަރުނީޗަރުތަކާއި އެކު އެލުވާފައިވާ ޗާންދަލިއާ ތަކަށް ދާންދެން ވަީނ އެކުލައިގަ އެވެ. ބޮޑު މާސިންގާ ކަބަޑުގައި ވާނީ ހެދުންތައްކަން ނޭންގެއެވެ. ނިކީ އާއި އެއް އިސްކޮޅުގެ ޓެޑީތައް އެނދުމަތީ ގަޔާއި ދޫަލމަތީގައި ވިހުރުވިފައި ހުއްޓެވެ.\n“ނިކީ ބެެލހެއްޓުމަކީ އެހާ ބޮޑު މަސައްކަތެއް ނޫން. ސްކޫލުން އައުމަށްފަހު ނިކީ މެންދުރު ގަޑީގައި ކޮންމެވެސް ވަރަކަށް ިނދާލާނެ. ނިކީ ގޭގައި ނޫޅޭ ގަޑީގައި ބަދިގެއަށް ވަދެ ކޮޓަރިތައް ސާފުކޮށް އެހެިނހެން ކުދި ކަންތަކުގަިއ އެހީވާންވާނެ އިނގޭ. އަސްލު ބޭރު މީހުންނަށްވުރެ މާ ހިްތހަމަޖެހޭ ދިވެހިކުދިން މަސައްކަތް ކުރަން ތިބީމަ……” ރިޔާގެ ވާހަކައިން އަލީނާގެ ހިތް ތެޅިލި އެވެ. ވީއިރު އޭނަ މިގެއަށް އައީ ދަރިއަކު ބަލަހައްޓާ ީމހަކަށްވުރެ ބޮޑަށް ގެންގުޅޭ މީހެއްގެ ގޮތުގައެވެ. “ހައުސްމެއިޑް” އެ ނަމާއި މެދު އަލީާނ ފިކުރުކޮށްލައިފި އެވެ. ގޭގައި ގެންގުޅޭ މީެހއްގެ ހައިސިއްޔަތުން ނަމަވެސް އޭނަ މިގެއަށް އައި ބޭނުން ހާސިލުކުރެވިއްޖެއްޔާ އޭނަގެ ފަރުވާލެއް ނެތެވެ. ކޮންމެގޮތެއް ިވޔަސް މި ބޮޑު ގޭގެ ހަތަރު ފާރުން އެތެރޭގައި އޭނައަށް ހީވަނީ ހުރިހާ ކަމެއް ރަނގަޅުވާނެ ހެންނެވެ. ތަގުދީރު އޭނައާއި އިތުރު ސަމާސާއެއް ނުކޮށްފިއްޔާ ކޮންފަދަ ހެއްޔެެވެ؟\nއަލީނާ، ރިޔާ ކިޔާހަިއ އެއްޗަކަށް ލައްބަ ކިޔާލަ ކިާޔލާ އިނީ ކިޔަމަންތެރި ޚާދިމާއެއް ފަދައިންނެވެ. ނިކަމެތި ކުއްޖަކަށް ވިޔަސް އޭނަގެ މަންމަ ވަނީ އަދަބު ކިޔަވާދީފައެވެ.\nއަޚުލާގު ރަނގަޅު ކުއްޖަކަށް އޭނަވުމުގެ ހުރިހާ ތަޢުރީފެއް ޙައްގުވަނީ އޭނަގެ މަންމައަށެވެ.\n“އެކަމަކު އަދި އެންމެ މުހިންމު ވާހަކަ ނުބުނެވި މިވަނީ. ނިކީ ީޕނަޓަށް އެލާޖިކް. ވީމަ ނިކީއަށް އެއްވެސް އެއްޗެއް ކާންދޭން ވާނީ އަހަރެންގެ ގާތުގައި ބުނެލާފައި އިނގޭ. ޕީނަޓްހުރި އެއްޗެއް އެތެރެހަށްޓަށް ހިނގައްެޖއްޔާ ނިކީ މަރުވެސް ވެދާނެ. އެހެންވީމަ ވަރަށް ވިސްނަންވާނެ. އޯކޭތަ؟ ނިކީ އަކީ އަހަރެމެންގެ ފުރާނަ….” ރިޔާ ނިކީގެ ކޯތާފަތުގައި ބޮސްދިނުމަށް ފަހު ދާން ހިނަގއިގަތެވެ. އަލީނާ ވިސްނަން ފެށިއެވެ. މުއްސަނދި މީހުން އެމީހުންގެ ދަރިން ހިލޭމީހުން ލައްވާ ބަލުވަނީ ދަރިންދެކެ ލޯބި ނުވާތީ ބާވައެވެ. ވަގުތެއް ނުދެވެނީ ކީއްވެާބާވައެވެ. ހިލޭމީހުންގެ އަތްދަށަށް ލޯބިވާ ދަރިން ދޫކޮށްލާއިރު ޖެހިލުމެއް ނުވަނީ ހެއްެޔެވެ؟ އެ ލޯބި ާ މާނަކުރަންވީ ގޮތެއް އަލީނާއަކަށް ނޭނގުެނވެ. ފުރާނަ ރައްކާތެރިކަމާއި އެކު ގެންގުޅެން ދުވަހަކު ނުދަންނަ ބީރައްޓެއްސަކާއި ހަވާލުކޮށްލުމަކީ ލޯބިހެއްޔެވެ.؟ އޭނަގެ ދަރިއެއް ހުރެއްޖެއްޔާ ހިޔަނިފަދައިން ގާތުގައި ގެންގުޅޭނެ އެވެ. ގާތް މީހަކަށް ވެސް ިއތުބާރެއް ނުކުރާނެއެވެ. އަންހެންކުދިންނަކީ އެހާވެސް ބޮޑު އަމާނާތެކެވެ. ކުއްލިއަކަށް މާޒީގެ ހަނދާނެއް ފްލޭޝްއެއް ފަދައިން ފެނިފައި ގެއްލުނެވެ.\nނިކީ އާއި އެކުވެރިވާން މާގިނަ ވަގުތެއް އަީލނާ ނުނެގި އެވެ. ނިީކ ގެ ތުއްތު ބަހުރުވައިން ހުއްޓުމެއް ނެތި އަނގަ ތަޅުވާތަން ބަަލަހައްޓައިގެން ިކތަންމެ ިގނަ އިރެއް ވަންދެން ވެސް އަލީނާ އަށް އިނދެވިދާނެއެވެ. އެހާވެސް އެ ތުއްތު ނިކީ ލޯތްބެވެ. އަލީނާއަށް ނިކީއަކީ ދުނިޔޭގައިވާހާ ރީތި ސިފަތަކެއް އެއްކޮށްލައިގެން ހުރި ކުއްޖެއްކަން އެނގުނެވެ. ބެލިބެލިެހން ރީިތިވެ، އަލީނާގެ ހިތުގަިއ ނިކީގެ ލޯިބ\nފުންވަމުން ިދޔައެވެ. އަލީނާ ވެސް ކުޑަކުއްޖަކަށް ވެގެން ނިކީއާއި އެކު ކުޅެން ފޫހިކަމެއް ނެތި ިއނެެވެ. ނިކީ އާއި ބައިވެރިވެގެން އަލީނާއަށް ވެސް ހީގަނެވެއެވެ. އިރު އޮއްސުމުން އޭނަ ނަމާދުކޮށްލައި ހަދަިއގެން ނިކީ ގޮވައިގެން ކާކޮޓަރިއަށް ދިޔައެވެ. މިބޮޑު ގޭތެރެއިން އެއްވެސް މީހެއްގެ ހިލަމެއް ނުވާތީ އަލީނާ ކުޑަކޮށް ނުތަނަވަސްވާ ގޮތްވިއެވެ. މިގޭގައި އިތުރުބަޔަކު ނޫޅެނީކަންނޭންގެ އެވެ. ނޫނީ އެންމެން ސްވިޒަރލޭންޑު ފަދަ ތަނެއްގައި ޗުއްޓީ ހަދާލަނީކަންނޭނގެއެވެ. އެތައް މިލިއަން ރުފިޔާގެ ޗުއްޓީއެއް ހޭދަކޮށްލުމަކީ މިމީުހންނަށް މާބޮޑު ކަމަކަށް ވާނެއެކޭ އަލީނާގެ ހިތެއް ނުުބުނެއެވެ. ފައިސާ ޖަހާ މެޝިން ތަކެއް ގެންގުޅެނީ ނޫންކަމެއް ވެސް ނޭނގެއެވެ. ިރޔާ ނިކީއަށް ކާންދޭން ފަށަމުން އަީލނާ ގާތުަގައި އެދުނީ ބަދިގެއަށް ވަދެ ކައިގެން ކޮޓަރިއަށް ދިޔުމަށެވެ. އަލީާނގެ ކޮޓަރި ހުންަނަނީ ނިކީގެ ކޮޓަރިއާއި ޖެހިގެްންނެވެ. އެކޮޓަރި އަކީ ނިކީގެ ނެނީ އުޅެން ތައްޔާރުކޮށްފައިވާ ތަނެއްހެްން ހީވެއެވެ. އެކޮޓަރި ވެސް އެހާ ހިތްގައިމެވެ.\nއަލީނާ ކޮޓަރިއަށް ވަދެ އެންމެ ފުރަތަަމ ވެސް ކޮޓަރީގެ ކުޑަދޮރުގެ ތަންޑުތައް ރަނގަޅަށް އަޅާފައިހުރިކަން ޔަީގންކުރި އެވެ. ހުރިހާ ދޮރުތަކުގައި ތަންޑުއަޅުވާފައި އެވަރުން ނުވެގެން އޭނަ އަލަމާރި ހުޅުވާފައި ވެސް ބެލިއެވެ. އެނދުގެ ތަންދޮށުގައި ވެސް މީހަކު ފިލައިއޮވެދާނެކަމުގެ ބިރުގައި ކުއިލްޓް އުފުލާލާފައި ބެލުނެވެ. ފާޚާނާތެރެ ވެސް ބަލާފައި އެވަރުން އަލީާނގެ ހިތްހަަމޖެހުނީކަން ނޭނގެއެވެ. އޭނަ ޝޯލްގައި ޖަހާފައިވާ ދަތިތައް ނައްޓަން ފެިށއެވެ.\n“އިރާދަކުރެއްވިއްޔާ ރިޔާމެންނަކަށް އަހަރެންގެ މާޒީގެއެންމެ ސަފުހާއެއް ވެސް ނޭނގޭނެ. އެނގިއްޖެ އްޔާ ވަގުތުން މިގެއިން ނެރެލާނެ. އޭރުންވާނެ ގޮތެއްވެސް\nނޭނގޭ…..” އަލީނާ އިރުކޮޅެއް ވާންދެން އެނދަށް ވެއްޓިގެން ބާލީސް ތެރޭގައި މޫނު ފޮރުވައިގެން ހިމޭނުން އޮތެވެ. ދާއިމަށް ފެންނަ ހުވަފެންތައް ިމރޭ ނުފެނުނިއްޔާ ރަނގަޅު ވާނެއެވެ. ރަނގަޅަށް ނުނިދޭތާ ވީ ދުވަހެއް ވެސް ނޭނެގއެވެ. ނަމަވެސް އިރުކޮޅަކުން ވަޔާއިއެކު ކުޑަދޮރުފަތް ތެޅިލި އަޑަށް އަލީނާ ސިހިަފއި ދޮރާއި ދިމާއަށް ބަލައިލި އިރު އެ ޅަިހތް ރޫރޫ އަޅަމުން ދިަޔއެވެ. އަލީނާ ތެދުވެ އެނދުމަތީގައި އިށީންތަނާެހެން ދޮރުފަތުގެ ތަޅުގައި މީހަކު ހިފައިލިހެން ހީވިއެވެ. ހީވުމެއް ނޫނެވެ. މީހަކު ތަޅުގައި ހިފަިއ އަނބުރާލަންފަށައިފިކަން އަލީނާއަށް ޔަީގންވި އެވެ. އަލީނާ ފުންމައިގެން ގޮސް ހަރުގައި އަޅާފައި އޮތް ޝޯލް ނަގައި ބޮލާއިއެކީގައި އެޅިތަނުން ކޮންމެވެސް މީހަކުދޮރު ހުޅުވައިލާފައި ވަެނެވެ. އަލީނާގެ ކަރުތެރެއިން ނިކުތް ހަޅޭކުގެ އަޑުން ކޮޓަރީގައިވި ފުން ިހމޭންކަން މުގުރާލައިފި އެވެ. ކޮޓަރިއަށް ވަދެގެން އަީއ ރީތި އަންހެނެެކވެ. ފަނޑު އަީލގެ ތެެރއިްނެވސް އޭަނާގެ ދެލޮލުގެ ތޫނުކަން އަލީނާގެ ހިތް ތޮރުފާލަ ިއފިއެވެ. އަލީނާގެ މޭގަނޑު ނެގިނެގިފައި ޖެހެން ފެށިއެވެ. މިއީ ކާކުބާވައެވެ. ޒީބާ އަިމއްލައަށް އޭނަ އަކީ ނިކީގެ މާމަކަމުގައި ބުނެ ތައާރަަފުވުމަށްފަހު އެންގީ އެކޮޓަިރން ނިކުމެގެން ގޭގައި ގެންގުޅޭ މީުހން ިތބޭ ބަޔަށް އަލީނާ ބަދަލުުވުމަށެވެ. އަީލނާ ދަބަހަށް އޭނަގެ ސާާމާނުތައް ލުމަށްފަހު ޒީާބގެ ފަަހތުން ނިކުމެެގން އައިއިރު ހިތަށް ކިތަންމެ ވަރަކަށްވެސް ތަދުވެ އަސަރު ކޮށްފައި ވެއެވެ.\nhope u ‘l like it….. [dear readers.. :]\ndear riaa… hw do u knw im not aisha\nAlready read this story..vaahakaige nan badhalu koffa …..


ހުޅުމާލޭގެ ފިޔަވަތީގައި ދިރިއުޅޭ ކުދިންނަށް ބޭނުންވާ ގިނަ އަދަދެއްގެ ތަކެތި މީރާ ގެ މުވައްޒަފުންގެ ފަރާތުން ހަދިޔާކޮށްފިއެވެ. މިއީ، މީރާގެ މުވައްޒަފުން ކޮންމެ އަހަރަކު ވެސް ހިންގަމުންދާ އިޖުތިމާޢީ ޒިންމާގެ ހަރަކާތްތަކުގެ ތެރެއިން ބައެއް ކަމަށް މީރާއިން މައުލޫމާތު ދެއެވެ. މި ގޮތުން، މި އަހަރުގެ ހަރަކާތުގައި މީރާގެ މުވައްޒަފުންގެ ފަރާތުން 50،000 އަށްވުރެ ގިނަ ރުފިޔާގެ ތަކެތި ވަނީ ފިޔަވައްޗަށް ހަދިޔާކޮށްފައެވެ.\nމިއަދު ހަވީރު ފިޔަވަތީގައި ބޭއްވި މި ހަރަކާތުގައި މީރާގެ މުވައްޒަފުން ވަނީ ފިޔަވަތީގައި ތިބި ކުދިންނާއެކު، އެކި ކުޅިވަރުތައް ހިމެނޭ ގޮތަށް، އުފާވެރި ކުޑަކުދިންގެ ހަވީރެއް ކުރިއަށް ގެންގޮސްފައެވެ. މި ހަވީރުގައި ކޮމިޝަނަރ ޖެނެރަލް އޮފް ޓެކްސޭޝަން ޔަޒީދު މުޙައްމަދާއި ޑެޕިއުޓީ ކޮމިޝަނަރ ޖެނެރަލް ހަސަން ޒަރީރުގެ އިތުރުން މީރާގެ މުވައްޒަފުން ބައިވެރިވެފައި ވެއެވެ. އަދި ފިޔަވަތީގެ ޑިރެކްޓަރ އަހުމަދު އިމާދު އަދި ޑެޕިއުޓީ ޑިރެކްޓަރ މުހައްމަދު ޝަފީގުއާއި ފިޔަވަތީގެ މުވައްޒަފުން ބައިވެރިވިއެވެ.\nމި ހަރަކާތާ ގުޅޭގޮތުން ވާހަކަފުޅު ދައްކަވަމުން ކޮމިޝަނަރ ޖެނެރަލް ޔަޒީދު މުޙައްމަދު ވިދާޅުވީ މިފަދަ ހަރަކާތްތަކަކީ މީރާގެ މުވައްޒަފުންގެ ވަރަށް ބޮޑު ތަރުހީބެއް ލިބިގެން މުވައްޒަފުންގެ އަމިއްލަ ޖީބުން ޚަރަދުކޮށްގެން ކުރިއަށް ގެންދާ ހަރަކާތްތަކެއް ކަމަށާއި، އިޖުތިމާއީ މިފަދަ ގިނަ ހަރަކާތްތައް މީރާ ކްލަބުންނާއި މީރާގެ މުވައްޒަފުން ކޮންމެ އަހަރަކު ވެސް ރާވައި ހިންގަމުން ގެންދާ ކަމަށެވެ. ކޮމިޝަނަރގެ ވާހަކަފުޅުގައި ފިޔަވަތީގެ މުވައްޒަފުން ކުރައްވާ މުހިއްމު އަދި ބުރަ މަސައްކަތް ފާހަގަކުރައްވައި އެ ބޭފުޅުންނަށް ޝުކުރުއަދާކުރައްވާފައިވެއެވެ.\nފިޔަވަތީގެ ޑެޕިއުޓީ ޑިރެކްޓަރގެ ވާހަކަފުޅުގައި، މީރާއަކީ މުޖުތަމައަށް އެހީތެރިވުމުގައި ނަމޫނާ މުއައްސަސާއެއްކަން ފާހަގަކުރައްވާ ފައިވެއެވެ. އަދި މީރާގެ މުވައްޒަފުންގެ ފަރާތުން ކޮންމެ އަހަރަކު ވެސް ލިބިގެންދާ އެހީތަކަކީ މިފަދަ ތަންތަން ހިންގުމަށް ލިބިގެންދާ ވަރަށް ބޮޑު އެހީތެރިކަމެއްކަން ފާހަގަކުރައްވައި މީރާގެ މުވައްޒަފުންނަށް ޝުކުރު އަދާކުރެއްވިއެވެ. އަދި ކުރިއަށް އޮތް ތަނުގައި އެހެން މުޢައްސަސާތަކުން ވެސް މިފަދަ ހަރަކާތްތައް ކުރިއައް ގެންދާނެކަމަށް އުއްމީދުކުރައްވާ ކަމަށް ވިދާޅުވިއެވެ.


އެމްޑީޕީއަށް ޓަކައި ގުރުބާންވެ ނަތީޖާ ނެރެދީފިން، ސިޔާސީވާ ސަބަބެއް ނުވިސްނޭ: މަހުލޫފް – Haftha\nFri, 21 January, 2022, 6:48 am\nއެމްޑީޕީއަށް ޓަކައި ގުރުބާންވެ ނަތީޖާ ނެރެދީފިން، ސިޔާސީވާ ސަބަބެއް ނުވިސްނޭ: މަހުލޫފް\nއެމްޑީޕީއަށްޓަކައި ގުރުބާންވެ، ސަރުކާރުގައި ރަނގަޅު ނަތީޖާ ނެރެދިނުމުންވެސް އޭނާއާމެދު ސިޔާސީވާންޖެހޭ ސަބަބެއް ނުވިސްނޭ ކަމަށް ޔޫތު މިނިސްޓަރު އަހުމަދު މަހުލޫފު ވިދާޅުވެއްޖެ އެވެ.\nމަހުލޫފު އެހެން ވިދާޅުވީ، އެމްޑީޕީ ގައުމީ މަޖިލީހުގެ އިންތިހާބުގައި ވާދަކުރަން އޭނަ ޝަރުތު ހަމަނުވާކަން އެޕާޓީން އޭނާއަށް އެންގުމުން ކުރެއްވި ޓުވީޓެއްގަ އެވެ. މަހުލޫފު ޝަރުތު ހަމަނުވާ ކަމަށް އެމްޑީޕީން ނިންމީ އޭނާގެ މައްސަލައެއް އެންޓި ކޮރަޕްޝަން ކޮމިޝަން (އޭސީސީ) އިން ބަލަމުންދާ ކަމަށް ބުނެ އެވެ.\nމަހުލޫފު ވިދާޅުވީ، ރައީސުލްޖުމްހޫރިއްޔަ ކަމަށާއި މަޖިލިސް މެމްބަރުކަމަށް އަދި ކައުންސިލް އިންތިހަބަސްވެސް އޭނާގެ ޝަރުތު ހަމަވާ ކަމަށެވެ. އަދި އެމްޑީޕީގެ ރައީސް ކަމާއި ނައިބު ރައީސް ކަމާއި ޗެއާޕާސަން އަދި ޕްރައިމަރީތަކަށްވެސް ޝަރުތު ހަމަވާ ކަމަށް ވިދާޅުވި އެވެ.\nއޭނާ ވިދާޅުވީ، ވަޒީރެއްގެ ހައިސިއްޔަތުން ގައުމީ މަޖިލީހުގައި އިނދެފައި، ގައުމީ މަޖިލީހުގެ އިންތިހާބުގައި ވާދަނުކުރެވުމަކީ ހަމަޖެހޭ ކަމެއް ނޫން ކަމަށެވެ. އަދި ޖިނާއީ ކުށެއް ސާބިތުނުވާ ހިނދަކު ވާދަކުރެވެންވާނެ ކަމަށާއި އެ ހައްގު ހޯދަން މަސައްކަތް ކުރާނެ ކަމަށްވެސް ވިދާޅުވިއެވެ.\n“މިއީ އެމްޑީޕީން އަބްދު ވަކާލާތުކުރި، އިންތިހާބުތަކުގައި ވާދަކުރުމުގެ ހައްގާއި ދިމާ އިދިކޮޅު އަދި ޑިމޮކްރަސީގެ ރޫހާވެސް ހިލާފު ނިންމުމެއް،” މަހުލޫފުގެ ޓުވީޓުގައި ވިދާޅުވި އެވެ.\nމަހުލޫފު އިތުރަށް ވިދާޅުވީ، އޭނާއާ ދެކޮޅަށް މިދުވަސްވަރު ފަތުއަޑު ކިޔާފައި ހިންގާ ކަންކަމަކީ އެމްއެމްޕީއާރުސީއާ ގުޅޭ ކަމެއް ނޫން ކަމަށާއި އެއީ ސިޔާސީ ކަމެއް ކަމަށެވެ.\n“އެކަމަކު މިބޭފުޅުންނަށްޓަކައި (އެމްޑީޕީއަށްޓަކައި) އެތައް ގުރުބާނީއެއްވެދީ އަދި މިހާރުވެސް ސަރުކާރުގަ ވަރަށް ރަނގަޅު ނަތީޖާއެއް ނެރެދީފައިވާއިރު، ވެގެން މިއުޅޭ ގޮތް އެއްގޮތަކަށްވެސް ނުވިސްނޭ،” މަހުލޫފު ވިދާޅުވިއެވެ.\nއޭސީސީން މަހުލޫފުގެ މައްޗަށް ދައުވާ ކޮށްދިނުމަށް އެދި ފޮނުވާފައި ވަނީ، ސްޕެޝަލް އިކޮނޮމިކް ޒޯން (އެސްއީޒެޑް)ގެ ބިލަށް ވޯޓު ދިނުމާއި ޕީޕީއެމްގައި ދެމިހުރުމުގެ މުގާބިލުގައި އެމްއެމްޕީއާރުސީގެ ފައިސާ އިން އޭނާއަށް 33،000 އެމެރިކާ ޑޮލަރު ދީފައިވާ ކަމަށް ބުނެ އެވެ.\nއެ މައްސަލައިގައި އޭނާ މިވަގުތު ހުރީ މިނިސްޓަރުކަމުގެ މަސްއޫލިއްޔަތުން ދުރުކޮށްފަ އެވެ. ނަމަވެސް އެ މައްސަލައިގައި މިހާތަނަށް އަދި ދައުވާކޮށްފައެއް ނުވެ އެވެ. އެކަމާ ގުޅިގެން މަހުލޫފު ވަނީ ވަރަށް ބޮޑަށް ކަންބޮޑުވުން ފާޅުކުރައްވައި، ހެކި ނެތިގެން ހެކި އުފެއްދުމުގެ މަސައްކަތްކުރާ ކަމަށް ތުހުމަތު ކުރައްވައިފަ އެވެ.\nފާހަގަ: އެމްއެމްޕީއާރުސީގެ ބޮޑު ހިޔާނާތް, އެމްޑީޕީ, ސިޔާސީ, ޔޫތް އެންޑް ސްޕޯޓްސް މިނިސްޓަރު އަހުމަދު މަހްލޫފް


Raees aai ammunge hiyaalu eh goi: Ammdhanee ge baeh council ah liben jehey\nރައީސާއި އާންމުންގެ ހިޔާލު އެއްގޮތް: އާމްދަނީގެ ބައެއް ކައުންސިލަށް ލިބެންޖެހޭ\nމިރޭ ބޭއްވި "ޖަޒީރާ ހޮޅުއަށި" ބައްދަލުވުމުގެ ތެރެއިން: ކައުންސިލްތަކަށް އާމްދަނީ ހޯދޭނެ ގޮތުގެ ހިޔާލު ހުށަހެޅި - އަހުމަދު ޝުރާއު | އަވަސް\nލާމަރުކަޒީ ނިޒާމަށް ގެންނަ އިސްލާހުތަކާ ގުޅިގެން ފުޅާ ދާއިރާއެއްގައި ރައީސް އިބްރާހިމް މުހައްމަދު ސޯލިހަށް ރައްޔިތުން ހިޔާލު ހުށަހަޅައިފި އެވެ. ރައްޔިތުންގެ ހިޔާލު ހޯއްދެއްވުމަށް މިރޭ ރައީސް ސޯލިހު ވަނީ "ޖަޒީރާ ހޮޅުއަށި" ބައްދަލުވުމެއް ބާއްވާފަ އެވެ.\n"ޖަޒީރާ ހޮޅުއަށި" ބައްދަލުވުން ފެއްޓެވުމުގެ ގޮތުން ވާހަކަފުޅު ދައްކަވަމުން ރައީސް ސޯލިހު ވިދާޅުވީ ކައުންސިިލްތަކަކީ ގާނޫނީ ބާރު ލިބިގެން ބާރުވެރިކަމާއެކު ހިދުމަތް ދޭ ތަންތަނަށް ވާން ޖެހޭ ކަމަށެވެ. އެއީ އެމަނިކުފާނުގެ ވައުދެއްކަން ވެސް ފާހަގަ ކުރެއްވި އެވެ. އަސާސީ ހިދުމަތްތަކާއި ތަރައްގީ މަޝްރޫއުތަކުގައި ކައުންސިލްގެ ބައިވެރިވުން އޮންނަން ޖެހޭނެ ކަމަށް މިރޭ ރައީސް ވިދާޅުވި އެވެ.\nއެހެންކަމުން، މިހާތަނަށް ލާމަރުކަޒީ ނިޒާމުން ރައްޔިތުން ކުރި ތަޖުރިބާ ހިއްސާކޮށް، ގެންނަންވީ ބަދަލުތަކުގެ ހިޔާލުތައް އެމަނިކުފާނަށް ހުށަހެޅުއްވުމަށް ރައީސް ސޯލިހު އެދިވަޑައިގެންނެވި އެވެ. ރައީސް ސޯލިހަށް މިރޭ ހިޔާލު ހުށަހެޅި ފަރާތްތަކުގެ ތެރޭގައި ދުވަސްވީ ތަޖުރިބާކާރު ބޭފުޅުންނާއި ޒުވާނުންނާއި އަންހެނުންނާއި ބައެއް ކައުންސިލަރުން ހިމެނެ އެވެ.\nއެންމެ ބޮޑަށް ވާހަކަ ދެކެވުނީ ކައުންސިލްތަކަށް އާމްދަނީއެއް ނުލިބޭ މައްސަލައިގަ އެވެ. ބ. މާޅޮހު ކައުންސިލްގެ ރައީސް އަބްދުﷲ ޝުޖާއު ހުށަހެޅުއްވީ އަތޮޅަށް ލިބޭ އާމްދަނީގެ 40 ޕަސެންޓް އެ އަތޮޅު ކައުންސިލަށް ލިބޭ ގޮތް ހެދުމަށެވެ. އޭނާ ވިދާޅުވި ގޮތުން އެއް ބިލިއަން ރުފިޔާގެ އާމްދަނީއެއް އެ އަތޮޅުގެ ރިސޯޓްތަކުން ލިބޭއިރު އޭގެ ޕަސެންޓެއް ލިބިއްޖެނަމަ، ބ. އަތޮޅު ތަރައްގީ ކުރެވޭނެ ކަމަަށެވެ.\nމާލޭ ސިޓީ މޭޔަރު ރައީސް ޝިފާ ވެސް އެކަމަށް ތާއީދު ކުރެއްވި އެވެ. އެކަމަނާ ވިދާޅުވި ގޮތުން 30 އަހަރުވީ ކޮމްޕިއުޓަރުތަކެއް ހިފައިގެން މިހާރު ރައްޔިތުންނަށް ހިދުމަތެއް ނުދެވޭނެ އެވެ. ނަމަވެސް ކައުންސިލަށް އާމްދަނީއެއް ނުލިބޭތީ ވަސީލަތްތައް ރަނގަޅު ކުރުމުގެ ފުރުސަތެއް ނޯވެ އެވެ. ނަމަވެސް އާމްދަނީގެ ބައެއް ލިބޭނަމަ އެފަދަ ކަންކަމަށް ހައްލު ލިބި، ރައްޔިތުންނަށް ވެސް ފަސޭހަވެގެން ދާނެ އެވެ.\nޝުޖާއު ވިދާޅުވި ގޮތުން މިހާރު އޮތް ގާނޫނު ވެސް ރަނގަޅެވެ. ކައުންސިލްތަކަށް ބާރުތައް ވެސް އެބަ އޮތެވެ. މައްސަލައަކީ އެ ގާނޫނުގައިވާ ބާރުތައް ތަންފީޒު ކުރާނެ ހިތްވަރެއް ސަރުކާރުގައި ނެތުމެވެ. އަދި ކައުންސިލަރުންނަށް ވެސް އެ ބާރުތައް ނޭނގުމެވެ.\nއޭނާ ވަނީ ކައުންސިލަރުންގެ ދައުރު ފަސް އަހަރަށް ދިގު ކުރަން ވެސް ހިޔާލު ހުށަހަޅުއްވާފަ އެވެ. އެހެން ބައެއް ފަރާތްތަކުން ވެސް އެ ހިޔާލު ހުށަހެޅި އެވެ.\nހިޔާލު ފާޅު ކުރެއްވި އެއް ބޭފުޅަކު ވިދާޅުވީ ރައްޔިތުންގެ ބަހެއް ނެތި އެ ރަށެއްގެ ބިންތަކުގެ ބޭނުން ހިފާނެ ގޮތް ނިންމުމަކީ ރަނގަޅު ކަމެއް ނޫން ކަމަށާއި ރަށުގައި ތަރައްގީ މަޝްރޫއުއެއް ހިންގިޔަސް އެކަމެއް ހިންގަންވާނީ ކައުންސިލަރުންގެ ބައިވެރިވުން އޮވެގެން، ރައްޔިތުންގެ ބަހަކާއެކު ކަމަށެވެ.\nއައްޑޫ މީދޫއަށް ނިސްބަތްވާ އަހުމަދު ޝާމިރު ބުނި ގިތުގައި ލާމަރުކަޒީ ގާނޫނަށް ބަދަލުތައް ގެންނަން ޖެހެ އެވެ. ކައުންސިލްތަކަށް އޮތް ބާރަކީ ކޮބައިކަން އެނގެ ޖެހެ އެވެ. ޑިމާންޑް ކުރެވޭނީ ކޮން ކަންކަމަކަށް ވެސް އެނގެން ޖެހެ އެވެ. އަދި ކައުންސިލްތަކުގެ ރައްޔިތުންނަށް ޑިމާންޑް ކުރެވޭނެ ކަންކަން ބަޔާންކުރަން ޖެހެ އެވެ.\nއެހެން ޒުވާނަކު ބުނި ގޮތުގައި އެއް ފަސް އަހަރު ބާރުތައް ނަގާފައި އަނެއް ފަސް އަހަރު ބާރުތައް ދޭނެ ގޮތާމެދު ވާހަކަ ދެއްކުމަކީ އުސޫލެއް ނޫނެވެ. އެންމެ ފުރަތަމަ ވެސް ކުރަންވީ ކަމަކީ ކައުންސިލްތަކަށް ބާރުތައް ދޫކޮށްލުން ކަމަށެވެ. އަދި ދެން ނިންމަން ޖެހޭނީ މައި ސަރުކާރަށް ނަގާނީ އޭގެއިން ކޮން ބާރުތަކެއްތޯ ކަމަށެވެ.\nމީގެއިތުރުން، ރަށްރަށުގެ އަންހެނުންގެ ކޮމެޓީތައް ބާރުވެރިކުރުމާމެދު ވެސް ހިޔާލު ފާޅުކުރި އެވެ. އެ ކޮމެޓީތަކަށް އާމްދަނީއެއް ލިބޭނެ ގޮތް ހަދައި، މުސާރައެއް ކަނޑައަޅަން ވެސް ހިޔާލު ހުށަހެޅި އެވެ. ނޫނީ އެ ކޮމެޓީގެ ރައީސްްއަކީ ކައުންސިލްގައި ހިމެނޭ މީހަކަށް ހެދުމަށް ވެސް ހިޔާލު ހުށަހެޅި އެވެ.\nހިޔާލުތައް އަޑު އެއްސެވުމަށްފަހު ރައީސް ސޯލިހު ވެސް ވަނީ އެމަނިކުފާނުގެ ހިޔާލުތައް ފާޅު ކުރައްވާފަ އެވެ. އެގޮތުން ދައުރާމެދު އެމަނިކުފާނުގެ ހިޔާލު ތަފާތެވެ. އެންމެ ރަނގަޅީ ވީހާވެސް އަވަހަށް ރައްޔިތުންނާ ގާތަށް ދާން ޖެހޭ ގޮތަށް އޮތުންތޯ ނޫނީ، ގިނަ އިރު މަގާމު ހުރުންތޯ ރައީސް ސޯލިހު ސުވާލު އުފެއްދެވި އެވެ. ގާނޫނު އަސާސީ އެކުލަވާލިއިރު ވެސް އެކަމާ ވިސްނެވި ކަމަށާއި އެހެން ގައުމުތަކުގައި ވެސް ކައުންސިލުންގެ ދައުރު ކުރު ކަމަށް ރައީސް ސޯލިހު ވިދާޅުވި އެވެ. އެހެންވެ، އެކަމާމެދު އަދި ވިސްނާލެއްވުމަށް ރައީސް ސޯލިހު އެދިވަޑައިގެންނެވި އެވެ.\nރައީސް ސޯލިހު ވިދާޅުވީ އަތޮޅުން ލިބޭ އާމްދަނީގެ ބައެއް އަތޮޅަށް ދިނުމަކީ އެމަނިކުފާނު ކެމްޕެއިންގައިވެފައިވާ ވައުދެއް ކަމަށެވެ. އެކަމަށް މިފަހުން އެމަނިކުފާނު ހިޔާލެއް ވެސް ހުށަހަޅުއްވާފައިވާނެ ކަމަށެވެ. އެއީ އަތޮޅުން ރިސޯޓް ހެދުމަށް ދޫކޮށްފައިވާ ރަށްރަށުން ލިބޭ ބިމު ކުލި އެއްކޮށް އަތޮޅު ކައުންސިލަށް ދިނުމެވެ. މައި ސަރުކާރަށް އެނދު ކުލި ނެގުމެވެ. ނަމަވެސް އޭރަށް އަރިއޮތަޅަށް ބޮޑު އާމްދަނީއެއް ލިބިފައި ފުވައްމުލައް، އައްޑޫ އަދި ހއ. ފަދަ އަތޮޅަކަށް ވާނެ ގޮތަކީ ކޮބައިތޯ ވިސްނާލަން ޖެހޭ ކަމަށް ވެސް ރައީސް ސޯލިހު ވިދާޅުވި އެވެ. އެއީ ރިސޯޓް މަދު ތަންތަނެވެ.\nކައުންސިލްތަކަށް ފައިސާ ހަވާލުކުރާނަމަ، ކައުންސިލަރުންނަކީ ޒިންމާދާރު ބަޔަކަށް ވާން ޖެހޭނެ ކަމަށް ރައީސް ސޯލިހު ވިދާޅުވި އެވެ. ބައެއް ކައުންސިލްތަކުން މިހާރު ވެސް ޒިންމާދާރުކަން ފެންނަ ކަމަށާއި ނަމަވެސް ބައެއް ކައުންސިލަރުންގެ ފަރާތުން އެ މަންޒަރު ނުފެންނަ ކަމަށް ރައީސް ވިދާޅުވި އެވެ.\nރައީސް ސޯލިހު ވިދާޅުވީ ކޮންމެ ގޮތެއް ވިޔަސް އަންހެންގެ ކޮމެޓީ މިހާރު އޮތް ގޮތް މަސައްކަތެއް ނުކުރާ ކަމަށެވެ. އެހެންވެ އެކަން އެކޮށް ބަދަލުކުރަން ޖެހޭ ކަމަށެވެ.\nރައީސް އިބްރާހިމް މުހައްމަދު ސޯލިހު އެލްޖީއޭ މިނިސްޓްރީ އޮފް ހޯމް އެފެއާޒް\nމާލެ ތޮއްޖެހުނީ މަރުކަޒީ ވިސްނުމާ ހެދި، ބަދަލު ކުރާނަން: ރައީސް\nކައުންސިލަރުންނަށް އެޅި ފިޔަވަޅުތައް ރިވިއު ކުރަނީ\n"ނާކާމިޔާބަކީ ޖަމާއަތް ހަލާކަށް އެއްލާލަންވީ ސަބަބެއް ނޫން"\nޔާމީން ގެއަށް ބަދަލުކުރަން ރައީސް އަރިހުގައި އެދިއްޖެ


Taliban in bunanee aa dhaulathehgai anhenunge hagguthah rakkaatheri kohdheyne kamah!\nޠާލިބާނުން ބުނަނީ އާ ދައުލަތެއްގައި އަންހެނުންގެ ޙައްޤުތައް ރައްކާތެރިކޮށްދޭނެކަމަށް!\n-4weeks ago0- އައިމިނަތް ސިއުފާ\nއަންހެނުންނަށް ކިޔެވުމުގެ ފުރުޞަތު ފަހިކޮށްދީ، އިސްލާމީ ގިއުގަނޑުން ބޭރުނުވާ ގޮތުގެ މަތީން މުޖުތަމަޢުގައި އަންހެނުންގެ ދައުރު ފުޅާކުރުމަށް މަސައްކަތްކުރާނެ ކަމުގައި ޠާލިބާނު ޖަމާޢަތުގެ ތަރުޖަމާނު ޒަބިހު ﷲ މުޖާހިދު ބުނެފިއެވެ.\nއޭނާ މިހެން ބުނެފައިވަނީ ވަނީ މިދިޔަ އަންގާރަ ދުވަހު އަފްޣާނިސްތާނުގެ ވެރިރަށް ކާބުލްގައި ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަމުންނެވެ.\n"އަންހެނުންނާމެދު އެއްވެސް ތަފާތުކުރުމެއް ނުގެންގުޅޭނަން. އެމީހުން މަސައްކަތްކުރާނީ އަހަރެމެންނެކޭ އެއްފަދައިން އެކުއެކީގާ"، މުޖާހިދު ބުންޏެވެ.\nޠާލިބާނުންގެ އައު ސަރުކާރާއި މީގެ ވިއްސަކަށް އަަހަރު ކުރީގައި އޮތް ސަރުކާރާ ދެމެދު ތަފާތުތަކެއް ވާނެކަމުގައި ފާހަގަކުރަމުން އޭނާ ބުނިގޮތުގައި ކުރިއާ އަޅާ ބަލާއިރު މިހާރު އެ ޖަމާޢަތަށް ވަނީ ވަރަށް ބޮޑެތި ބަދަލުތަކެއް އައިސްފައެވެ. އެހެން ކަމުން ކަންކަމުގައި އަޅާ ފިޔަވަޅުތައްވެސް ތަފާތުވާނެކަމަށްވެސް އޭނާ ބުންޏެވެ.\nއެ ޖަމާޢަތުން ނޫސްވެރިންނަށް އެމީހުންގެ ޙައްޤުތައް ރައްކާތެރިކޮށްދޭނެކަމުގެ ޔަޤީންކަންދޭ ކަމުގައި ވެސް މުޖާހިދު ވިދާޅުވެފައެވެ.\n"އަހަރެމެންގެ އާދަކާދަތަކާ އެއްގޮތްވާ ގޮތުގެ މަތީން މިނިވަންކަމާއެކު މިހާރެކޭ އެއްގޮތަށް ނޫސްވެރިންނަށް މަސައްކަތް ކުރެވޭނެ" އޭނާ ވިދާޅުވިއެވެ.\nކުރީގައި ސަރުކާރަށް ޚިދުމަތް ކޮށްެދީފައިވާ އިސް ފަރާތްތަކާއި އަފްޣާނިސްތާނުގެ ދިފާއީ ވުޒާރާގައި މަސައްކަތްކޮށްފައިވާ އޮފިސަރުންގެ ގޭގެއަށް ވަދެ ހަމަލާ ދިނުމަށް އެޖަމާޢަތުން ރާވާފައި ނުވާ ކަމުގައިވެސް މުޖާހިދު ފާހަގަކޮށްފައެވެ. އޭނާ މިހެން ބުނީ ޠާލިބާން ޖަމާޢަތުން ކާބުލްގައި މީހުން ދިރިއުޅޭ ގޭގެއަށްވަދެ ހަމަލާދޭނެކަމަށް ބުނާ ރިޕޯޓުތަކަކަށް ރައްދުދެމުންނެވެ.


SunOnline: Majlis Raees ge Race gai2Camp ge koalhun bodu vejje\nމަޖިލިސް ރައީސްގެ ރޭސް: ދެ ކޭމްޕްގެ ދެމެދު ކޯޅުން ބޮޑުވެއްޖެ\nމުހައްމަދު މުޒައްޔިން ނާޒިމް 24 May 2019, 17:43\nރައީސް ސޯލިހާއި ކުރީގެ ރައީސް ނަޝީދު — ސަން ފޮޓޯ: ފަޔާޒް މޫސާ\nމިިދިޔަ އެޕްރީލް މަހު، ބޭއްވި އާންމު އިންތިހާބުގައި މަޖިލީހުގެ ސުޕަ މެޖޯރިޓީ އެމްޑީޕީއިން ނެގުމަށް ފަހު އެ ޕާޓީގެ އަމާޒު މިހާރު ހުރީ މަޖިލީހުގެ ރައީސް ކަމާއި ނައިބު ރައީސްކަމުގެ މަގާމު ވެސް މިލްކު ކުރާށެވެ. ޖުމްލަ 65 މެންބަރުން ހިމެނޭ އެމްޑީޕީގެ ބިޔަ ޕާލިމަންޓްރީ ގްރޫޕްގެ ތެރޭގައި މަޖިލިސް ރައީސް ކަމުގެ ވާދަވެރިކަން މި އޮތީ ނުހަނު ބޮޑުވެފަ އެވެ.\nއެ ޕާޓީގެ ފަސް މެންބަރަކު އެ މަގާމަށް ފައި ނަގާފައިވާއިރު ވާދަވެރިކަމެއް މި އޮތީ، ހަތަރު ވަނަ ދައުރަކަށް މަޖިލީހަށް އިންތިހާބުވި، އަހަމަދު އަސްލަމްއާއި ރައީސް ނަޝީދުގެ ސަރުކާރުގައި ހޯމް މިނިސްޓަރު ކަން ކުރެއްވި ހަސަން އަފީފާ ދެމެދުގަ އެވެ.\nމަޖިލިސް ރައީސް ކަމަށް އެމްޑީޕީން ޝައުގުވެރިކަން ފާޅު ކުރި ފަސް މެމްބަރުން: ވާދަވެރިކަން ބޮޑީ އަސްލަމާއި އަފީފާ ދެމެދު ---\nސަބަބަކަށް ވަނީ، މަޖިލިސް ރައީސް ކަމަށް ޕާޓީގެ އެންމެ އިސްފަރާތް އަދި ރައީސް އިބްރާޙިމް މުހައްމަދު ސޯލިހާއި ކުރީގެ ރައީސް އަދި ޕާޓީގެ ރައީސް މުހައްމަދު ނަޝީދުއާ ދެބޭފުޅުން ތިއްބެވީ ދެ ކޮޅެއް ނަންގަވައިގެން ކަމަށް ވާތީ އެވެ. ރައީސް ސޯލިހް އަފީފަށް ތާއީދު ކުރައްވާއިރު، ރައީސް ނަޝީދު ތާއީދު ކުރައްވަނީ އެމަނިކުފާނާ ގާތް އަސްލަމަށެވެ.\nރައީސް ސޯލިހުގެ ތާއީދު އަފީފްއަށް ހާމަކުރެއްވުމާ އެކު ރައީސް ސޯލިހާއި ނަޝީދުގެ ކޭމްޕްގެ ދެމެދު މި ވަނީ ހޫނު ބަހުސާއި ހަމަލާތައް ފެށިފަ އެވެ. އެބަޔަކަށް ކިޔުނު ފާޑެއް ކިޔައި ކަލަ ގޮވަން މިވަނީ ފަށައިފަ އެވެ.\nރައީސް ސޯލިހުގެ ސަޕޯޓަރުންގެ ބަހުގެ ހަމަލާތައް އޮތީ ސީދާ އަސްލަމަށެވެ. ނަޝީދަށް މަރުދޭ ފޭނުން އަސްލަމަށް ހަބޭހަށް ތާއީދު ކުރައްވަމުން އަފީފްއަށް އަންނަނީ ފުލުފުލުގައި ހަމަލާތައް އަމާޒު ކުރަމުން އެވެ. ރޯދަ މަހާ އެކު މަޑު ނިންޖެއްގައި އޮތް ސިޔާސީ މައިދާން އަނެއްކާ ވެސް ކައްކުވާލާފައި މި އޮތީ މި ބަހުސްގެ ހޫނުކަމުން އެވެ.\nސޯޝަލް މީޑިއާގައި އަސްލަމަށް ތާއީދު ކުރާ އެމްޑީޕީގެ މެމްބަރުން އެންމެ ބޮޑަށް ފާހަގަ ކުރާ އެއް ކަމަކީ، އިދިކޮޅު ފަރާތްތަކުން އަފީފަށް ތާއީދު ކުރުމަށް ނިންމުމުން އަފީފްގެ ނަޒާހަތްތެރިކަމާ މެދު ސުވާލު އުފައްދައިފަ އެވެ. އެ މީހުން ބުނާ ގޮތުން އިދިކޮޅުން ތާއީދު ކުރާ މީހަކަށް އިތުބާރު ކުރަން އެމްޑީޕީއަށް އުނދަގުލީ އެވެ.\nއަފީފް މަޖިލިސް ރައީސް ކަމަށް ގެންނަން ޖުމްހޫރީ ޕާޓީއިން ވެސް އޮތީ ފެހި ސިގްނަލް ދީފަ އެވެ. އެ ޕާޓީގެ ކައުންސިލް މެންބަރު އަދި ތިމަރަފުށީ ދާއިރާގެ އިންތިހާބީ މެންބަރު އަބްދުﷲ ރިޔާޒު ވިދާޅުވަނީ، ރައީސް ސޯލިހު ބޭނުންވާ ބޭފުޅަކު މަޖިލިސް ރައީސްގެ ގޮޑީގައި ބައިންދަން ކުރެވުނު މަސައްކަތެއް ކުރާނެ އެވެ.\nއިދިކޮޅުގެ މިހާ ބޮޑު ތާއީދެއް އަފީފަށް ދީފައި ވާތީ އަފީފްއަށް ފާޑު ކިޔާ އެކްޓިވިސްޓުންގެ ތުހުމަތަކީ އަފީފް އާއި އިދިކޮޅާ "ޑީލް" ހެއްދެވީ އެވެ.\nއަފީފް ރައީސް ސޯލިހާއި ރައީސް ނަޝީދާްއެކު --\nއަފީފް އަށް މަޖިލިސް ރައީސް ކަން ލިބިއްޖެ ނަމަ އިދިކޮޅު ފަރާތްތަކަށް ބައެއް ކޮމެޓީތަކުގެ މުގައްރިރުކަން ދޭނެ ކަމަށް ބުނެ ވައުދު ވުމަކީ ވެސް ރައީސް ނަޝީދުގެ ފޭނުންނަށް މި ވަނީ މައްސަލައަކަށްވެފަ އެވެ. އެ މީހުން ބުނަނީ، ސުޕަ މެޖޯރިޓީ އެމްޑީޕީއަށް އޮތް އިރު މުހިންމު ކޮމިޓީތަކުގެ މުގައްރިރުކަން ދޭން ޖެހޭ އެއްވެސް ސަބަބެއް ނޯންނާނެ ކަމަށެވެ.\nއެމްޑީޕީގެ ބައެއް އެކްޓިވިސްޓުންގެ ރުޅިގަނޑު ފަޅައިގެން ގޮސް، ބައެއް މީހުން ވަނީ އަފީފަށް ވަރަށް ހުތުރުކޮށް ވެސް ފާޑު ކިޔައިފަ އެވެ. މީގެ ކުރިން ފުލުހުން އަފީފާ ގުޅޭ ގޮތުން ތަހުގީގު ކުރި މައްސަލަތަކުގެ ސްކްރީންޝޮޓްތަކުން މުޅި ސޯޝަލް މީޑިއާ ވަނީ ފުރާލައިފަ އެވެ.\nމި ބަހުސެއް ހޫނުވެ ބައެއް މީހުން މިހާރު ވަނީ އެމްޑީޕީގެ ވެރިކަން ވެއްޓުނު، ފެބުރުއަރީ ހަތެއް ގެނައުމުގެ މުގުލުގައި އަފީފް ހުންނެވި ކަމަށް ވެސް ތުހުމަތުކޮށްފަ އެވެ. އޭރު އަފީފް އަކީ ހޯމް މިނިސްޓަރެވެ. ބައެއް މީހުންގެ ވާހަކަ އަކީ، އެ ދުވަސް މެދުވެރިވީ އަފީފްގެ ނާގާބިލްކަމުން، ލީޑަޝިޕެއް ނެތީމަ އެވެ.\nއަސްލަމަށް ތާއީދު ކުރާ ފަރާތްތަކުން އަފީފަށް ބަގާވާތުގެ ތުހުމަތުތަކެއް ކުރަމުން ދާއިރު، އަފީފަށް ތާއީދު ކުރައްވާ ފަރާތްތަކުން އަސްލަމަށް އަމާޒު ކުރަނީ ކޮރަޕްޝަންގެ ތުހުމަތުތަކެވެ.\nރައީސް ނަޝީދާއި އަސްލަމް: ރައީސް ނަޝީދު ތާއީދު ކުރައްވަނީ އަސްލަމަށް ---\nބައެއް މީހުން ވަނީ ނިއުޕޯޓު ހުސްކުރުމަށް އެންގި މައްސަލައިގައި އަސްލަމްގެ އާއިލީ މަސްލަހަތު ހިމެނޭތީ އޭނާ އެކަމަށް ނުފޫޒު ފޯރުވަމުންދާ ކަމަށް ތުހުމަތުކޮށްފަ އެވެ. ކުލި ނުދައްކާތީ ޕްލޭނިން މިނިސްޓްރީން ނިއުޕޯޓު ހުސްކުުރުމަށް އަންގައި މުއްދަތު ހަމަވި އިރުވެސް އަދިވެސް އެތަން ހުސް ނުކުރެ އެވެ. ނަމަސް އެމައްސަލައާ ގުޅިގެން އަސްލަމް މީގެ ކުރިން ވަނީ އެ ތުހުމަތުތައް ދޮގު ކުރައްވާފަ އެވެ.\nއަސްލަމަށް ތާއީދު ކުރައްވާ ފަރާތްތައް އެ ވާހަކަތަކަށް ރައްދު ދެނީ، އަސްލަމް އަކީ "ހާޑްކޯ" އެމްޑީޕީ ގެ ތެދުވެރި މެމްބަރެއް ކަމަށް ބުނަމުން އެވެ. އަދި އަފީފަކީ އިދިކޮޅު ފަރާތްތަކާ ސިއްރު ގުޅުންތައް އޮންނަ މީހެއް ކަމަށް ބުނާ ތުހުމަތުގެ އަޑުތައް އެ މީހުން ވަނީ ގަދަކޮށްލައިފަ އެވެ.\nނަމަވެސް އަފީފަށް ތާއީދު ކުރާ ފަރާތްތައް އެވާހަކަ ދައްކަނީ ދިމާ އިދިކޮޅަށެވެ. އެފަރާތްތަކުން ބުނާ ގޮތުގައި 2008 ވަނަ އަހަރު ޕާޓީ ތެރޭގައި ބޭއްވި ޕްރައިމަރީއަށް ފަހު އަސްލަމް ޖުމްހޫރީ ޕާޓީއަށް ސޮއި ކޮށްފައިވާ ކަމަށެވެ.\n"ޕާޓީ އަށް ހަގީގީ ގައްދާރަކީ އަސްލަމް، އަފީފް މަދު މެންބަރުން ކޮޅަކާ އެކުވެސް އެމްޑީޕީގައި ހުރި،" މީހަކު ޓްވީޓް ކުރި އެވެ.\nކޮންމެ އަކަސް، އެމްޑީޕީން މަޖިލިސް ރައީސް ކަމަށް ބޭފުޅެއްގެ ނަން ފޮނުވާނީ، ހޯމަ ދުވަހު އެ ޕާޓީގެ ޕާލިމަންޓަރީ ގުރޫޕުގެ މެމްބަރުންގެ މެދުގައި ނަގާ ސިއްރު ވޯޓަކުންނެވެ. ދެ ރައީސުންގެ ކޭމްޕްގެ މެދުގައި ޖަޒުބާތުތަކާއި އުދާސްތައް ބޮޑުވެގެން ގޮސް، އެހެން ބަހުސެއް ވެސް ވަނީ ފެށިފަ އެވެ.\nއެއްބަޔަކު ދެކޭ ގޮތުގައި، ރައީސް ނަޝީދު ވަކި މީހަކަށް ތާއީދުކުރައްވާފައި ވަނިކޮށް ރައީސް ސޯލިހުގެ ތާއީދު އެހެން ބޭފުޅަކަށް ދެއްވުމަކީ ރައީސް ހައްދަވާ ގޯހެކެވެ. މި ހިޔާލުގެ މީހުން ބުނާ ގޮތުގައި އެމްޑީޕީއަށް މަޖިލީހުގެ ސުޕަ މެޖޯރިޓީ ނެގުނީ، ރައީސް ސޯލިހުގެ ވިސްނުމާ ހިލާފަށް ނަޝީދު ގިނިކަންޔާ އެމްޑީޕީ ގޮވައިގެން ނިކުމެ ކުރެއްވި މަސައްކަތުން އެވެ.\nމިކަހަލަ އެތައް ހޫނު ބަހުސެއް ދެ ކޭމްޕްގެ މެދުގައި ހިނގަމުން އަންނަ އިރު އަދިވެސް މި ބަހުސް އޮތީ ހޫނުވާންށެވެ. ސަބަބަކަށް ވަނީ ރައީސް ނަޝީދު އަސްލަމްއަށް ހެސް ކިޔާފައި ކެމްޕޭން ކުރަން ފައްޓަވާފައިވުމެވެ. އަނެއްކޮޅު ރައީސް ސޯލިހު ވެސް ގެންދަވަނީ މެންބަރުންނަށް ލޮބީ ކުރައްވަމުން އެވެ.


Bodu2baaruge match bodu thafaathakun kaamiyaabukuree Bayern Munich Bodu2baaruge match bodu thafaathakun kaamiyaabukuree Bayern Munich\nލެވާންޑޯސްކީ ލަނޑަށްފަހު އުފާފާޅުކުރަނީ: ފޮޓޯ-ޗެމްޕިއަންސްލީގު ޓްވީޓަރ\nބޮޑު ދެބާރުގެ މެޗު ބޮޑު ތަފާތަކުން ކާމިޔާބުކުރީ ބަޔާން މިއުނިކް\nދުނިޔޭގެ ފުޓްބޯޅައިގެ ބޮޑު ދެބާރުކަމަށްވާ ސްޕެއިންގެ ބާސެލޯނާއާއި، ޖަރުމަންގެ ބަޔާން މިއުނިކް ވާދަކުރި މެޗު ބޮޑު ތަފާތަކުން ބަޔާން މިއުނިކް ކާމިޔާބުކޮށްފިއެވެ. ބާސެލޯނާގެ ދަނޑުގައި ބަޔާންމިއުނިކް މެޗު ކާމިޔާބުކުރީ 3-0 ނެވެ.\nމެޗު ކޮންޓްރޯލްކޮށްގެން ކުޅުނު ބަޔާންއަށް 34 ވަނަ މިނިޓްގައި ކުރި ހޯދަިދިނީ ތޯމަސް މުލާއެވެ. މިއީ މުލާ ކެރިއަރުގައި ބާސާކޮޅަށް ޖެހި7ވަނަ ގޯލެވެ. ޖަރުމަނުގެ ޗެމްޕިއަން ޓީމަށް ފަހު ދެ ލަނޑު ޖަހައިދިނީ ލެވާންޑޯސްކީއެވެ. އޭނާ ލަނޑު ޖެހީ 56 ވަނަ މިނިޓާއި 85 ވަނަ މިނިޓްގައެވެ. މިދެގޯލާއެކު ލެވާންޑޯސްކީ ޗެމްޕިއަންސްލީގުގައި ޖެހި ގޯލްގެ އަދަދު ވަނީ 75 އަށް އަރާފައެވެ.\nމެސީ ދޫކޮށް ދިޔަފަހުން ކުޅުނު ޗެމްޕިއަންސް ލީގު ފުރަތަމަ ބައްޔާއެކު ބާސާގެ މުޅި ތާރީޚުގައިވެސް ވަނީ އަމިއްލަ ދަނޑުގައި ވިދިވިދިގެން ޔޫރަޕްގެ ތިން މެޗުގައި ބަލިވެފައެވެ. މިގްރޫޕްގެ އަނެއް މެޗުގައި ޑައިނަމޯ ކިވްއާއި، ބެންފީކާ ވާދަކުރި މެޗު ނިމުނީ ލަނޑެއް ނުޖެހި އެއްވަރުވެގެންނެވެ. ގްރޫޕްގެ އެއްވަނާގައި އޮތީ ބަޔާންއެވެ.


ބޮޑު ޢީދު ނަމާދު ބޮޑު ޖަމާއަތުގައި ކުރާނީ ޒުވާނުންގެ މަރުކަޒުގައި – Mikal News\nބޮޑު ޢީދު ނަމާދު ބޮޑު ޖަމާއަތުގައި ކުރާނީ ޒުވާނުންގެ މަރުކަޒުގައި\nމިފަހަރުގެ އަޟުހާ ޢީދު ނަމާދު ބޮޑު ޖަމާއަތުގައި ކުރުން އޮންނާނީ ޒުވާނުންގެ މަރުކަޒުގައި\nމި އަހަރު (2019) ފުވައްމުލަކުގައި ބޮޑު ޖަމާޢަތުގައި އަޟުޙާ އީދު ނަމާދު ކުރުން ހަމަޖެހިފައި ވަނީ ކުރިއެކޭ އެއްގޮތަށް ފުވައްމުލައް ޒުވާނުންގެ މަރުކަޒުގެ ސްޕޯރޓްސް ޕާކުގައެވެ.\nބޮޑު އީދު ނަމާދު ކުރުން އޮންނާނީ 11 އޯގަސްޓް، ވާ އާދިއްތަ ދުވަހުގެ ހެނދުނު 7:30 އެވެ. ހުކުރުު ނަމާދާއި ތަފާތުކޮށް، ޢީދު ނަމާދުގައި، ނަމާދު ކުރުން އޮންނަނީ ޚުތުބާގެ ކުރީގައެވެ. ވުމާއެކު ޢީދު ނަމާދަށް ލަސްވެއްޖެނަމަ ނަމާދު ނުލިބޭނެއެވެ.\nއީދު ނަމާދަށްފަހު އީދު ސަލާމް ކުރުމާއި ހަދިޔާ ބަދަލުކުރުން ރޭވިފައިވާ ކަމަށް މައުލޫމާތު ލިބެއެވެ.\nޢީދު ނަމާދުގައި ބޮޑު ޖަމާޢަތުގައި ބައިވެރިވުމަށް ޢާއިލާގެ އެންމެހާއި ބޭފުޅުންނާއިއެކު ވަޑައިގަތުމަށް މިކަން އިންތިޒާމް ކުރާ ފަރާތްތަކުން އެދިލައްވައެވެ.\nއީދު ނަމާދަކީ ގިނަބަޔަކު އެއްތަނެއްގައި ބައްދަލުވެ ހައްޖާއި ގުޅިގެން އީދުގެ އުފާވެރިކަން ހާސިލުކުރުމަށް މަގުފަހިކޮށްދޭ ހަރަކާތަކަށް ވީހިނދު ޢީދުނަމާދަށް ފަހުގައި އެކަކު އަނެކަކާއި ސަލާންކޮށް ރަޙުމަތްތެރިކަން އާލާކޮށް ހަދިޔާ ބަދަލުކުރުމަކީ އީދުގެ ފައިދާ ފުރިހަމަވެގެންދާނޭ ކަމެކެވެ.\nފުވައްމުލައް ސިޓީގައި ބޮޑު ޖަމާއަތުގައި ޢީދު ނަމާދު ކުރުމުގައި އިސްކޮށް ހަރަކާތްތެރިވާ ތަން ފެންނަނީ އަމިއްލަ ޖަމާއަތެއް ކަމުގައިވާ ގާޑިއަން އެސޯސިއޭޝަނެވެ.\nދީނީ އިލްމުވެރިން ވިދާޅުވާ ގޮތުގައި ރަސޫލުﷲ ޞައްލަﷲ ޢަލައިހި ވަސައްލަމްގެ ޞައްޙަ ޙަދީޘް ތަކުގެ އަލީގައި ޢީދު ނަމާދު ކުރުން ސުންނަތް ވެގެން ވަނީ މައިދާނެއްގައެވެ. ރަސޫލުﷲ ޞައްލަﷲ ޢަލައިހި ވަސައްލަމަ އާއި އެކަލޭގެފާނުގެ ފަހުން ވަޑައިގެންނެވި ހަތަރު ޚަލީފާ އިން ކުރެ އެއްވެސް ބޭފުޅަކު އުޒުރެއް އޮވެގެން މެނުވީ ޢީދު ނަމާދު މިސްކިތުގައި ނުކުރައްވާ ކަމަށެވެ. އިމާމް ޝާފިޢީ ފިޔަވާ އަނެއް ތިން މަޛްހަބުގެ އިމާމުންގެ ރައުޔަކީ ވެސް މިއީ އެވެ.\nއިމާމް ޝާފިޢީގެ ރައުޔަކީ ރަށުގައި ހުރި މިސްކިތަކީ އެންމެންނަށް ނަމާދު ކުރުމަށް ފުދޭވަރުގެ މިސްކިތެއް ކަމުގައި ވަނީނަމަ ޢީދު ނަމާދު މިސްކިތުގައި ކުރުމެވެ. މިއާއި އެކުވެސް މައިދާނަށް ނިކުމެ ޢީދު ނަމާދު ކުރުމަކީ މައްސަލަ އެއް އޮތް ކަމަކަށް އިމާމް ޝާފިޢީ ވެސް ވިދާޅުވެފައެއް ނުވެއެވެ. އިމާމް ޝާފިޢީ ވިދާޅުވެފައި ވަނީ ރަށުގައި ހުރި މިސްކިތަކީ އެންމެނަށް ފުދޭވަރުގެ މިސްކިތަކަށް ނުވަނީނަމަ މިސްކިތުގައި ޢީދު ނަމާދު ކުރުމަކީ މަކްރޫހަ ކަމެއް ކަމުގައެވެ.\nގުޅުންހުރި މައުލޫތައް:ބޮޑު ޢީދު, ބޮޑު ޖަމާއާތުގައި ޢީދު ނަމާދުކުރުން\nދިވެހިންގެ 895 ވަނަ ބޮޑު އީދު ދުވަސް – އުފާވެރި ނޫން ޢީދެއް\nވިއްސާރަވުމުގެ ސަބަބުން ބޮދު ޖަމާއަތުގައި ޢީދު ނަމާދު ކުރުން ކެންސަލްކޮށްފި.


ޢިއްފަތާއި ޞިއްޙަތު “ފުށަތުބަލި” ޖިންސިއްޔާތުގައި | ޙެޔޮބަސް\n“އަބޫ ނަވާސްގެ ޅެންބައިތުގައި އޮންނަ ފަދައިން އެބައްޔެއްގެ ޢަމަލުތަކަކުން އެބައްޔަކަށް ބޭހެއް ނުކުރެވޭނެއެވެ. މިކަމާ މެދަކު އޮޅުމެއް ނެތެވެ. އެހެންވީއިރު ބަލިމީހާ އެބަލިން ގަދަވުން އެދޭނަމަ ފުރަތަމަ ފިޔަވަޅަކީ ކޮންމެފަދަ ހުރަހެއް އަޅައިގެން ނަމަވެސް ބަލީގެ އަމަލުތަކުން ދުރުހެލިވެގެން ފިސާރިވަރުގަދަ ޢަޒުމަކާއެކު ކެއްކުރުމެވެ. ދެން އޭގެ ފަހުގައި މިޒާޖާއި ނަފުސާއިގެން ޠަބީޢަތުގެ ސީދާމަގަށް އެރޭތޯ ޠަބީޢީ ފަރުވާތަކެއް ހޯދައިގެން ޢަމަލުކުރުމެވެ.”\n“ޞިއްޙަތަށްޓަކައި ތަނާސުލީގުޅުންތައްހިންގުމީ ބޭނުންކަމެކޭބުނާމީހުން އެހަދަނީ، ދޮގެކެވެ. އަޚުލާޤީގޮތުން މުޅިން މަނާކަމެއް ޞިއްޙީގޮތުން އެދެވޭ ކަމަކަށް ވާނީ ކޮންފަދައަކުންހޭ؟ އަހަރެންގެ އަމިއްލަ ތަޖުރިބާތަކުންވެސް ސާބިތުވަމުންދަނީ އެބުނާގޮތާއި މުޅިން ޚިލާފަށެވެ. މަގޭ ލޯމަތީގައިވެސް އެކިއެކި ޡަރޫފުގައި ވަރަށްގިނަފަހަރު އިނދެގެން އުޅޭ ދޭދޭ ދެމަފިރީންވެސް އެއްތަންނުވެ ގުޅުމެއްނުހިންގައި ތިބޭންޖެހޭތަން ފެނެއެވެ. އެކަމަކުން އޭގެ އެއްޙާލަތެއްގައިވެސް ދެމަފިރީންކުރެ އެކަކަށްވެސް ޞިއްޙީގޮތުން ގެއްލުމެއް އަންނާތީއެއް ނުފެނެއެވެ. މިމައްސަލަ އެހެންދިރޭ ސޫފިތަކާއި ތަޠުބީޤުކޮށްބަލާއިރު ޒަމާނުއްސުރެ ޝިކާރަމަތީކުއްތާއެއްގެ ހަލުއިކަން އިތުރުކުރާނަމަ އަންހެންކުއްތާއާ ދުރުކޮށްގެން ކައިރިވިޔަނުދީ ބަލަހައްޓާތަން ފެނެއެވެ. ރޭސްކޯޓުގައިވެސް ޚާއްޞަ އަހަކަށް އެއްވަނަ އިނާމުދިޔުން އެދިގެން މަސައްކަތް ކުރާނަމަ އެބަޔަކު އަސްމަޙުރޫމުކުރާތަން ފެންނަނީ އެންމެފުރަތަމަ ޖޯޑުވެ އުޅުމުންނެވެ. މިކަހަލަ އެތައްގިނަ ކަމަކުން ޖިންސީގުޅުމަކީ ޞިއްޙަތަށްޓަކައި ކޮންމެހެން ބޭނުންކަމެކޭ ބުނެވޭ ބަހުގައި އަގެއްނެތްކަން އެނގެއެވެ.”\n“ޝަހުވާނީ ޢަމަލުތަކުން އެއްފަރާތްކޮށްގެން ޖާނު އޮބެހެއްޓުމީ އަންހެނަކަސް ފިރިހެނަކަސް ކޮންމެ ޢުމުރެއްގައި ވިޔަސް ޞިއްހަތުގެ ގަވާއިދާ ޚިލާފުވާކަމެއް ނޫނެވެ. އަދި ހަށިގަނޑާއި ނަފްސު ޠަބަޢީގޮތުން ވާންވީ ތަރައްޤީއެއްގައި ހުރަސް އަޅާކަމަކަށްވެސް އެކަން ނުވެއެވެ. އެހެންވެ ފެންނަނީ ޞިއްޙީ ތަނާސުލީގޮތުން މުޖުތަމަޢުގެ އެންމެހައި އަފުރާދުންނަށް މިއުޞޫލުގެ މަތީން ތަރުބިއްޔަތާއި ޘަޤާފަތުދިނުމީ ކޮންމެހެން ބޭނުންކަމެއްކަމުގައެވެ.”\n“ތަނާސުލީގޮތުން ޒުވާނުން ނަހަމަ ޢަމަލުތައް ހިންގައި، ޠާހިރުނޫން އުޅުންތައް ދެމެހެއްޓުމުން ފައިވާ ބަލިތަކާއި މުޞީބާތްތައް ފިޔަވައި ހަމައެކަނި ޢިއްފަތުގެ ދިރިއުޅުމާމެދު ޙުކުމްކުރާގޮތެއްގާ ބަލާލެވުނަސް ޢިއްފަތުގެ ދިރިއުޅުމަކީ އިންސާނަކަށް ވެސް ހިފެހެއްޓިދާނޭ ގެއްލުމެއްނެތް، މުޅިޙަޔާތުގައި އޭގެ ލާބަ މަތިވެރި އުޅުމެއްކަމުގައި ޙުކުމް ކުރެވޭނެއެވެ. މިގޮތަށް އަހަރެން މިކަނޑައަޅަނީ މަމައްސަލާގައި ލިޔެވިފައިހުރި ހުރިހައިބަހަކުން އެންމެ މުޢުތަބަރު ފޮތްތައް ބަލާފައި، އަމިއްލަ ތަޖުރިބާތަކުންވެސް ވަރުގަދަޔަށް ސަނަދު ލިބިގެންނެވެ.”\n“ހަށިގަނޑުގެ ޖިންސީ އަރާމުތަކަށް ގެނބިގަތުމަކީ، ވަރަށް ނުބައި ނަތީޖާތަކެއް ގެނެސްދޭކަމެކެވެ. ޚާއްޞަކޮށް އެއީ ޒުވާނުންގެ ހަށިގަނޑުގެ ބުންވަރާއި ނަފުސުގެ ޢަޒުމް ލުއިކޮށްލާކަމެކެވެ. އެކަމުގެ ސަބަބުން އެމީހުންގެ ނާރުތަކާއިބެހޭ މަރުކަޒުތައް ބަލިވަމުންގޮސް ހުރިހައި މަސައްކަތްތަކެއްގައިވެސް ވާޖިބު އަދާނުކުރެވޭތަން ވަރަށް އަވަހަށް އަތުވެދެއެވެ. މުސްކުޅިޒަމާނުގައި ބައެއްފަހަރަށް ޔޫނާނީންނާއި ރޫމާނީން އެތަންތާނގެ ޒުވާނުންގައި ބާރުއިތުރުވުމަށްޓަކައި ވަރަށްމަތީ ޢުމުރަކާ ޖެހެންދެން ހަށިގަނޑުގެ ލައްޒަތުން އެކުދިން ދުރުހެލިކުރާކަން ސާބިތުވެފައިވެއެވެ. މީގެ އިތުރުން ޝަރުޢީނޫން ގޮތްގޮތުން ޖިންސީގުޅުންތައް ހިންގައި އުޅުމީ އޭގެ ނަތީޖާ ވަރަށް ނުރައްކާތެރި ކަމެކެވެ. އެކަމުގެ ސަބަބުން އުފެދޭ ޢަޞަބީ ބަލިތަކާއި ޖިންސީބަލިބަލި ގިނަގުނައެވެ.”\nބޭއިންސާފު އަނިޔާވެރިކަމުން ޝުޢޫރުތަކަށް އަމަލީ ސިފަ ގެންދަމުންދާނަމަ ނުރައްކާތެރި ބަލިމަޑުކަމެއް ތިމާގެ ޖާނުގައި އަށަގެންފާނެއެވެ. އެކަހަލަ އާފާތެއް ފަހަރުގައި ލޯބިވާ ދަރީންނަށް ނުވަތަ ދަރިކޮޅުން ބަޔަކަށްވެސް ވާރުތަކޮށްފާނެއެވެ. އެކަމުގެ ސަބަބުން “ފުށަތުބަލީ” ގެ އަހުލުވެރިޔަކަށް ވެގެން ދިޔުން އޮންނާނީ ވެސް ދާދި ކައިރީގައެވެ.\n“ފުށަތުބައްޔޭ” އަޅުގަނޑު ކިޔައިގެން މިއުޅެނީ ޠަބީޢަތާ އެއްފުށަށް ތަޠުބީޤުނުކުރެވޭ ބާވަތުގެ ތަނާސުލީ ބަލިބައްޔަށެވެ. އޭގެތެރެއިންވެސް ހައިރާންވާންޖެހޭ ހިސާބަކަށް ބައެއްމީހުންގެ މިޒާޖުގައްޔާއި ނަފުސުގައި ހަރުލައި ސާބިތުވާ ބަލިބައްޔެވެ. ޢަރަބި ނޫސްތަކާއި އިނގިރޭސި ނޫސްތަކުގައި، ތަމަޅަނޫސްތަކާއި ސިންގަޅަނޫސްތަކުގައި، އުރުދޫނޫސްނޫހާއި ދިވެހިނޫސްނޫހުގައި ބައެއްފަހަރު ސަލާމަތް ހިތްތައް ފަކުރުން ކުރުގެޅޭހައި ހަޑިމުޑުދާރު، ހިތާމަވެރި އަޚުލާޤީ ޙާދިޘައް ފެނެއެވެ. އެ ޙާދިޘާތަކުގައި އޭގެވެރީން އިންސާނީ ޠަބީޢަތާ މުޅީން ވަކިވެގެން ގޮސްފައިވާތީއެވެ.\nއޮޅުމެއްނެތެވެ! ތަނާސުލީ “ފުށަތުބައްޔަކީ”ވެސް ޢާންމުކަންބޮޑު އިޖުތިމާޢީ ބައްޔެކެވެ. ބަޙުޘްކުރުމާއި ފަރުވާކުރުމަށް ނުހަނު މަތީދަރަޖައަކަށް އެބަލި ބޭނުންވެއެވެ.\nއަޅުގަނޑުމެނަށް އެނގިފައިވާ ގޮތުން އިންސާނާ އުފެދިފައިވަނީ ތަވާޒުނުހަމަވާ ގޮތެއްގެ މަތިން އެތައްބާރެއް އެއްވެގެންނެވެ. އާދަޔާޚިލާފަށް މީގެތެރެއިން ބައެއްބާރެއް ގަދަވެއްޖެނަމަ ނަތީޖާއަކީ ދެންހުރިބާރުތަކުން އުނިވުމެވެ. މިހެންވީމާ އާދައިގެ މެދުމިން ވަޒަނަށް ތަފާތުކަމެއް އަތުވެދާނެއެވެ. އެތަފާތުކަމަކީ، ފަހަރުގައި ރަނގަޅު މޮޅު އަތަކަށް ހުންނަ ތަފާތެއްކަމުގައި ވެދާނެއެވެ. އޭރުން ފައިދާވާނީ ބޮޑެތި ޢިލްމުވެރިންނާއި، މުޞްލިޙުންނާއި، ޙިކުމަތްތެރިންނާއި، ބުއްދިވެރިންނާއި، އީޖާދުވެރިންނާއި، ޅެންވެރިންނާއި މިފަދަ މާތްމީހުނެވެ. އަނެއްބައިފަހަރަށް އެތަފާތަކީ، ނުބައިއަތަކަށް ގެންދާ ތަފާތުވުމަކަށް ވެދެއެވެ. ނަތީޖާއެއްގެ ގޮތުން ރަޙްމުކުޑަމީހުންނާއި އަނިޔާވެރިންނާއި މުޖުރިމުންނާއި އަޞްލީ މޮޔައިންނާއި “ފުށަތުބަލީ”ގެ އަހުލުވެރިންފަދަ މަޚުލޫޤުން ފައިދާވެއެވެ. މީގެ ތެރެއިން މިހައިރު “ފުށަތުބަލީ”ގެ އަހުލުވެރިޔާއާ މެދަށް ބަލައިލަމާތޯއެވެ؟\nއާދޭހެވެ! ހިލޭ އަންހެނުންގެ ކައިރީން ޖިންސީލައްޒަތު ހޯދާ މީހާއީވެސް މިކަމުގައި ކުއްވެރި ފާފަވެރިއެކެވެ. މީހެއްގެ އަތްނބަކާ ގުޅިގެން އެދުންތައް ފުއްދަމުން ގެންދާ މީހާއީ އަދި ވަކީން ފާފައާއި ކުށް ބޮޑުވާނޭ މީހާކުކަން ޔަޤީނެވެ. އެމީހުންނަކީވެސް އަނިޔާވެރިންކަމުގައި ވާނޭ ކަމާމެދަކު އޮޅުމެއް ނެތެވެ. އެއްބަހެވެ. އެކަމަކު އެމީހުން އެގެންނަ ނުބައި ޢަމަލުތަކުގެ އަޞްލަކީ ޠަބީޢި އެދުމެކެވެ. އެ އެދުން ބޭނުންކުރުމުގައި އެމީހުން ހުއްދަނޫން މަގަކުން ހިނގީއެވެ. ފާސިދު މަޙައްލެއްގައި ޠަބީޢި ޢަމަލު ހިންގުނީއެވެ. “ފުށަތުބަލީ”ގެ ވެރިޔާ އެހެންނަކުން ނޫނެވެ. އޭނާގެ ޖިންސީ ޙަރަކާތްތައް ހުންނަނީ ޠަބީޢަތުގެ ޤާނޫނާއި ދިމާއިދިކޮޅަށް ފުށަތަށް އެނބުރިފައެވެ. މިކޮޅު އެކޮޅަށް އެކޮޅު މިކޮޅަށް ޖަހާފައެވެ. ޝައްކެއް ނެތެވެ! އެއްޖިންސެއް ހަމަ އެޖިންސަށް އެދުންވެރިވުން އެއީ ޢަމަލީ ސިފަ އަތުވެއްޖެނަމަ ކަލާނގެ ކަނޑައަޅުއްވާފައިވާ ޤުދުރަތީ ޤާނޫނުން އެންމެ މުހިންމު މާއްދާއަކާ މުޅިން ޚިލާފުވުމެކެވެ. އޭރުން ހުރިހައި ދީނަކާއި އިދިކީލި ވެވުނީއެވެ. މުހައްޛިބު އެންމެންގެ އިސްޠިލާޙާއި ނޭއްދާރު ވެވުނީއެވެ. އެމީހަކު އެފަދަ މުހިންމު ގަވާއިދުން ޢަމަލުން މުގުރައިލިކަމަށްޓަކައި ގަދަފަދަ ޢުޤޫބާތެއް ނުލިބިއެއްނުދާނެއެވެ. ދުނިޔެމަތީގައްޔާއި ޤިޔާމަތުގައެވެ. ފަހަރުގައި ދުނިޔެމަތީން ނުފެނިއްޖެ ނަމަ އާޚިރަތުގެ ވޭން ދެފަށްވެގެން ދާނޭކަން ކަށަވަރެވެ.\nޔޫމާނީންނާއި ރޫމާނީން ދުނިޔެމަތީގައި ކުރިއަރައި ތަރަށްޤީވެގެން މުއްސަނދިވުމުން ޙައްދަށްވުރެ މައްޗަށް އުފާތަކާއި މަޖާތައް ގެންދިޔަ ޒަމާނުގައި އެމީހުން ހަށިގަނޑުގެ ލައްޛާތުގައި ފީނާލެއް ބޮޑުކަމުން އެތަންތާނގެ މުޖުތަމަޢުގައިވެސް އެބަލި ފެތުރިގެން ދިޔައެވެ. ޞަލީބީ ހަނގުރާމައިގައި ނަޞާރާއިން އިސްލާމުންގެ ކުރިމަތީގައި ބަލިވެގެން ދިޔަ ބަލިވުމަކީވެސް އެމީހުންގެ ތެރޭގައި “ފުށަތުބަލީ”ގެ ސުންޕާކަން ފެތުރިފައި އޮތް ބޮޑުކަމުން އައި ނަތީޖާއެކޭ ބުނާ މުވައްރިޚުން މިޒަމާނުގައި އެބަތިއްބެވެ.\nPrevious articleހެޔޮ ކަންކަމަށް ގޮވައިލުމުގެ އަދަބުތައް\nNext articleޢީސާ ޢަލައިހިއްސަލާމް ބިމަށް ފައިބައިވަޑައިގަތުން 2


Bar council ge Raees ge magaamah Suood vaadha kuravvanee\nބާ ކައުންސިލްގެ ރައީސްގެ މަގާމަށް ސުއޫދު ވާދަކުރައްވަނީ\nވަކީލު ހުސްނުއްސުއޫދު- ބާ ކައުންސިލްގެ ރައީސްގެ މަގާމަށް ވާދަކުރަން ވަނީ ނިންމާފަ\nރާއްޖޭގައި މަސައްކަތް ކުރާ ގާނޫނީ ވަކީލުންގެ ހުރިހާ ކަމެއް ބަލަހައްޓައި ރެގިއުލޭޓް ކުރުމަށް އަލަށް އުފައްދާ ބާ ކައުންސިލްގެ ރައީސްގެ މަގާމަށް ހުސްނުއްސުއޫދު ވާދަކުރައްވަން ނިންމައިފި އެވެ.\nބަންޑާރަ ނައިބުގެ މަގާމު އަދާކުރެއްވި ހުސްނުއްސުއޫދަކީ ގިނަ އަހަރުތަކެއް ވަންދެން ގާނޫނީ ވަކީލެއްގެ ގޮތުގައި މަސައްކަތް ކުރައްވާފައިވާ ބޭފުޅެކެވެ. މިހާރު ސުއޫދު އަދާކުރަމުންދަނީ ރައީސް އިބްރާހީމް މުހައްމަދު ސޯލިހު އުފައްދާފައިވާ ގޮތް ނޭނގޭ މަރުތަކާއި ގެއްލުވާލާފައިވާ މީހުންގެ މައްސަލަތައް ބަލާ ރިޔާސީ ކޮމިޝަންގެ ރައީސްގެ މަގާމެވެ.\nއިލެކްޝަން ކޮމިޝަން (އީސީ) އިން ބާ ކައުންސިލްގެ ރައީސް، ނައިބު ރައީސް، އަދި މެމްބަރުކަމުގެ މަގާމަށް ކުރިމަތިލުމުގެ ފުރުސަތު ހުޅުވާލީ މިއަދުގެ ވަގުތެއްގަ އެވެ.\nބާ ކައުންސިލުގެ އެގްޒެކެޓިވް ކޮމިޓީގެ އިންތިހާބުގެ ވޯޓު ނެގުމަށް ހަމަޖައްސާފައިވަނީ، 2019 ޖުލައި 13 ވާ ހޮނިހިރު ދުވަހުގެ ހެނދުނު 9:00 އިން ހަވީރު 5:00 އަށެވެ. އަދި ވޯޓު ގުނަން ފަށާނީ ހަމަ އެދުވަހު ވޯޓު ނަގާ ތިރީސް މިނުޓުގެ ތެރޭގައެވެ. މި އިންތިހާބުގެ ރަސްމީ ނަތީޖާ އިޢުލާން ކުރުމަށް ހަމަޖެހިފައިވަނީ 2019 ޖުލައި 14 ވާ އާދީއްތަ ދުވަހު އެވެ.\nއެގްޒެކެޓިވް ކޮމެޓީގައި ތިއްބަވާނީ ރައީސާއި ނައިބު ރައީސާއި ބަންޑާރަ ނައިބުގެ އިތުރުން އިތުރު ހަ މެމްބަރެކެވެ. އޭގެ ތެރެއިން ބަންޑާރަ ނައިބު ފިޔަވައި، އެހެން ހުރިހާ ބޭފުޅުން ވެސް އިންތިޚާބު ކުރާނީ ވަކީލުންގެ މެދުގައި ނަގާ ވޯޓަކުންނެވެ.\nއިލެކްޝަންސް ކޮމިޝަން ހުސްނުއް ސުއޫދު މަރުތައް ތަހުގީގު ކުރާ ކޮމިޝަން


Raajjeyge Guesthouse Thah Isthihaaru Kuran India Safeer Aa Eku Mashvaraa Koffi - Vaguthu\nއެޗްޕީއޭ އަށް އޮތީ ޔަގީންކަން، ދުނިޔޭގެ ތަޖުރިބާ ދިމާއިދިކޮޅު - 13 ގަޑިއިރު ކުރިން\nރާއްޖޭގެ ގެސްޓްހައުސްތައް އިސްތިހާރު ކުރަން އިންޑިއާ ސަފީރާއެކު މަޝްވަރާކޮށްފި\n1 މަސް ކުރިން ( ސެޕްޓެމްބަރު 13, 2021 )\nގޭމްގެ އިސް ބޭފުޅުން އިންޑިއާގެ ސަފީރު ސަންޖޭ ސުދީރު (ވ4) އާއެކު ފޮޓޯއަކަށް ހުއްޓިލައިގެން-- ފޮޓޯ: ގޭމް\nއިންޑިއާގައި ރާއްޖޭގެ ގެސްޓް ހައުސްތައް އިޝްތިހާރުކޮށް، ފަތުރުވެރިން ހޯދުމަށް އެ ގައުމުން ރާއްޖެ އަށް ކަނޑައަޅުއްވާފައި ހުންނަވާ ސަފީރު ސަންޖޭ ސުދީރުއާ އެކު ގެސްޓް ހައުސް އެސޯސިއޭޝަން އޮފް މޯލްޑިވްސް (ގޭމް) އިން މަޝްވަރާކޮށްފިއެވެ.\nއިންޑިއާގެ އެމްބަސީގައި މިދިޔަ ބުދަ ދުވަހު ބޭއްވި ބައްދަލުވުމުގައި އިންޑިއާ ސަފީރު ވަނީ ރާއްޖޭގައި ގެސްޓްހައުސް ހިންގާ އިސް ވެރިންނާ ބައްދަލު ކުރައްވައި، އެބޭފުޅުންގެ ހުރި ދަތިތައް އޮޅުން ފިލުއްވައިފައެވެ. މި ބައްދަލުވުމުގައި، ގެސްޓް ހައުސްތައް ކުރިއަރުވަން ގޭމުން ކުރާ މަސައްކަތުގައި އެހީތެރިކަން ފޯރުކޮށްދެއްވާނެ ކަމުގެ ޔަގީން ކަން އިންޑިއާ ސަފީރު ވަނީ ދެއްވައިފައެވެ.\n#GAM meet @sunjaysudhir, High Commissioner of India to Maldives @HCIMaldives on discussing key ideas to improve #indian market in #maldives specially for guesthouse sector and skill development assistance programs and more exposure to indian travel market pic.twitter.com/yf7yrlOQKJ\n— Guesthouse Association of Maldives (@gammaldives) September 11, 2021\nގޭމްގެ ނައިބު ރައީސް އަބްދުއް ސަމީއު އިމާދު "ވަގުތު" އަށް ވިދާޅުވީ އިންޑިއާ ސަފީރާއެކު ބޭއްވި ބައްދަލުވުމުގައި އިންޑިއާގެ މާކެޓު ހުއްޓުނަ ނުދީ އިތުރަށް ކުރިއަށް ގެންދެވިދާނެ ކަންކަމާ ބެހޭ ގޮތުން މަޝްވަރާ ކުރެއްވި ކަމަށެވެ. މިދިޔަ މަހު އިންޑިއާގެ ފަތުރުވެރިންގެ ސަބަބުން ގެސްޓްހައުސްތަކަށް ވަރަށް ބޮޑަށް ފައިދާވި ކަން ފާހަގަ ކުރައްވައި ސަމީއު ވިދާޅުވީ އިންޑިއާގެ އެމްބަސީގެ އެހީތެރިކަން އިތުރަށް ހޯދަން މަޝްވަރާ ކުރެއްވި ކަމަށެވެ.\n"ވޭތުވެދިޔަ ދުވަސްތަކުގައި ކަރަންޓީންވުމަށް އިންޑިއާގެ ފަތުރުވެރިން ރާއްޖެ އައިސް ގިނަ އިން ތިބީ ގެސްޓްހައުސްތަކުގައި.އެހެންވެ، އިންޑިއަން މާކެޓު ގެސްޓްހައުސްތަކަށް ގެނެސް މިކަމުގައި ކުރެވިދާނެ ކަންކަމާ ބެހޭ ގޮތުން މަޝްވަރާ ކުރީ،" ސަމީއު ވިދާޅުވިއެވެ.\nމީގެއިތުރުން ގެސްޓްހައުސްގެ ރޫމް ބޯއީން ފެށިގެން މެނޭޖަރު ލެވެލްއާ ހަމައަށް މަސައްކަތް ކުރަމުން އަންނަ މުވައްޒަފުން އިންޑިއާގެ އިންސްޓިޓިއުޓް މެދުވެރިކޮށް ތަމްރީން ކުރުމާ ބެހޭ ގޮތުން މަޝްވަރާ ކުރެއްވި ކަމަށް ވެސް ސަމީއު ވިދާޅުވިއެވެ.\n"ޖުމްލަ ގޮތެއްގައި ގެސްޓްހައުސްތަކަށް ދިމާވެފައިވާ ދަތިތައް ހައްލު ހޯދައި ދިނުމަށް މަޝްވަރާ ކުރީ،" ސަމީއު ވިދާޅުވިއެވެ.\nއަދި އިންޑިއާގައި ބާއްވާ ބޮޑެތި ފެއާތަކާއި އެކްސްޕޯތަކުގައި އިންޑިއާގެ ހައި ކޮމިޝަނުގެ އެއްބާރުލުން ހޯދުމަށް މަޝްވަރާ ކުރި ކަމަށް އޭނާ ވިދާޅުވިއެވެ.\nމިދިޔަ މަހު ރާއްޖެ އަށް ގިނަ އަދަދެއްގެ އިންޑިއާ ފަތުރުވެރިން އައިސްފައިވާއިރު، މީގެ ތެރެއިން ގިނަ ފަތުރުވެރިން ގެސްޓުްހައުސްތަކުގައި މަޑުކުރިއެވެ. އެހެންވެ، މާލެ ސަރަހައްދުގެ ވަރަށް ގިނަ ގެސްޓްހައުސްތަކެއް ފުރުނެވެ. އިންޑިއާގެ ގިނަ ޓޫރިސްޓުން ރާއްޖެ އައީ އެހެން ބައެއް ގައުމުތަކަށް ދިއުމަށް ރާއްޖޭގައި ކަރަންޓީނުގެ މުއްދަތު ފުރިހަމަ ކުރުމުގެ މަގްސަދުގައެވެ.\nޓޫރިޒަމް މިނިސްޓްރީން އެންމެ ފަހުން އާންމުކުރި ތަފާސް ހިސާބުތައް ދައްކާ ގޮތުގައި މި އަހަރުގެ މިހާތަނަށް ރާއްޖެ އަށް ޒިޔާރަތް ކުރި ފަތުރުވެރިންގެ ތެރެއިން 170،000 އަށް ވުރެ ގިނަ ފަތުރުވެރިން އައީ އިންޑިއާ އިންނެވެ. އިންޑިއާއަކީ މިހާރު ރާއްޖޭގެ ފަތުރުވެރިކަމުގެ އެންމެ ބޮޑު މާކެޓެވެ.\nޓޫރިޒަމް މިނިސްޓްރީން ބުނެފައިވާ ގޮތުގައި އެ މިނިސްޓްރީގެ އަމާޒަކީ މި އަހަރު އެއް މިލިއަނަށް ވުރެ ގިނަ ފަތުރުވެރިން ރާއްޖެ ގެނައުމެވެ. މިހާތަނަށް އައިއިރު 80،000 އާ ގާތް ކުރާ އަދަދަކަށް ފަތުރުވެރިން ރާއްޖެ ވަނީ އައިސްފައެވެ.\nމަންތާ ގެސްޓްހައުސް: ހިތްގައިމު، ދިވެހިވަންތަ ގެސްޓްހައުސްއެއް!\nރާއްޖެ "ޑްރަގް ފްރީ" ކުރަންވެސް ބޭނުންވަނީ އިންޑިއާގެ އެހީ - ދޮންބިލެތް\nކެރެލާ ފެންބޮޑުވުން: މަރުވި މީހުންގެ އަދަދު 35 އަށް އަަރައިފި\nސެޕްޓެމްބަރު 13, 2021 15:03\nޢިންޑިއާ އައުޓް ގޮވާބައިގަޑު ލަދުނުގަނޭތޯ. ޗައިނާގަ އިސްތިހާރު ކޮއްގެން ފިނިފެންމާ ސައީދުމެން އަނގަމައްޗައް ނަގައިގެން ތިބެންވީނު.\nސެޕްޓެމްބަރު 13, 2021 15:19\nޢިންޑިއާ ސަފީރާ ނުލާ މިހާރު ވަޔެއް ވެސް ބޭރު ނުވޭދޯ މިއޮތީވާ ގައުމެއް\nބަޔަކުގެ ދަށުވާނީ ދެން މިހާކަށްހާ ވަރަށް ތޯއްޗެ.ގާނޫނުން ދިވަހިނންނަށް ހުއްދަ ކަންތައްވެސް އެމީހުން ބުނީމަ މަނާ ކަންތަކަށްވެ ދޭ.


Maziya ge furathama match gai Bashundhara athun balivejje - One Online\n18 މެއި 2022، ބަޝުންދަރާގެ ގޯލަށްފަހު އެޓީމުން އުފާފާޅުކުރަނީ --- ފޮޓޯ/ އޭއެފްސީ\nއޭއެފްސީ ކަޕްގެ ދެކުނު އޭޝިއާގެ ގްރޫޕުގައި ރާއްޖޭގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަން ކުޅުނު ފުރަތަމަ މެޗުގައި ބަންގުލަދޭޝްގެ ބަޝުންދަރާ ކިންގްސް އަތުން ބަލިވެއްޖެއެވެ.\nއިންޑިއާގެ ކަލްކަތާގައި ސެންޓްރަލައިޒްކޮށް ކުޅެމުންދާ އޭއެފްސީ ކަޕް ގްރޫޕު ސްޓޭޖުގައި މާޒިޔާއިން މިރޭ ކުޅުނު މެޗުގައި ބަޝުންދުރާ އަތުން ބަލިވީ 1-0 ގެ ނަތީޖާއަކުންނެވެ.\nކަލްކަތާގެ ސޯލްޓް ލޭކް ސްޓޭޑިއަމްގައި މިރޭ ކުޅުނު މެޗު ވަރުގަދަކޮށް ފެށީ އޮސްކާ ބްރޫޒޯންގެ ކޯޗުކަމުގެ ދަށުން ކުޅެމުން އަންނަ ބަޝުންދަރާ އިންނެވެ. ބަޝުންދަރާގެ ގެމްބިއާގެ ފޯވާޑު ނުހާ މުރޮން އާއި ސޮހޭލް ރާނާގެ ހަމަލާތައް ފުރަތަމަ ހާފުގައި ފާހަގަވެފައިވާ އިރު، މާޒިޔާގެ ފުރަތަމަ ހަމަލާ ފެނުނީ މެޗުގެ ދިހަވަނަ މިނެޓުގައެވެ. މާޒިޔާއަށް ކުޅޭ ސެއިން ވިންސެންޓްގެ ފޯވާޑް، ކޮނޭލިއަސް ސްޓެވާޓް (ކޯނޭ) ޖެހި ބޯޅަ އަމާޒުވީ ބަޝުންދަރާ ގޯލުގައި ހުރި ބަންގުލަދޭޝް ގައުމީ ޓީމުގެ ކީޕަރު އަނީސުރް ރަހްމާން ޒީކޯ އަތަށެވެ.\nމާޒިޔާގެ ކުރިން ހަމްޒާ މުހައްމަދު (ހަމްޕު) އަދި ޓަނާ ޑޮމިނިގޭޒްގެ ނުރައްކާތެރިކަން މެޗުގައި ފެނިގެން ގޮސްފައިވާ އިރު، ބަޝުންދަރާއިން މެޗުގެ 33 ވަނަ މިނެޓުގައި ލީޑު ނެގިއެވެ. އެ ގޯލު ޖެހީ މުރޮންއެވެ. މުރޮން ގޯލު ޖެހީ މާޒިޔާގެ ޑިފެންޑަރު، ސަމޫހު އަލީ (ސަމުއްޓެ) އާއި ކީޕަރު ކިރަން މެދުތެރެއިން އަރައި ފަސޭހަކޮށެވެ.\n18 މެއި 2022، އޭއެފްސީ ކަޕުގައި މާޒިޔާ އާއި ބަޝުންދަރާ ބައްދަލުކުރި މެޗުގެ ތެރެއިން -- ފޮޓޯ/ އޭއެފްސީ\nދެވަނަ ހާފު މާޒިޔާއިން ފެށީ ވަރުގަދަކޮށެވެ. ސާބިއާގެ ޑިފެންޑަރު ނަމާންޏާ ކާޓާލްއަށް ޓަނާގެ ހުރަހަކުން ފުރުސަތު ލިބުނު އިރު، އޭނާ ޖެހި ބޯޅަ ދިޔައީ މައްޗަށެވެ. އޭގެ އިތުރުންވެސް ޓަނާ އާއި ހުސައިން ނިހާން (ނިހާޓް)އަށް ފުރުސަތުތައް ލިބި ބޭކާރުވި އިރު، ސްޓެވާޓާއި ހަމްޕު ޖެހި ބޯޅަތައް މަތަކުރީ ބަޝުންދަރާގެ ގޯލްކީޕަރު އަނީސުރެވެ.\nމެޗުގެ 76 ވަނަ މިނެޓުގައި ބަޝުންދަރާއިން ކައުންޓަ އެޓޭކެއްގައި ރަނގަޅު ހަމަލާއެއް އުފެއްދިއެވެ. ބަޝުންދަރާގެ ބްރެޒިލް މިޑްފީލްޑަރު މިގޭލް ފެރޭރާ ޖެހި ބޯޅަ ކީޕަރު ކިރަން ވަނީ މަތަކޮށްފައެވެ.\nމި ފަހަރުގެ އޭއެފްސީ ކަޕްގައި ކުޅުނު ފުރަތަމަ މެޗުން މިއަދު ހަވީރު، އިންޑިއާ އައި ލީގުގެ ޗެމްޕިއަން ގޯކުލަމް ކެރަލާ ވަނީ 4-2 އިން އިންޑިއާ ސުޕަ ލީގުގެ ޓީމު، އޭޓީކޭ މޯހަން ބަގާން ބަލިކޮށްފައެވެ.\nމާޒިޔާއިން ދެން ކުޅޭ މެޗުގައި މިމަހުގެ 21 ވަނަ ދުވަހުގެ ރޭ ނުކުންނާނީ ގޯކުލަމް ކެރެލާ އެފްސީއާ ދެކޮޅަށެވެ.\nގުޅޭ ޓެގު އެފްއޭއެމް ފުޓްބޯޅަ މާޒިޔާ ސްޕޯޓްސް އެންޑް ރެކްރިއޭޝަން ކްލަބު އޭއެފްސީ ކަޕް


"Thugs Of Hindostan" Ge Trailor Mi Mahu 27 Gai - Vaguthu\n"ތަގްސް އޮފް ހިންދުސްތާން"ގެ ޓްރެއިލާ މި މަހު 27 ގައި\nނޮވެންބަރު މަހުގެ ހަތްވަނަ ދުވަހު ރިލީޒް ކުރުމަށް ހަމަޖެހިފައި ފިލްމް "ތަގްސް އޮފް ހިންދުސްތާން" ގެ ޓްރެއިލާ މި މަހުގެ 27 ވަނަ ދުވަހު ރިލީޒް ކުރާނެ ކަމަށް އެ ފިލްމުގައި ހަރަކާތްތެރިވާ އެކްޓްރެސް ކެޓްރީނާ ކައިފް ބުނެފިއެވެ.\nމި ފިލްމުގެ ލޯގޯއާއި ފިލްމު ރިލީޒް ކުރާނެ ދުވަސް މިހާރު އާންމު ކޮށްފައިވާއިރު، ގިނަބަޔަކު ދަނީ މިހާރު މި ފިލްމަށް އިންތިޒާރު ކުރަމުންނެވެ. އެހެންކަމުން މި މަހުގެ ފިލްމުގެ ޓްރެއިލާ އާންމުވާ ޚަބަރުވާނީ ފިލްމުގެ ވާނުވާ ބަލާލާ ހިތުން ކެތްމަދުވެފައި ތިބަ ފަރާތްތަކަށް އުފާވެރި ޚަބަރަކަށްކަން ގައިމެވެ.\nތާރީޚީ ބުރިއްޖެއްގައި ޝޫޓް ކޮށްފައިވާ މި ފިލްމަކީ ވިޖޭ ކްރިޝްނާ ޑައިރެކްޓްކޮށް އަދިތުޔާ ޗޯޕްރާ ޕްރޮޑިއުސްކުރާ ފިލްމެކެވެ.\n"ތަގްސް އޮފް ހިންދުސްތާން" އަކީ 1839 ވަނަ އަހަރު ނިކުތް ނޮވެލް މެއޮޑީވްސް ލިޔެފައިވާ "ނޮވެލް ކޮންފެޝަން އޮފް އަ ތަގް" މި ވާހަކައިގެ މައްޗަށް ބިނާކޮށް ގެނެސްދޭ ފިލްމެކެވެ. އެ ވާހަކަ ބިނާވެފައި އޮންނަނީ އިންޑިއާގައި އިނގެރޭސިން ވެރިކަންކުރިއިރު، އިނގެރޭސިންނަށް އެ ގައުމުގައި ހަމަޖެހިގެން އުޅުނަ ނުދިނުމަށްޓަކައި މަސައްކަތްކުރި "ތަގެއް" ނުވަތަ ގޭންގު ސްޓާރެއްގެ މައްޗަށެވެ.\nކެޓްރިނާގެ އިތުރުން އެކްޓަރު އާމީތާބު ބައްޗަނާއި ފާތިމާ ސަނާ ޝެއިޚްގެ އިތުރުން އާމިރް ޚާންވެސް މުހިންމު ރޯލުތަކުން ފެނިގެންދާ މި ފިލްމުގެ ރިލީޒިން ތާރީޚް ދާދިފަހުން އާމިރްގެ ލަފާގެ މަތިން ވަނީ ޑިލޭކޮށްފައެވެ. އެއީ ކުރިން ހަމަޖެހިފައިވާ ގޮތަށް ދިވާލީ އަށްފަހު ފިލްމު ރިލީޒް ކުރުމުން މާ ބޮޑު ތަރުހީބު ލިބޭނެ ކަމަށް ލަފާ ކުރެވޭތީއެވެ.\nއެހެންކަމުން މިހާރު "ތަގްސް އޮފް ހިންދުސްތާން" ރިލީޒް ކުރުމަށް ހަމަޖެހިފައިވަނީ ނޮވެންބަރު މަހުގެ އަށްވަނަ ދުވަހުއެވެ.


BREAKING NEWS: Riyaasee Inthihaabu Observe Kuran Shaugeh Neikan EU In Angaifi - Vaguthu\nރިޔާސީ އިންތިހާބު އޮބްޒާވް ކުރަން ޝައުގެއް ނެތް ކަން އީޔޫއިން އަންގައިފި\nއަންނަ ސެޕްޓެމްބަރު މަހުގެ 23 ވަނަ ދުވަހު އޮންނަ ރިޔާސީ އިންތިހާބު އޮބްޒާވް ކުރަން ޝައުގެއް ނެތް ކަން އީޔޫއިން އަންގައިފިއެވެ.\nއީޔޫއިން އިލެކްޝަން ކޮމިޝަންގެ ރައީސް އަހުމަދު ޝަރީފްއަށް ފޮނުވި ސިޓީއެއްގައި ވިދާޅުވީ، އިންތިހާބު އޮބްޒާވްކުރުމުގައި އީޔޫއިން އަމަލީ ގޮތުން ބައިވެރިވާން ޝައުގުވެރިކަން ނެތް ކަމަށެވެ. އެހެން ނަމަވެސް އީޔޫއިން ވަނީ އިންތިހާބު ކުރިއަށްގެންދަން ބޭނުންވާ ގޮތާއިމެދު އިލެކްޝަން ކޮމިޝަންއާ ބައްދަލުކޮށް މަޝްވަރާކޮށްފައިވެއެވެ.\nމީގެ އިތުުރުން އދ އިންވެސް ވަނީ އިންތިހާބު އޮބްޒާވް ނުކުރާނެކަމަށް ވިދާޅުވެފައެވެ. އދ އިން ވިދާޅުވީ، އިންތިހާބު ވަކިން އޮބްޒާވް ކުރުމަކީ އާއްމުގޮތެއްގައި އެ ޖަމިއްޔާއިން ކުރާކަމެއް ނޫން ކަމަށެވެ.\nރިޔާސީ އިންތިހާބު އޮބްޒާވް ކުރަން ޝައުގެއް ނެތް ކަން އީޔޫއިން އަންގައިފައި ވާއިރު މީގެ ކުރިން އީޔޫ އިން ބުނެފައުވަނީ ރާއްޖޭގައި ބޭއްވުމަށް ހަމަޖެހިފައިވާ ރިޔާސީ އިންތިޚާބުގެ ކަންތައްތައް ގާތުން ބަލަމުން ގެންދާ ކަމަށާއި އިންތިޚާބަށް އެކަށީގެންވާ މާހައުލެއް ގާއިމުވެފައި އޮންނަން ޖެހޭނެ ކަމަށް އީޔޫ އިން ދެކޭ ކަމަށެވެ. އަދި ނުފޫޒެއް ނެތި ވޯޓް ލުމުގެ މިނިވަންކަން ޔަޤީންކޮށްދެން ޖެހޭނެ ކަމަށާއި ރާއްޖޭގެ މަޝްރަޙާ މެދު އުފައްދާފައިވާ ޝަކުވާތަކަށް އީޔޫއިން ފާރަވެރިވަމުން އަންނަ ކަމަށެވެ.\nރާއްޖޭގެ ހާލަތު އިތުރަށް ގޯސްވާނަމަ ރާއްޖޭގެ ވަކިވަކި ފަރުދުންގެ މައްޗަށާއި ދިވެހި ދައުލަތުގެ ބައެއް އިސް ބޭފުޅުންގެ މައްޗަށް ފިޔަވަޅު އަޅަން ނިންމާ އެކަމުގައި އަމަލުކުރާނެ ގޮތުގެ އޮނިގަނޑެއް ޔޫރަޕިއަން ޔޫނިއަން (އީޔޫ) އިން ވަނީ ފާސްވެސްކޮށްފައެވެ.\nއީޔޫގެ ފޮރިން އެފެއާޒް ކައުންސިލް މި އޮނިގަނޑު ފާސްކޮށްފައިވާއިރު އީޔޫގެ ނިންމުންތަކަށް ބޯނުލަނބާނެނަމަ އަޅާނެ ފިޔަވަޅުތަކުގެ ތެރޭގައި އީޔޫގެ މެންބަރު ގައުމުތަކަށް އެތެރެވުން މަނާކުރުމާއި އެ މީހުންގެ މުދަލާއި ފައިސާ ހިފެހެއްޓުމުގެ ބާރު އީޔޫގެ މެމްބަރު ގައުމުތަކަށް ދިނުން ހިމެނެއެވެ. އަދި ގާނޫނާއި ހިލާފުވާ ފަރާތްތަކާއި މެދު އެކަށީގެންވާ ފިޔަވަޅު މެންބަރު ގައުމުތަކަށް އެޅުމުގެ ބާރުވެސް ދީފައިވާއިރު ވަކިން ހާއްސަކޮށް ރިޔާސީ އިންތިހާބާއި ދިމާކޮށް ގާނޫނާ ހިލާފުވާ ފަރާތްތަކަށް ފިޔަވަޅުތައް އަމާޒުކުރަން އަންގާފައިވެއެވެ.\nރިޔާސީ އިންތިހާބު ތާރީހު އިއުލާން ކުރުމަށް ބޭއްވި ޖަލްސާގައި އިލެކްޝަން ކޮމިޝަން (އީސީ)ގެ ރައީސް އަހުމަދު ޝަރީފް ވަނީ ރިޔާސީ އިންތިހާބު އޮބްޒާވް ކުރުމަށް އާންމުކޮށް ހުޅުވާލާނެ ކަމަށް ވިދާޅުވެފައެވެ. ޝަރީފް ވަނީ އިންތިހާބު އޮބްޒާވް ކުރަން ޔޫރަޕިއަން ޔޫނިއަން އަށާއި އޯއައިސީ އަށް ވެސް ރަސްމީކޮށް ދައުވަތު އަރުވާނެކަމަށް އެ ރޭ ވިދާޅުވެފައެވެ.\nއިލެކްޝަންސް އިން ވިދާޅުވީ، އިންތިހާބު އޮބްޒާވް ކުރުމަށް ޔޫރަޕްގެ ދެ ގައުމަކާއި ސާކްގެ ދެ ގައުމެއް އަދި އޭޝިއާ ޕެސިފިކްގެ ދެ ގައުމެއްގެ އިތުރުން އަރަބި ގައުމަކަށް ދައުވަތު ދީފައިވާނެ ކަމަށެވެ. އަދި ބައިނަލްއަގްވާމީ ތިން ޖަމިއްޔާއަަކަށްވެސް އެ ފުރުސަތު ދީފައިވާނެކަމަށް އީސީން ވިދާޅުވިއެވެ.\nރިޔާސީ އިންތިހާބު ބާއްވާނީ އަންނަ ސެޕްޓެމްބަރު މަހު 23 ވަނަ ދުވަހުގައެވެ.\nއޮގަސްޓް 26, 2018 18:13\nވީމާ އިބޫ ކިތަންމެ ވަރަށް ހަޅޭލެވިއަސް އީޔޫއަށް ޔަޤީންކަން އެބަ އޮތް ރާއްޖޭގެ އިންތިޚާބުގެ ކަންތައްތައް މިހާރުވެސް ދަނީ ރަގަޅަށްކަން.\nޢުންމީދު ކުރަން ކަލޭމެން ދިވެހިރާއްޖޭގެ ދާހިލި ކަންކަމަބެހެން ވެސް ޝައުގެއް ނުހުންނާނެ ކަމައް. ޥަރައް ސަލާމް.\nއޮގަސްޓް 26, 2018 18:39\nތާހިރު ވެއްޖެނު. އެމީހުންނަށްވެސް އެނގިއްޖެ މިތާ ހަޑި ހާވަނީ މިއުޅޭ އިދިކޮޅޭމެންކަން.\nއޮގަސްޓް 26, 2018 18:43\nއެމް ޑީ ޕީ ބަލިވާނެކަން ޔަގީންވީމަ މިވެރިން އޮބްޒާވު ނުކުރަން ނިންމީ. ދެންބުނާނީ އޮޅުވާލީ އޭ މިހާރު ރާއްޖެއަކު ވޯޓެއް ނޯޅުވޭނެ\nއޮގަސްޓް 26, 2018 19:23\nއިދިކޮޅޭ މެނަށް އެނގޭ ބަލިވާނެ ކަން އެހެންވީމަ އީޔޫ ވެސް މާބޮޑު ޝައިޤެއްނެތް\nދުނިޔޭގެ ޖަމްއިއްޔާ، ޖަމާޢަތްތަކުންވެސް އުޅެނީ މިކޮސްމީހާގެ މުސީބާތުން ސަލާމަތްނުވެވިގެން. އެމީހުންނަށްވެސް އެނގޭ މި ގައުމުގެ ކަންކަން ދަނީ ރަނގަޅަށްކަން، މި ކޮސްކަލޭގެ ނުބައި ޕްރޮފެގެންޑާފެތުރުމުގެ ސަބަބުން އެމީހުންގެ އަގު ވެއްޓެނީ،


Rahrashugai covid ge 949 case\nނައިފަރު: މިހާރު ކޮވިޑްގެ ހާލަތު އެންމެ ގޯސްވެފައި ވަނީ އެ ރަށުގައި -- އަވަސް ފޮޓޯ\nއަތޮޅުތަކުގައި އެކްޓިވް ކޭސްތަކުގެ އަދަދު 949 އަށް އަރައިފި އެވެ. މިއީ އަތޮޅުތަކުގައި އެކްޓިވް ކޭސްތައް އެންމެ ގިނަ ދުވަސްވަރެވެ.\nއެޗްޕީއޭގެ ތަފާސް ހިސާބުތައް ދައްކާ ގޮތުން 70 ރަށެއްގައި އެކްޓިވް ކޭސްތައް ވެއެވެ. ޕޮޒިޓިވް ކޭސްތައް އެންމެ ގިނަައީ ޅ. ނައިފަރުގަ އެވެ. އެރަށުގައި 202 މީހަކަށް ބަލި ޖެހިފައި ވެއެވެ. އޭގެ ތެރޭގައި ހިމެނެނީ 183 ދިވެހިންނާއި 19 ބިދޭސީންނެވެ. ޕޮޒިޓިވް މީހުން ދެން އެންމެ ގިނައީ އެ އަތޮޅުގެ ސިނާއީ ރަށް ފެލިވަރުގަ އެވެ. އެރަށުގައި 156 މީހަކަށް ބަލިޖެހިފައި ވެއެވެ. އެއީ 110 ދިވެހިންނާއި 146 ބިދޭސީންނެވެ.\nކ. ހުރާގައި ވެސް ޕޮޒިޓިވް ނަންބަރު ވަނީ 100 އިން މަތީގަ އެވެ. އެރަށުގައި 127 މީހަކު ޕޮޒިޓިވްވެފައި ވެއެވެ. އެއީ 115 ދިވެހިންނާއި 13 ބިދޭސީންނެވެ. ކ. ދިއްފުށީގައި 120 މީހަކަށް ބަލިޖެހިފައިވެއެވެ. އެއީ 113 ދިވެހިންނާއި ހަތް ބިދޭސީންނަށެވެ. ޅ. ހިންނަވަރުގައި 35 ޕޮޒިޓިވް ކޭސް ވެއެވެ.\nކ. މާފުށީގައި 21 މީހަކު ޕޮޒިޓިވްވެފައިވާއިރު އދ. މާމިގިލީގައި 12 މީހަކު ޕޮޒިޓިވްވެފައި ވެއެވެ.\nނައިފަރު - 202 މީހަކު ޕޮޒިޓިވް\nފެލިވަރު - 156 މީހަކު ޕޮޒިޓިވް\nހުރާ - 127 މީހަކު ޕޮޒިޓިވް\nދިއްފުށި - 120 މީހަކު ޕޮޒިޓިވް\nހިންނަވަރު - 35 މީހަކު ޕޮޒިޓިވް\nމާފުށި - 21 މީހަކު ޕޮޒިޓިވް\nމާމިގިލި - 12 މީހަކު ޕޮޒިޓިވް\nމިހާތަނަށް އަތޮޅުތަކުގެ ތެރޭގައި ކޮވިޑް އެންމެ ބޮޑަށް ފެތުރިފައިވާ ދުވަސްވަރަކީ މިއީ އެވެ. ކޮވިޑްގެ ހާލަތު އެންމެ ބޮޑު ރަށްރަށުގައި އެޗްޕީއޭއިން މިހާރު ވަނީ ފިޔަވަޅުތައް ވަރުގަދަކޮށް ޅ. ނައިފަރާއި ކ. ހުރާގައި އިތުރު ފިޔަވަޅުތައް އަޅާފައެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 3،079 މީހުންނެވެ. މިހާތަނަށް 21،898 މީހުން ވަނީ ކޮވިޑުން ރަނގަޅުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 73 މީހަކަށް ދަނީ ފަރުވާ ދެމުންނެވެ. ކޮވިޑް ޖެހިގެން ރާއްޖެއިން މިހާތަނަށް މަރުވީ 56 ދިވެހިންނާއި އަށް ބިދޭސީއެކެވެ.\nމާފުށި ނައިފަރު އެޗްޕީއޭ + ހިންނަވަރު ތުލުސްދޫ މާމިގިލި ފެލިވަރު ހުރާ ކޮރޯނާ ވައިރަސް ކޮވިޑް-19


Taxi massala, hallu nuvi bodu kan bodu vumeh!\nޓެކްސީއެއް-- ފޮޓޯ: މޯލްޑިވްސް ޓައިމްސް\n29 ޖުލައި 20193ކޮމެންޓް\nޓެކްސީ މައްސަލަ، ހައްލު ނުވި ބޮޑު ކަންބޮޑުވުމެއް!\n"ދުވަހަކުވެސް ނުލިބޭނެ ބޭނުންވާ ގަޑިއަކު ޓެކްސީއެއް، ބޭނުން ނުވަންޏާ ޓެކްސީތައް އޮންނާނީ ފުންޏަށް،" މިއީ އާއްމު ގޮތެއްގައި އެންމެންގެ ވެސް ޝަކުވާއެކެވެ. މާލޭ މަގުމަތިން ޓެކްސީއެއް ހޯދުމަކީ އަތުން ފައިން ބުރަ މަސައްކަތް ކުރުމާއި އެއްވަރުގެ ކަމެކޭ ހީވާ ފަހަރު ވެސް އާދެ އެވެ.\nޓެކްސީ ދުއްވުމަކީ ވެސް ވިޔަފާރި އެކެވެ. ނަމަވެސް ރާއްޖޭގައި ތަފާތަކީ، ޓެކްސީ ޑްރައިވަރުންނަކީ އެހެން ވިޔަފާރިވެރިންނަށް ވުރެ ނުފޫޒާއި ބާރު ގަދަ ބަޔަކަށްވެފައިވާ ވާހަކަ އެވެ. ސަރުކާރުން ކަނޑައަޅާ އުސޫލުތަކަށް، އެކުލަވާލާފައިވާ ގަވާއިދުތަކަށް ބެލުމެއް ނެތެވެ. ބޭނުން ގޮތަކަށް، ބޭނުން ކަމެއް ކޮށް ނިންމާލަނީ އެވެ.\nމިހާރު އެންމެ ގިނަ ބައެއްގެ ޝަކުވާއަކަށް ވެފައި ވަނީ ޓެކްސީ ޑުރައިވަރުން މާލެ ތެރޭގައި ޓެކްސީ ދަތުރުތައް ކުރުމުގެ ބަދަލުގައި ހަމައެކަނި ހުޅުމާލެ ނުވަތަ ހުޅުލެއަށް ދަތުރުތައް ކުރުމުގެ މައްސަލަ އެވެ. މިއީ ޓެކްސީގައި ދަތުރު ކުރާ ގިނަ ބަޔެއްގެ ޝަކުވާ އަކަށް ވިޔަސް، ޓެކްސީ ޑްރައިވަރުން މިކަން ދޮގު ކުރުމަކީ އެކަށީގެންވާ ކަމެކެވެ.\n"މިހާރު ހަމަ ގިނަ ޓެކްސީތަކުން ކަންތައް ކުރަނީ ހަމަ އެއް ގޮތަކަށް. މާލެ ތަނަކަށް ދާންވީމަ ނުދެވޭނޭ ބުނަނީ. އެކަމަކު ހުޅުމާލެ ދާން ބުނެފިއްޔާ ހޭވައްލާ ތައްޔާރު ހަމަ،" ސީއެންއެމް އަށް ވާހަކަ ދެއްކި މީހަކު ބުންޏެވެ.\n"ކުރިން ދުވަހު އަހަރެން މަންމަ ގޮވައިގެން ހެންވޭރުން މާފަންނުގައި ހުރި ގެއަކަށް ދާންވެގެން ޓެކްސީ އެއް ހޯދީން. ކޮންމެ މީހަކު ވެސް މާފަންނޭ ބުނީމަ ބުނަނީ ނުދެވޭނޭ. އެކަމަކު އަހަރެން ހަމަ ހުއްޓާ އެތަނުން ހުޅުމާލެ ދާން މީހަކު ބުނީމަ އެމީހާ ޓެކްސީއަށް އެރުވީ. މީދެން އެއްވެސް އިންސާފެއް ނޫން ދޯ،" ސީއެންއެމް އަށް ވާހަކަ ދެއްކި އިތުރު މީހަކު ބުންޏެވެ.\nމި މައްސަލައިގެ އިތުރުން ޓެކްސީތަކުގައި ހަރުކޮށްފައިވާ ރަތާއި ފެހި ލައިޓުގެ މައްސަލަ ވެސް ބޮޑެވެ. ބޮޑު ހަރަދެއް ކޮށްގެން ޓެކްސީތަކަށް ގެނައި އެ ބަދަލުގެ ބޭނުން ރަނގަޅު ގޮތުގައި ނުކުރެވެންޏާ އެއީ ކީއްކުރަން ކުރި ބޭކާރު ކަމެއް ހެއްޔެވެ؟\nޓެކްސީ މަތީގައި ހަރުކޮށްފަ ހުންނަ ބޯޑުގައި ފެހި ކުލަ ބޮކިން ރަމްޒުކޮށް ދޭނީ ޓެކްސީ ހުސް ކަމަށާއި އެ ޓެކްސީ އަށް ދަތުރެއް ނެގޭނެ ކަމެވެ. އަދި ރަތް ބޮކި ދިއްލާފައި ހުންނަ ނަމަ އެއިން ރަމްޒުކޮށް ދެނީ އެ ޓެކްސީގައި މިހާރު ދަތުރެއް ކުރަމުން އަންނަ ކަމެވެ.\n"ބޭކާރު ލައިޓެއް ޓެކްސީގައި ހަރުކޮށްފައި ހުންނަނީ. ފެހި ބޮކި ދިއްލާފައި ހުންނަ އިރުވެސް ޓެކްސީގައި މީހުން ތިބޭނެ ފުރިފައި. ދެން ޓެކްސީ މަޑު ކުރޭތޯ އަތް ދިއްކުރާ އިރަށް އަވަހަށް ފެހި ބޮކި ރަތް ކޮށްލާނެ. ވަރަށް ރުޅި އާދޭ އެގަޑީގައި،" ސީއެންއެމް އާ ވާހަކަ ދެއްކި މީހަކު ބުންޏެވެ.\nTAXI light GREEN!!! But they don’t stop for passengers, if stops only wants passengers for Hulhumale or they’re already occupied, and have another one or two passengers to fill. @TransportMV pic.twitter.com/TXg5FP3QdQ— Mohamed Hashim (@mhaashim) July 27, 2019\nއޭގެ އިތުރުން ޓެކްސީ ގައި ޕެސެންޖަރެއް އިންދާ އެމީހާގެ ހުއްދައާ ނުލާ އިތުރު މީހުން އަރުވާ މައްސަލަ ވެސް ބޮޑެވެ. ހަމަ އެހެންމެ ބައެއް ޓެކްސީތަކަކީ ވަރަށް ކުރީގެ ޓެކްސީތަކެވެ. އެގޮތުން އެ ޓެކްސީތަކުގައި ސާފު ތާހިރުކަން ނުހުންނައިރު، އޭސީ ފަދަ ތަކެތި ހަލާކުވެފައި ހުރުމުން ވެސް ދަތުރު ކުރާ މީހުންނަށް އުނދަގޫ ވެއެވެ.\n"އެއް ފަހަރަކު މަންމަ ގޮވައިގެން މާލެ އަންނަން ހުޅުމާލެއިން އެރި ޓެކްސީއެއް. އޭސީގަނޑު ހަލާކުވެފައި. އެހާ ނުބައި ވަސް ދުވާ. ބްރިޖާ ހަމައަށް އޭގައި ދެވުނުއިރު ހިތަށް އެރި ފައިބަންވީއޭ. ދެން ބްރިޖު ހުރަސްކޮށް ގެއާ ހަމައަށް ދެވުނު އިރު ކިރިޔަ ކިރިޔާ ހޮޑު ނުލެވި އިނީ،" އިތުރު މީހަކު ބުންޏެވެ.\nމިކަންކަމުގެ އިތުރުން ރާއްޖޭގައި ޓެކްސީ ޑްރައިވަރުންގެ އަދަބު އަހުލާގާއި ގުޅޭ ގޮތުން ވެސް ބައެއް ފަހަރު ޕަސަންޖަރުން ހިތްހަމަނުޖެހުން ފާޅުކުރެ އެވެ. ޓެކްސީ ދަތުރެއް ނިމެންދެން އެކި ކަންކަމުގައި ޑްރައިވަރުން ޝަކުވާ ކުރުމާއި، ރީތި ބަހުން ވާހަކަ ނުދެއްކުން ފަދަ މައްސަލަތައް ދިމާވެ އެވެ.\nމިފަދަ އެތައް މައްސަލައެއް ޓެކްސީ ޑްރައިވަރުންނާ މެދު ފާހަގަވާއިރު، މިއީ ޓެކްސީ ދުއްވާ ހުރިހާ އެންމެންގެ ގޮތް ކަމަށް ދެކުން ގޯހެވެ. ޓެކްސީ ޑްރައިވަރުންގެ ތެރޭގައި ވެސް ގަވާއިދާއި އުސޫލަށް ކަމޭ ހިތާ، އަދަބުވެރިކަމާއެކު ޕަސަންޖަރުން ގޮވައިގެން ދަތުރު ޑްރައިވަރުން އުޅެ އެވެ.\nއާއްމުންގެ ޝަކުވާތަކަށް ހައްލު ލިބޭނީ ކޮން އިރަކުން؟\nޓެކްސީ މައްސަލައިގައި އާޢްމުންގެ ޝަކުވާ އެހާ ބޮޑުއިރު، ދުވަހަކު ހައްލު ލިބޭ މަންޒަރެއް ނުފެނެ އެވެ. ކޮންމެ ސަރުކާރަކުން ވެސް މޮޅެތި ބަދަލުތައް ގެންނަން ވާހަކަދައްކަ އެވެ. އެކަމަކު އަމަލުން އެކަން ދައްކަން ވީމާ ދުވަހަކު އެކަމެއްވާ ދުވަހެއް ނާދެ އެވެ.\nސިނަމާލެ ބްރިޖު ހުޅުވުމާއެކު ޓެކްސީތަކުން އެކި ރޭޓުތަކުގައި އަގު ބޮޑުކޮށް ދަތުރު ކުރާ މައްސަލަ ފެންމަތިވި އެވެ. އެކަމުގައި އާއްމުންގެ ކަންބޮޑުވުން ފާޅު ކުރަން ފެށުމުން، ހައްލެއް ހޯދަން ކަމަށް ބުނެ ޓްރާންސްޕޯޓް މިނިސްޓްރީން ބޮޑު ޕަބްލިކް ފޯރަމެއް ވެސް ބޭއްވި އެވެ.\nއެކަމަކު އެ ފޯރަމެއް ބާއްވައިގެން އަދި އަމަލުން ނަތީޖާއެއް ނިކުތް ތަނެއް ނުފެނެ އެވެ. އަބަދުވެސް ބުނަނީ ޓެކްސީ ދަތުރު ކުރެވޭނެ ރޭޓު ވަރަށް އަވަހަށް ހާމަކުރާނެ ވާހަކަ އެވެ. ޓެކްސީ އެޕް ވަރަށް އަވަހަށް ލޯންޗު ކުރާނެ ވާހަކަ އެވެ. ނޫނީ ޓެކްސީ ޑްރައިވަރުން ރެގިއުލޭޓް ކުރަން ފަށާނެ ވާހަކަ އެވެ.\nއެންމެ ފަހުން ޓްރާންސްޕޯޓް މިނިސްޓްރީން ސީއެންއެމް އަށް މައުލޫމާތު ދިން ގޮތުގައި މި ފެށޭ އޯގަސްޓް މަހުގެ ތެރޭގައި ޓެކްސީ އެޕް ބޭނުން ކުރަން ފަށާނެ އެވެ. އެއާއެކު ޓެކްސީ ދަތުރުތަކަށް ކަނޑައަޅާ ރޭޓު ވެސް އާއްމު ކުރާނެ އެވެ. އުފެދޭ ސުވާލަކީ ދެން މި ކަނޑައަޅަން އުޅޭ އުސޫލުތަކަށް ޑްރައިވަރުން ތަބާވާނެ ބާވަ އެވެ؟ ނުވަތަ ޓެކްސީ ބޯޑު ދިއްލުމުގައި މިހާރު މި އަމަލު ކުރާ ގޮތަށް، ޑްރައިވަރުން ހިތުހުރި ނިޒާމަކުން ކަން ކުރަން ދޫކޮށްލާފައި ތިބޭނީ ތޯ އެވެ؟\nޓްރާންސްޕޯޓް މިނިސްޓްރީ ޓްރާންސްޕޯޓް އޮތޯރިޓީ ޓެކްސީ މާލެ\nތިކަމެއް ނުވާނެ ޓެކްސީ ޓްރައިވަރުން މީ ވަކި ސިޔާސީ ޕާޓީއެއް\nމިކަން ހައްލުވާނީ ޓެކްސީ ޑުރައިވަރުން ތަމްރީނުކުރާ ޓުރޭނިން ސެންޓަރެއް ހަދާ ޓެކުސީ ކުރާމީހުނަށް ހާއްސަ ށޯޓް ކޯސްތަކާއި ލޯންގް ޓާމް ކޯސް އާއި ޓުރޭނިން ޕޮރޮގުރާމް ހިންގައިގެން ، މުޅިން އަލަށް ޓެކްސީ ދުއްވާ މީހުނަށް3މަސްދުވަހުގެ ކޯސް ރަގަޅުވާނެ މިކޯސް ތަކުގައި ހުރިހާ އެއްޗެއް ކިޔަވާ ދޭންވާނެ !\nސިޔާސީ ފިކުރަކަށް ތަބަޢަނުވާ، ސަޕޯޓުކޮށް ކެންޕޭނުނުކުރާ ސެންޓަރެއް މަދުވާނެއެވެ. އެކަމަކު އެމީހުންގެ ކޮމިޔުނިޓީ ވަރަށް ބަދަހިވާނެއެވެ. ސިޔާސީފިކުރުގައި ޚިޔާލު ތަފާތުވީނަމަވެސް، އެމީހުންގެ ވިޔަފާރިއާއި ކަމެއްއަމާޒުވާނަމަ، ތަފާތުފިކުރުތައް އެއްގަލަކަށްއަރައި، އެއަންނަ ޙަމަލާއަކަށް ތައްޔާރުވާނެއެވެ. އަދި އެއްބަސްވާ އެއްބަސްވުމުގައި އެކުގައި ހިފާނެއެވެ. އެހެންވީމަ، އެމުޖުތަމަޢަކީ ވަރަށްވެސް ބާރުގަދަބަޔަކަށް އަބަދުވެސްއޮންނަނީ ވެފައެވެ. އެހެންވީމަ އެމީހުންގެ ބާރު ގަދަވަނީއެވެ. ނުފޫޒު ގަދަވަނީއެވެ.\nނުރައްކާ އޮތް ކުދިން ތިބި އާއިލާތައް މޮނިޓާ ކުރަން ހަތް ދުވަސް ދެނީ!\nޕީޕީއެމްގެ ޕްރައިމަރީ ފެބުރުއަރީ7ވަނަ ދުވަހު


COVID-19ah test kurumah B.atholhu hospital in 1000 sample nagaifi – Iru\nކޯވިޑް-19އަށް ޓެސްޓު ކުރުމަށް ބ.އަތޮޅު ހޮސްޕިޓަލުން 1000 ސާމްޕަލްނަގައިފި\nކޯވިޑް 19އަށް ޓެސްޓް ކުރުމަށް ބ.އަތޮޅު ހޮސްޕިޓަލުން މިހާތަނަށް 1000 ސާމްޕަލް ނަގައިފިއެވެ.\nހޯމް ކަރަންޓީނަށް އަންނަ މީހުން ކޯވިޑް 19 އަށް ޓެސްޓްކުރުމަށް ބ.އަތޮޅު ހޮސްޕިޓަލުން ފުރަތަމަ ސާމްޕަލް ނަގަން ފަށާފައިވަނީ، މި އަހަރުގެ ޖުލައި މަހުގެ 20 ވަނަ ދުވަހުއެވެ. އެދުވަހުން ފެށިގެން ބ.އަތޮޅަށް ހޯމް ކަރަންޓީނަށް އަންނަ މީހުންގެ ސާމްޕަލް ނެގުމާއި ޓެސްޓް ކުރުރުން ކުރިއަށްގެންދިޔައީ އެހޮސްޕިޓަލުގައެވެ.\nބ.އަތޮޅު ހޮސްޕިޓަލުން މިހާތަނަށް ނާގާފައިވާ 1000 ސާމްޕަލްގެ ތެރޭގައި ހިމެނެނީ ހޯމް ކަރަންޓީންއަށް އައި، 824 މީހަކާ، ރިސޯޓްތަކުން 156 މީހެއްގެ ސާމްޕަލެވެ. މީގެ ތެރެއިން ޕޮޒިޓިވް ވެފައިވަނީ 33 މީހެކެވެ.\nބ.އަތޮޅު ހޮސްޕިޓަލުން ކޯވިޑް-19ގެ ކަންކަން ވިލަރެސްކޮށް ބަލަހައްޓަމުންގެންދާ ކޮމެޓީގެ ޗެއަރ ސިދުޤީ ޢަބްދުﷲ ވިދާޅުވީ، ސާމްޕަލް ނެގުމުގައި ދިމާވާ ކަމެއްގެ ސަބަބުން2ފަހަރުވެސް ބައެއް މީހުންގެ ސާމަޕަލް ނަގާފައިވާކަމަށެވެ.\n“ޑަބަލް ސާމްޕަލް ގިނައިން ނަގާފައި ހުންނާނީ ރިސޯޓްތަކުން. އަދި އެބަހުރި ސާމްޕަލް ނަގާއިރު ނުބައިކޮށް ނުވަތަ ނަގާ މީހާ ތެޅިގަނެގެންވެސް2ސާމްޕަލް ނަގަންޖެހިފައި، އަދި ބައެއް މީހުން ޕޮޒިޓިވްވުމުން ޝައްކުވާކަމަށްވަންޏާ ހުންނާނެ ޑަބަލް ސާމްޕަލް ނަގާފަ” – ސިދުޤީ ވިދާޅުވިއެވެ.\nކޯވިޑް-19 ދުނިޔޭގައި ހަލުވި ކަމާއެކު ފެތުރެން ފެށުމާއެެކު ރާއްޖެއިން ހަރުދަނާ ފިޔަވަޅުތަކެއް އަޅަން ފެށިއެވެ. އަދި މި ބަލި ރާއްޖެއިން ފެނުމާއެކު މި ފިޔަވަޅުތައް އިތުރަށް ހަރުދަނާކޮށް ރައްކާތެރިކަމުގެ ފިޔަވަޅުތައް އިތުރަށް ވަރުގަދަކުރިއެވެ. އެގޮތުން ރާއްޖެގެ5ސަރަހައްދުތަކެއްގައި މި ބަޔައް ފަރުވާދޭ މަރުކަޒުތެކެއް ޤާއިމްކޮށް ޓެސްޓް ކުރެވޭނެ އިންތިޒާމުތައް ހަމަޖެއްސިއެވެ. އެގޮތުން ނ.ރ.ބ.ޅ މިހަތަރު އަތޮޅުހިމެނޭ ޒޯން2ގެ މަރުކަޒު ޤާއިމްކޮށްފައިވަނީ ބ.އަތޮޅު ހޮސްޕިޓަލުގައެވެ.


އިމްތިޙާނު ތަކުގެ އިންވިޖިލޭޓަރުކަން ކޮށްދޭނެ މީހުން ހޯދުން\n2021 އޮކްޓޯބަރ އަދި ނޮވެމްބަރ މަހު އޮންނަ ކެމްބްރިޖް އިންގްލިޝްގެ އިމްތިޙާންތަކުގައި އިންވިޖިލޭޓަރުކަން ކޮށްދޭނެ މީހުން ހޯދަން ބޭނުންވެއެވެ.\nވީމާ މިކަމަށް ޝައުގުވެރިވާ ފަރާތްތަކުން އެކަމަށް އެދި ހުށަހަޅާ އެޕްލިކޭޝަން ފޯމު ފުރުމަށްފަހު 2021 އޮކްޓޯބަރ 20 ވާ ބުދަ ދުވަހުގެ 14:00 ގެ ކުރިން މިޑިޕާޓްމަންޓް ހިނގަމުންދާ، ހ.އަސްރަފީވިލާ2ވަނަ ފަންގިފިލާއަށް ހުށަހެޅުން އެދެމެވެ.\nއިންވިޖިލޭޓަރުކަމަށް އެދޭ އެޕްލިކޭޝަން ފޯމް، މިޑިޕާޓްމަންޓުގެ ކައުންޓަރުންނާއި ވެބްސައިޓް www.dpe.edu.mv އިން ލިބޭނެއެވެ. އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން، މިޑިޕާޓްމަންޓުގެ ފޯނު ނަމްބަރު 4003999 އަށް ގުޅުން އެދެމެވެ.\n08 ރަބީޢުލް އައްވަލް 1442\nޕަބްލިޝްކުރި ގަޑި: 16:59


ރާއްޖޭގެ ދަރަނި 73 ބިލިއަން ރުފިޔާއަށް – Haftha\nThu,3December, 2020, 6:22 pm\nމަސްމާރުކޭޓް ސަރަހައްދުގައި އާންމުން ހަރަކާތްތެރިވަނީ -- ފޮޓޯ: ސަން\nރާއްޖޭގެ ދަރަނި 73 ބިލިއަން ރުފިޔާއަށް\nފިނޭންސް މިނިސްޓްރީން ޖޫން މަހުގެ ނިޔަލަށް އާއްމު ކޮށްފައިވާ ދަރަނީގެ ތަފާސް ހިސާބުތައް ދައްކާ ގޮތުގައި ގެރެންޓީ ދޫކޮށްފައިވާ ދަރަނި ހިމަނައިގެން ރާއްޖޭގެ ޖުމްލަ ދަރަނި ހުރީ 73.9 ބިލިއަން ރުފިޔާގަ އެވެ. އޭގެ ތެރެއިން ރާއްޖޭގެ ބޭރުގެ ދަރަނި 37.7 ބިލިއަން ރުފިޔާއަށް އަރާފައިވާ އިރު، އެތެރޭގެ ދަރަނި ހުރީ 36 ބިލިއަން ރުފިޔާގަ އެވެ.\nރާއްޖޭގެ ޖުމްލަ ދަރަނި މިހާރު ވަނީ ގައުމީ އުފެއްދުންތެރިކަމުގެ ނިސްބަތުން ބަލާނަމަ 108 ޕަސެންޓުގަ އެވެ. އަދި އެތެރޭގެ ދަރަނި އުފެއްދުންތެރިކަމުގެ ނިސްބަތުން ބަލާނަމަ 53 ޕަސެންޓުގައި ހުރި އިރު، ބޭރުގެ ދަރަނި ވަނީ ހުރީ ގައުމީ އުފެއްދުންތެރިކަމުގެ ނިސްބަތުން ބަލާނަމަ 55 ޕަސެންޓުގަ އެވެ.\nމިދިޔަ 41 އަހަރު ތެރޭ ސަރުކާރުން 115 ލޯނެއް ނަގާފައިވާއިރު، އޭގެ ތެރެއިން ލޯނު ދައްކައި ނިމިފައިވަނީ 76 ލޯނަކަށެވެ. އަދި ބާކީ 39 ލޯނެއް އަދިވެސް އެބަ އޮތެވެ.\nމިދިޔަ މަހުގެ ކުރީކޮޅާ ހަމައަށް ފިނޭންސް މިނިސްޓްރީން އާންމުކޮށްފައިވާ މައުލޫމާތަށް ބަލާއިރު މިއަހަރުގެ ތެރޭގައި ސަރުކާރުން ވަނީ 12 ލޯނެއް ނަގައިފަ އެވެ. އެ ލޯނުގެ ޖުމްލަ 214.7 އަށް އަރަ އެވެ. އެ ލޯނުތަކުގެ ތެރެއިން އެންމެ ބޮޑު ލޯނެއް ދީފައިވަނީ އޮޕެކް ފަންޑާއި ސައުދީ ފަންޑުންނެވެ.\nއޮޕެކް ފަންޑުން ދެ ލޯނެއް މިއަހަރު ދީފައިވެ އެވެ. އެއީ މިއަހަރު ޖަނަވަރީ މަހު ހާބަރާއި ފެނާއި ނަރުދަމާގެ ޕްރޮޖެކްޓުތަކަށް ދިން 50 މިލިއަން ޑޮލަރައި މިއަހަރުގެ ޖޫން މަހުގެ ތެރޭގައި ޕީއެސްއައިޕީ ބަޖެޓް ސަޕޯޓަށް ދިން 20 މިލިއަން ޑޮލަރެވެ.\nސައުދީ ފަންޑުން މިއަހަރު 50 މިލިއަން ޑޮލަރުގެ ލޯނު ދީފައިވެ އެވެ. އެއީ މަސްވެރިކަމުގެ ސިނާއަތް ތަރައްގީކުރުމަށް ހިންގާ ޕްރޮޖެކްޓަށާއި ހައުސިން ސްކީމު ޕްރޮޖެކްޓަށް ދިން ލޯނެކެވެ.\nމިދިޔަ މަހުގެ ތިން ވަނަ ދުވަހާ ހަމައަށް ފިނޭންސް މިނިސްޓްރީން އާންމުކޮށްފައިވާ މައުލޫމާތުގައި މިއަހަރުގެ ތެރޭގައި ލޯނު ނަގާފައިވާ ފަރާތްތަކާއި އަދަދު:\nއޮޕެކް ފަންޑު – 70 މިލިއަން ޑޮލަރު\nއިންޓަނޭޝަނަލް ޑިވެލޮޕްމަންޓް އެސޯސިއޭޝަން (އައިޑީއޭ) – 18.8 މިލިއަން ޑޮލަރު\nއިސްލާމިކް ޑިވެލޮޕްމަންޓް ބޭންކު (އައިޑީބީ) - 20 މިލިއަން ޑޮލަރު\nޔޫރަޕިއަން އިންވެސްޓްމަންޓް ބޭންކު – 23.6 މިލިއަން ޑޮލަރު\nއޭޝިއަން ޑިވެލޮޕަމްންޓް ބޭންކު – 25 މިލިއަން ޑޮލަރު\nސައުދީ ފަންޑު – 50 މިލިއަން ޑޮލަރު\nއޭޝިއަން އިންފްރާންސްޓުރަކްޗާ އިންވެސްޓްމަންޓް ބޭންކު – 7.3 މިލިއަން ޑޮލަރު\nކޮވިޑް 19 އާ ގުޅިގެން ލޯނާއި ހިލޭ އެހީގެ ގޮތުގައި މިހާތަނަށް އެކި ގޮތްގޮތުން 222 މިލިއަން ޑޮލަރު ރާއްޖެ އަށް ވަނީ ލިބިފައިވާ އިރު ފިނޭންސް މިނިސްޓަރު އިބްރާހިމް އަމީރު ވިދާޅުވާ ގޮތުން، އިތުރު 700 މިލިއަން ޑޮލަރު ލިބޭނެ ކަމުގެ ޔަގީންކަން ވަނީ ލިބިފަ އެވެ. އެ ފައިސާގެ ތެރެއިން 345 މިލިއަން ޑޮލަރަކީ ސޮއި ކޮށްފައި ހުރި ފައިސާ ކަމަށް ވެސް ވިދާޅުވި އެވެ.\nފާހަގަ: އިގްތިސާދު, ފިނޭންސް މިނިސްޓަރު އިބްރާހިމް އަމީރު, ފިނޭންސް މިނިސްޓްރީ, ދައުލަތުގެ ދަރަނި\nރައީސް ސޯލިހު ލ. އަތޮޅަށް ފުރާވަޑައިގެންފި


އެމްޑީޕީގެ އަހަރީ ދުވަހުގެ ޚާއްޞަ ފުޓުބޯޅަ މެޗު މިއަދު ހަވީރު އޮންނާނެ – Maldivian Democratic Party\nއެމްޑީޕީގެ އަހަރީ ދުވަހުގެ ޚާއްޞަ ފުޓުބޯޅަ މެޗު މިއަދު ހަވީރު އޮންނާނެ\n– މިމެޗުގެ ޝަރަފްވެރިކަން ކޮށްދެއްވާނީ އިލެކްޝަންސް ކޮމިޝަނުގެ ރައީސް އާއި އެ ކޮމިޝަނުގެ މެންބަރުން\n– ފިސާރި ފޯރިގަދަވާނޭ ކަމަށް ބެލެވޭ މި މެޗު އެމްއެންބީސީ ވަން އިން ލައިވްކުރާނެ\nދިވެހިރައްޔިތުންގެ ޑިމޮކްރެޓިކް ޕާޓީ (އެމްޑީޕީ) ގެ6ވަނަ އަހަރީ ދުވަސް ފާހަގަކުރުމުގެ ގޮތުން އެޕާޓީގެ ޕާލަމެންޓްރީ ގްރޫޕް މެންބަރުންނާއި، ސަރުކާރުގެ ޓީމަކާ ދެމެދު ކުޅޭ އެކުވެރިކަމުގެ ފުޓުބޯޅަ މެޗު މިއަދު ހަވީރު ގަލޮޅު ރަސްމީ ދަނޑުގައި އޮންނާނެއެވެ.\nމިއަދު ހަވީރު 4.00 ގައި ގަލޮޅު ރަސްމީ ދަނޑުގައި ފަށާ މިމެޗް ބެލުމުގެ ފުރުސަތު އާންމުކޮށް ހުޅުވާލެވިފައިވާ އިރު، މި މެޗުގައި ވާދަކުރާ ޕާލަމެންޓްރީ ގްރޫޕްގެ ކެޕްޓަންކަން ކުރައްވާނީ އެ ގްރޫޕްގެ ލީޑަރު އިބްރާހީމް މުޙައްމަދު ޞޯލިޙް (އިބޫ) އެވެ. އެގްޒެކެޓިވް ކޮމިޓީގެ ނަމުގައި ކުޅޭ ސަރުކާރުގެ ޓީމުގެ ކެޕްޓަންކަން ކުރައްވާނީ އެމްޑީޕީގެ އެންމެ އިސްލީޑަރު ރައީސުލްޖުމްހޫރިއްޔާ މުޙަންމަދު ނަޝީދު އެވެ.\nމި މެޗު ޝަރަފްވެރިކޮށްދެއްވާނީ ސިޔާސީ ޕާޓީތަކުގެ ބެލެނިވެރި ފަރާތް ކަމުގައިވާ އިލެކްޝަންސް ކޮމިޝަން ކަމަށާއި، ފިސާރި ވަރުގަދަ އަދި ފޯރިގަދަ ވާނޭ ކަމަށް ބެލެވޭ މި މެޗު އެމްއެންބީސީ ވަން އިން ލައިވްކުރާ ގޮތަށް ހަމަޖެހިފައިވާ ކަމަށް އެމްޑީޕީން ބުނެއެވެ.\nމި މެޗުގައި ކުޅޭ ކުޅުންތެރިންގެ ޖާރޒީ ނީލަންކިޔާ ގޮތަށް ވަނީ ހަމަޖެހިފައެވެ.


Govee "Laadhee" ah. Kulhunee "Naacharangee"\nގޮވީ "ލާދީނީ" އަށް. ކުޅުނީ "ނާޗަރަންގީ"\n- 8 months ago5- އަމާލް މުހައްމަދު\nސިޔާސީ ޕާޓީތަކުގެ ޒިންމާ އަކީ، އެ އިރެއްގައި އޮންނަ ސަރުކާރެއް ޒިންމާދާރު ކުރުވުމެވެ.\nއިންތިހާބުގެ ތެރޭގައި ރައްޔިތުންނަށް ވީ ވައުދުތައް ފުއްދައިދޭތޯ ބަލައި، އެކަން ސަރުކާރުން ނުކުރާނަމަ، ސަރުކާރު ޖަވާބުދާރީ ކުރުވައި، ރައްޔިތުންގެ ހައްގުތައް ކަށަވަރު ކޮށްދިނުމަކީވެސް، ސަރުކާރާ އިދިކޮޅުގައި މަސައްކަތް ކުރާ ޕާޓީތަކުގެ މައިގަނޑު މަސައްކަތެވެ.\nއަދި ވަކީން ހާއްސަކޮށް، ރާއްޖެ ފަދަ ސައްތައިން ސައްތަ އިސްލާމީ ގައުމެއްގައި، އިސްލާމީ ރިވެތި އުސޫލުތަކާއި، ދީނުގެ ހަމަތަކާ ހިލާފަށް ސަރުކާރުން ކަމެއް ކުރާނަމަ، އެކަމެއް ހުއްޓުުވުމުގެ މަސައްކަތް ކުރަނީވެސް މި ދެންނެވި ޕާޓީތަކުންނެވެ.\nރޭގައިވެސް ކާނިވާ ސަރަހައްދުން ފެނިގެންދިޔަ ޖަލްސާއިންވެސް އިދިކޮޅު ކޯލިޝަނުން ސަރުކާރަށް ފާޑުކީ މަންޒަރު ފެނިގެންދިޔައެވެ.\nލާދީނީ ފިކުރަށް ސަރުކާރުން ހިތްވަރުދޭ ވާހަކައާއި، ދީނީ ހަރުކަށި ފިކުރުގެ ނަމުގައި އިލްމުވެރިންގެ ދޫތަކުގައި ތަޅު އަޅުވަން އުޅޭ ވާހަކަ، ރޭ ޕްރޮގްރެސިވް ކޮންގްރެސް ކޯލިޝަނުގެ ޖަލްސާގައި ވާހަކަ ދެއްކެވި ކޮންމެ ބޭފުޅަކުވެސް ފާހަގަކުރެއްވިއެވެ.\nއެހެންނަމަވެސް ރޭގެ ޖަލްސާގެ ތެރެއިން، ދޭތެރެ ދޭތެރެއިން ފެނުނީ "ނާޗަރަންގީ" ކުޅޭ މަންޒަރެވެ.\nދެ ބޭފުޅެއްގެ ވާހަކައެއްގެ ތެރެއިން ކޮންމެވެސް ލަވައެއް ޖަހާލައި، ނަށާލައެވެ.\nމިއީ ލާދީނީ ފިކުރާ ދެކޮޅަށް މަސައްކަތް ކުރާ ބަޔަކު ދެއްކުން އެންމެ ރީތި މަންޒަރުތޯއެވެ؟ އެފަދަ ކަންކަމުން އެހިތްވަރު ދެވެނީ އެބުނާ "ލާދީނީ" ކަންކަމަށް ނޫންބާއެވެ؟ މި ހުންނަނީ މުޅިންވެސް ސުވާލެވެ.\nސިޔާސީ ޕާޓީ ތަކުގެ ޖަލްސާ ތަކުގައި ހުރިހާ ޕާޓީ ތަކުން ވެސް ތިކިޔާ ނާޗަނރަންގީކުޅޭ ތަފާތަކީ މިހާރު މިއޮތް ސަރުކާރުން އިސްލާމް ދީނާއި ޚިލާފަށް އެތައްކަމެއްކޮށް ދީނަށް ހަޖޫޖަހާ ކަންކަން ކުރާއިރު ހޯމް މިނިސްޓަރު ކަމުގައި ބަހައްޓައިގެން އިސްލާމް ދީނާއި ޚިލާފަށް އެތައް ޖަރީމާއެއް ހިންގި އިރު ތިޔަ ވޮއިސް ނޫހުގެ ލިޔަން ކެރުނު ޒިންމާ ދާރު ނޫސްވެރިއަކު ނެތުމަކީ ހިތާމަ ހުރިކަމެއް\nމި ސަރުކާރު ލާދީނީ %1000000\nސްކޫލު އިނާމު ޖަލްސާ ގަ ވެސް ހަމަ އގޮތައް..ކިތަންމެ ރުޅި އަޔަސް މި ސަރުކާރު ލާދީނީ....ލދީނީ އަނދިރި ދައުލަތް....


Raajje In Beynunvi Gothah Thimaasvesheege Haggu Othun Faaskohfi - Vaguthu\nއދ.ގެ ހިއުމަން ރައިޓްސް ކައުންސިލްގެ ބައްދަލުވުމެއް ކުރިއަށްދަނީ\nދިވެހިރާއްޖޭގެ އިސްނެގުމާއެކު ސާފު، ސިއްހަތަށް ރަނގަޅު، ދެމެހެއްޓެނިވި ތިމާވެއްޓެއް އޮތުމަކީ ބައިނަލްއަގުވާމީ އިންސާނީ ހައްގެއްކަމަށް ފުރަތަމަ ފަހަރަށް އ.ދ.ގެ އިންސާނީ ހައްގުތަކާއި ބެހޭ މަޖިލީހުން ފާސްކޮށްފިއެވެ.\nމިދިޔަ މަހުގެ 13 އިން ފެށިގެން ސްވިޒަލޭންޑްގެ ޖެނީވާގައި ކުރިއަށްދާ އދގެ އިންސާނީ ހައްގުތަކާ ބެހޭ ކައުންސިލުގެ 48 ވަނަ ބައްދަލުވުމުގައި ސާފު، ސިއްހަތަށް ރަނގަޅު، ދެމެހެއްޓެނިވި ތިމާވެއްޓަކީ އިންސާނީ ހައްގެއްގެ ގޮތުގައި ވަނީ ކަނޑައަޅާފައެވެ.\nއެ މަސައްކަތަކީ ރާއްޖެއިން އިތުރު ހަތަރު ގައުމަކާއެކު (މޮރޮކޯ، ސްވިޒަރލޭންޑް، ސްލޮވީނިއާ އަދި ކޮސްޓަރިކާ) އިސްނަގައިގެން ފާއިތުވީ އަހަރުން ފެށިގެން ކުރަމުން އައި ބުރަ މަސައްކަތުގެ ނަތީޖާއެވެ.\nއެ ނިންމުން ފާސްކޮށްފައިވަނީ ވޯޓަކުންނެވެ. ކައުންސިލްގައި ތިއްބަވާ 47 މެމްބަރުންގެ ތެރެއިން މި ގަރާރާ އެއްކޮޅަށް ވޯޓުލާފައި ވަނީ 43 ގައުމުންނެވެ. ވަކި ގޮތަކަށް ވޯޓު ނުލާ ހަތަރު މެމްބަރުން ތިބިއިރު، އެގަރާރާ ދެކޮޅަށް އެއްވެސް ގައުމަކުން ވޯޓުލާފައިއެއް ނުވެއެވެ.\nއެގޮތުން ސާފު، ސިއްޙަތަށް ރަނގަޅު، ދެމެހެއްޓެނިވި ތިމާވެއްޓަކީ އިންސާނީ ހައްގެއްކަމަށް ގަބޫލުނުކުރާ އެއްވެސް ގައުމެއް އދ ގެ އިންސާނީ ހައްގުތަކާ ބެހޭ ކައުންސިލްގައި ނެތްކަން މިވޯޓުން ހާމަވެގެން ދެއެވެ. ފާއިތުވީ އަހަރުން ފެށިގެން، ސްވިޒަލޭންޑްގެ ޖެނީވާގައި ހުންނަ ރާއްޖެއިން އދ އަށް ކަނޑައަޅާފައި ހުންނަ ދާއިމީ މިޝަންގެ އޮފީހުން މި ހައްގު އދ ގައި ކަނޑައެޅުމަށް ގިނަ ގުނަ މަސައްކަތްތަކެއް ކުރިއެވެ.\nއެގޮތުން ޖެނީވާގައި އެކި ވޯރކްޝޮޕްތަކާއި ބައްދަލުވުންތައް ބާއްވައި، އިންސާނީ ހައްގުތަކާ ބެހޭ ކައުންސިލާއި އދ ގެ އާންމު މަޖިލީހުގައި މިކަމަށް ތާއިދު ހޯދުމުގެ ގޮތުން ވަކާލާތު ކުރިއެވެ. މިގޮތުން މިކަމުގައި ރާއްޖެއާއި އެކު މަސައްކަތްކުރި އެހެން ގައުމުތަކާއި ގުޅިގެން ހުށަހެޅުނު ބަޔާންތަކަށް 69 އަށް ވުރެ ގިނަ އދގެ މެމްބަރު ގައުމުތަކުން ތާއިދުކޮށްފައިވާ އިރު، މި ގަރާރު ފާސްކުރުމަށް އެއް ލައްކައަށް ވުރެ ގިނަ ކުޑަކުދިންނާއި ޒުވާނުން އަދި 1300 އަށް ވުރެއް ގިނަ މަދަނީ ޖަމިއްޔާތަކުންވަނީ އދ އަށް ގޮވާލާފައެވެ.\nއދ ގެ އިންސާނީ ހައްގުތަކާ ބެހޭ ކައުންސިލުން މިއަދު ނިންމާފައިވާ މިނިންމުމަކީ، ތިމާވެއްޓަށް އަންނަ ބަދަލުތަކުން ގައުމުތަކަށް ކުރާ ނޭދެވޭ އަސަރުތަކުން ރައްކާތެރިވުމަށާއި ތިމާވެށި ރައްކާތެރިކުރުމަށް ބައިނަލްއަގުވާމީ ދުނިޔޭގައި އެޅިގެންދިޔަ އިންގިލާބީ ފިޔަވަޅެކެވެ. މި ނިންމުމުގެ ސަބަބުން ސާފު، ސިއްޙަތަށް ރަނގަޅު، ދެމެހެއްޓެނިވި ތިމާވެއްޓަކީ އިންސާނުންގެ ދިރިހުރުމުގެ ހައްގާއި ސީދާ ގުޅިފައިވާކަމެއްކަމަށް ގައުމުތަކުން ވަނީ ބަލައިގަނެފައެވެ. އަދި، ޖައްވު ސާފުކޮށްބެހެއްޓުމާއި، ރައްކާތެރި މާހައުލެއް ބިނާކުރުމަށާއި ތިމާވެއްޓަށް ގެއްލުންހުރި ވިހަ ގޭސްތައް ޖައްވަށް ބޭރުކުރެވޭ މިންވަރު މަދުކޮށް ތިމާވެށި ހިމާޔަތްކުރުމަށް މި ގަރާރުގައި ގޮވާލާފައިވެއެވެ.\nގަރާރު ފާސްވުމުން ދިރިއުޅޭނެ ސާފު އަދި ސިއްހަތަށް ރަނގަޅު މާހައުލެއް ލިބުމަކީ އިންސާނީ ހައްގެއްކަމަށް ގާނޫނު އަސާސީގައި ކަނޑައަޅާފައިނުވާ ގައުމުތަކަށް އެކަން ގާނޫނު އަސާސީގައި ހިމެނުމަށް އިތުރަށް ބާރުއެޅިގެންދާނެއެވެ. އަދި، މި ނިންމުމުގެ ސަބަބުން ތިމާވެށި ރައްކާތެރިކުރުމަށް ގައުމުތަކުން ކުރަމުންގެންދާ މަސައްކަތާ ގުޅޭގޮތުން އދއަށް ޖަވާބުދާރީވާން ޖެހުމާއެކު، ގައުމުތަކުގެ ތިމާވެއްޓާ ގުޅޭ ގާނޫނުތަކާއި ގަވާއިދުތަށް އިތުރަށް ހަރުދަނާކުރެވިގެންދާނެއެވެ.\nމި ކާމިޔާބީއަކީ ރައީސް އިބްރާހިމް މުޙައްމަދު ސޯލިހުގެ ހާރިޖީ ސިޔާސަތު ދުނިޔެއިން ބަލައިގެންފައިވާ މިންވަރު ހާމަވެގެންދިޔަ ކަމެކެވެ. ކުދި ޖަޒީރާ ގައުމުތަކުގެ ތެރެއިން ބައިނަލްއަގުވާމީ މައިދާނުގައި ދިވެހިރާއްޖޭގެ މަގުބޫލުކަން ހާމަވެގެންދިޔަ އަލިގަދަ ދަލީލެކެވެ\nރާއްޖޭން ގުޅުން ބާއްވާ ގައުމުތަކުގެ އަދަދު 179 އަށް\nއޮކްޓޯބަރ 9, 2021 19:05\nތިޔަކަހަލަ ބޭ ޤަރާރު ތިޔަ ބައިގަޑު ދުނިޔެ ހަލާކު ކުރަނީވެސް !


Medtech aai havaalukuri 50 ventilator genesfi – Iru\nރަށް ފެހި ޕްރޮގްރާމްގައި ސްޓެލްކޯއިން 5000 ގަސް އިންދަނީ\nޖިހާދުގެ ޕާސްޕޯޓް ހިފެހެއްޓުމަށް ސުޕްރީމްކޯޓުގެ އަމުރެއް\nމެޑްޓެކާ ހަވާލުކުރި 50 ވެންޓިލޭޓަރު ގެނެސްފި\nކޮވިޑް-19 އާއި ގުޅިގެން ތަފާތު އެކި ކުންފުނިތަކަށް ހަވާލުކޮށްގެން ރާއްޖެއަށް ގެނައުމަށް ނިންމި ވެންޓިލޭޓަރުތަކުގެ ތެރެއިން މެޑްޓެކާ ހަވާލުކުރި 50 ވެންޓިލޭޓަރު ގެނެސްފި އެވެ.\nއެ ކުންފުނިން މިއަދު ކުރި ޓުވީޓެއްގައި ބުނީ މިއަދު ބާކީ 14 ވެންޓިލޭޓަރު ގެނެސްފައިވާ ކަމަށާއި އެއާ އެކު އެ ކުންފުނިން ގެންނަން ހަވާލުވި 50 ވެންޓިލޭޓަރު ގެނެސް ހަމަވީ ކަމަށެވެ. އަދި މިއަދު ގެނައި ވެންޓިލޭޓަރުތައް ކުރިއަށް އޮތް ދެ ދުވަސް ތެރޭގައި ހެލްތު މިނިސްޓްރީއާ ހަވާލުކުރާނެ ކަމަށެވެ.\nމެޑްޓެކާ ހަވާލުކޮށްފައި ވަނީ 50 އައިސީޔޫ ވެންޓިލޭޓަރު ގެނައުމަށެވެ. އޭގެ ތެރެއިން މިދިޔަ މެއި މަހުގެ 10ވަނަ ދުވަހު 18 ވެންޓިލޭޓަރެއް ރާއްޖެ ގެނެސްފައިވާއިރު ޖުލައި މަހުގެ ދެވަނަ ދުވަހު އިތުރު ވެންޓިލޭޓަރުތަކެއް ވަނީ ގެނެސްފައެވެ.\nކޮވިޑް-19އާ ގުޅިގެން ސަރުކާރުން ފެށި ތައްޔާރީތަކުގައި އެކި ކުންފުނިތަކުން 149 ވެންޓިލޭޓަރު ރާއްޖެ ގެނައުމަށް ހަވާލުކޮށްފައި ވެއެވެ. އެއީ ނާޑު ޕްރައިވެޓް ލިމިޓެޑް 24 ވެންޓިލޭޓަރު، މެޑްޓެކް މޯލްޑިވްސް ޕްރައިވެޓް ލިމިޓެޑް 50 ވެންޓިލޭޓަރާއި ދުބާއީގެ އެގްޒެކިއުޓާސް ޖެނެރަލް ޓްރޭޑިން އިން 75 ވެންޓިލޭޓަރެވެ.\nމީގެ ތެރެއިން މިހާތަނަށް ހުރިހާ ވެންޓިލޭޓަރުތަކެއް ގެނެސްފައި ވަނީ މެޑްޓެކުން އެކަންޏެވެ.


Mausoom ah ruhun nudhee alun committee ah\nމައުސޫމަށް ރުހުން ނުދީ އަލުން ކޮމިޓީއަށް\nޓޫރިޒަމް މިނިސްޓަރުގެ މަގާމަށް އައްޔަން ކުރެއްވި ޑރ. އަބްދުﷲ މައުސޫމް މަގާމުގެ ހުވާ ކުރެއްވީ ގާނޫނު އަސާސީގައި ބަޔާން ކޮށްފައިވާ ގޮތާ ހިލާފަށް ކަމަށް ބުނެ، އޭނާއަށް ރުހުން ދިނުމުމުގެ މައްސަލަ އަލުން އަނބުރާ ރައްޔިތުންގެ މަޖިލީހުގެ ކަމާގުޅޭ ކޮމިޓީއަށް ފޮނުމަށް ފާސްކޮށްފި އެވެ.\nއެކަމާ ގުޅިގެން އެ މައްސަލަ އަނބުރާ ކޮމިޓީއަށް ފޮނުވާލުމަށް ގަލޮޅު އުތުރު ދާއިރާގެ މެންބަރު އީވާ އަބްދުﷲ ހުށަހެޅުއްވި ހުށަހެޅުމަށް މިއަދުގެ ވޯޓުގައި ބައިވެރިވެވަޑައިގެންނެވި 60 މެންބަރުންގެ އިއްތިފާގުން ވަނީ ފާސްކޮށްފަ އެވެ.\nއެ މައްސަލަ އަނބުރާ ކޮމިޓީއަށް ފޮނުވިފައިވާއިރު، ގިނަ މެންބަރުންގެ ހިޔާލު ހުރީ ޑރ. މައުސޫމް އަލުން ވަޒީރުކަމުގެ ހުވާ ކުރައްވަންޖެހޭނެ ކަމަށެވެ.


ކޮވިޑް19: ބަލިން ރަނގަޅުވި 51 މީހުން އަލުން ބައްޔަށް ފައްސިވުމުން، ބޮޑު ބިރުވެރިކަމަކަށް – Dhen.mv\nކޮވިޑް19: ބަލިން ރަނގަޅުވި 51 މީހުން އަލުން ބައްޔަށް ފައްސިވުމުން، ބޮޑު ބިރުވެރިކަމަކަށް\nApril 6, 2020 - 8:33 pm\nދެކުނު ކޮރެއާގައި ކޮވިޑް19 އިން ރަނގަޅުވި 51 މީހަކު އަލުން ވައިރަހަށް ފައްސިވެއްޖެއެވެ. އެއާއެކު ސިއްހީ މާހިރުން ވަނީ ވައިރަސް ގެ ނުރައްކާތެރިކަން ބޮޑުވެދާނެކަމުގެ އިންޒާރު ދީފައެވެ. މިހުރިހާ މީހުންވެސް ވައިރަހަށް އަލުން ފައްސިވެފައި ވަނީ ބަލިން މުޅިން ރަނގަޅުވެ ހޮސްޕިޓަލުން ދޫކޮށްލިތާ ދުވަސްކޮޅެއް ފަހުންނެވެ.\nދެކުނު ކޮރެއާގެ ސެންޓަރ ފޯ ޑިސީސް ކޮންޓްރޯލް އިން ބުނެފައިވަނީ ބޮޑަށް ބެލެވެނީ ވައިރަސް އަލުން އެކްޓިވޭޓް ވީކަމުގައެވެ. އަދި ބަލި ރަނގަޅުވީ މީހުންްގެ ގަޔަށް އެހެން މީހުން ގައިން އަލުން ވައިރަސް އެރުމުގެ ފުރުސަތު ކުޑަކަމުގައި ވެސް އެ ސެންޓަރުން ބުނެފައިވެއެވެ.\nމިކަމާއި ގުޅިގެން ދެކުނު ކޮރެއާގެ ސައިންޓިސްޓުން ވެސް ވަނީ ހަށިގަނޑުގައި ވައިރަސް އިންއެކްޓިވްކޮށް އުޅެފާނެކަމުގައި ބުނެފައެވެ. އަދި އެ ހާލަތުގައި ޓެސްޓުތަކުން ހަށިގަނޑުގައި ވައިރަސް ހުރި ކަމަށް ނުދެއްކުމަކީ ވެސް އެކަށީގެންވާ ކަމެއް ކަމުގައި އެފަރާތްތަކުން ހާމަކޮށްފައިވެއެވެ. އަދި މިހާތަނަށް ސަބަބު ހޯދިފައިނުވި ނަމަވެސް، ވައިރަސް އަލުން ހަށިގަނޑަށާއި ފުއްޕާމެއަށް ހަމަލާ ދިނުމަކީ ވެސް އެކަށީގެންވާ ކަމެއް ކަމުގައި އެފަރާތުން ފާހަގަކުރިއެވެ.\nނަމަވެސް މި ފަދައިން ވައިރަސް ހަށިގަނޑުގައި ހުންނަ ކަމެއް އަދި އެއްވެސް ދިރާސާއަކުން ހާމަވެފައެއް ނުވެއެވެ.\nދެކުނު ކޮރެއާއިން ވަނީ މިހާތަނަށް 10,284 މީހަކު ވައިރަހަށް ފައްސިވެ 186 މީހަކުު ވައިރަހުގެ ސަބަބުން މަރުވެފައެވެ.\nވައިރަހުގެ ނުރައްކާތެރިކަން ދުނިޔޭގެ ގިނަ ހިސާބުތަކުގައި ބޮޑުވަމުން އަންނައިރު މިހާތަނަށް 1,292,461 މީހަކުވަނީ ވައިރަހަށް ޕޮސިޓިވްވެފައެވެ. އަދި ބަލި ޖެހުނު މީހުންގެ ތެރެއިން 70,797 މީހަކު ވަނީ ބަލީގެ ސަބަބުން މަރުވެފައެވެ.


Baaru jeans egge sababun maru nuvee kiriyaa | Mihaaru\nބާރު ޖީންސެއްގެ ސަބަބުން މަރު ނުވީ ކިރިޔާ\n28 ނޮވެމްބަރ 2019 - 07:24\nގަޔަށް ބާރު އަންނައުނު ލުން މިހާރު ވަރަށް އާންމެވެ. އެކަމަކު މިއީ ސިއްހީ ގޮތުން އެހާ ރައްކާތެރި ކަމެއް ނޫނެވެ. އަދި މިއީ ގިނަ ބަޔަކު އެހާ ބޮޑަށް ވިސްނާ ކަމެއް ވެސް ނޫނެވެ. އިންޑިއާގެ ޒުވާން ފިރިހެނަކަށް މިކަމުގެ ނުރައްކާ ތަޖުރިބާކުރަން ޖެހި އެ ވާހަކަ ސޯޝަލް މީޑިއާގައި ހިއްސާކޮށްފައިވެ އެވެ.\nދިއްލީގެ ޕިތަމްޕޫރާ އަށް ނިސްބަތްވާ 30 އަހަރުގެ ވިޔަފާވެރިޔާ ސޯރަބް ޝަރުމާ ބުނިގޮތުގައި އޭނާ އަށް އާދަޔާހިލާފު ގޮތްތަކެއް ދިމާވީ ގަޔަށް ވަރަށް ބާރު ޖީންސެއް ލައިގެން ކުރި ދިގު ކާރު ދަތުރަކަށް ފަހު އެވެ. މި ދަތުރަށް 8 ގަޑިއިރު ނެގިއިރު ބާރު ޖީންސްގެ ސަބަބުން ސޯރަބަށް ދިމާވި މައްސަލަ އަކީ ޕަލްމޮނަރީ އެމްބޮލިޒިމް ކަމަށް ފަރުވާ ދިން ޑޮކްޓަރު ބުންޏެވެ.\nސޯރަބް ކިޔައިދިން ގޮތުގައި ކާރު ތެރޭގައި ގުޑައިނުލެވި ގިނަ އިރުތަކެއް ހޭދަކުރަން ޖެހުމުން ފައިގެ އެކި ތަންތަނުގައި ރިއްސައި ދުޅަވާ ގޮތް ދިމާވި އެވެ. އެކަމަކު އެކަން މާ ބޮޑު ކަމަކަށް ނަހަދައި ހުއްޓައި، އޭގެ ދެ ދުވަސް ފަހުން ނޭވާ ކުރުވެ، އާދަޔާހިލާފަށް ދާހިއްލައި އޭނާ ހޭނެތިގެން ވެއްޓުނީ އެވެ.\nއޮފީހުގެ ސިޑި މައްޗަށް ވެއްޓިފައި އޮއްވައި ފެނުނީ އެކުގައި މަސައްކަތްކުރާ ބަޔަކަށެވެ. އަދި ހޭ އެރިތާ ފަސް ވަރަކަށް މިނިޓް ތެރޭގައި އަނެއްކާ ވެސް ސޯރަބްގެ ނޭވާކުރުވެގެން ހޭނެތުނީ އެވެ. ދެން ދާން އޭނާ ގެންދަން ޖެހުނީ އިމަޖެންސީގައި ހޮސްޕިޓަލަށެވެ.\nޑޮކްޓަރުން ބުނީ ލޭގެ ޕްރެޝަރު ވަރަށް ބޮޑަށް ދަށްވެ، ސޯރަބްގެ ވިންދު ގޯސްވެފައިވާ ކަމަށެވެ. އެހެންވެ ސީޕީއާރް ވެސް ދޭން ޖެހުނެވެ.\nއޭނާ އަށް ފަރުވާދިން ޝާލިމާރް ބާގްގެ މެކްސް ސުޕަ ސްޕެޝަލިޓީ ހޮސްޕިޓަލްގެ ޑިރެކްޓަރު އަދި ކާޑިއޮލޮޖީ ޑިޕާޓްމަންޓްގެ ހެޑް ޑރ. ނަވީން ބަމްރީން ވިދާޅުވީ ސޯރަބްގެ ހާލަތު ގޯސްވީ މާ ބާރު ޖީންސެއް ލައިގެން ގިނައިރުތަކެއް ވަންދެން އުޅުމުން ކަމަށެވެ. އަދި ހާލަތު އިތުރަށް ގޯސްވާން މެދުވެރިވީ ކާރުތެރޭގައި އިށީނދެގެން ފައިގެ ހަރަކާތްތެއް ނެތި އިންނަން ޖެހުމުން ކަމަށް ވިދާޅުވި އެވެ.\n"ލޭ ދައުރުވުމަށް މިކަމުގެ ސަބަބުން ހުރަސް އެޅި، އޭނާގެ ފައިގައި ލޭގަނޑުވާން މެދުވެރިވެ، ފުއްޕާމެ އަށް އަސަރުކޮށް ނޭވާލާން އުނދަގޫވީ،" އޭނާ ވިދާޅުވި އެވެ. "އެއަށް އަހަރެމެން މި ކިޔަމީ ޕަލްމޮނަރީ އެމްބޮލިޒަމްއޭ. މިއީ ހަހީގަތުގައި ބާރު އެއްޗެހި ލާ މީހުންނަށް އާންމުކޮށް ދިމާވެދާނެ މައްސަލައެއް."\nމާ ބާރު ޖީންސެއްލައިގެން ސޯރަބަށް ދިމާވި ސިއްހީ މައްސަލައިން އޭނާ ސަލާމަތްކުރެވުނީ 24 ގަޑިއިރު ދިން ޑައިލެސިސް ތެރަޕީންނެވެ.\nއިންޑިއާގެ އެއިމްސް ހޮސްޕިޓަލްގެ ކާޑިއޮލޮޖީ ހެޑް ޑރ. ވީކޭ ބާލް ވަނީ މާ ބާރު އަންނައުނު ނުލާން އިރުޝާދު ދީފަ އެވެ.\n"ބާރު އެއްޗެހި ލައިގެން ގިނަ އިރު އިށީނދެގެން އިންނަން ޖެހުމަކީ ނުރައްކާ އިތުރަށް ބޮޑުވާނެ ކަމެއް." އޭނާ ވިދާޅުވި އެވެ.\nއިތުރު ލިޔުންތައް ސިއްހަތު ފެޝަން\nސްކިނީ ޖީންސުން ގެއްލުންވޭތަ؟


STO opensapharmacy in Baa Hithaadhoo\nއެސްޓީއޯ ބ. ހިތާދޫ ފާމަސީ ފޮޓޯ- ހިތާދޫ އޮންލައިން\nހިތާދޫގައި އެސްޓީއޯގެ ފާމަސީއެއް ހުޅުވައިފި\nލިޔުނީ: ކިހާދޫ ލައިވް | އޮކްޓޯބަރ 19, 2014 2014 ގެ ލިތުންތައް, ޚަބަރު\nރާއްޖޭގެ މީހުން ދިރިއުޅޭ ކޮންމެ ރަށެއްގައި އާސަންދައިގެ ދަށުން ހިދުމަތް ފޯރުކޮށްދޭ ފާމަސީއެއް ގާއިމުކުރުމަށް އެސްޓީއޯ އާއި ސަރުކާރު ގުޅިގެން ކުރިއަށް ގެންދާ މަޝްރޫއުގެ ދަށުން ބ. ހިތާދޫގައިވެސް އެ ކުންފުނީގެ ބޭސް ފިހާރައެއް ހުޅުވައިފި އެވެ.\nހިތާދޫ ސިއްޙީ މަރުކަޒުގެ ތެރޭގައި އެސްޓީއޯއިން ހުޅުވި ބޭސް ފިހާރައިން އާސަންދައިގެ ހިދުމަތް ލިބޭނެކަމަށް އެ ކުންފުނިން ބުނެއެވެ. ހިތާދޫގެ އިތުރުން ގޮއިދުއާއި އޭދަފުއްޓާއި ތުޅާދޫގައިވެސް އެ ކުންފުނީގެ ފާމަސީއެއް މިއަހަރު ތެރޭގައި ވަނީ ހުޅުވައި ހިދުމަތްދޭން ފަށައިފަ އެވެ.\nއެސްޓީއޯ އިން ބުނީ ރާއްޖޭގެ ކޮންމެ ރަށެއްގައި އެސްޓީއޯގެ ބޭސް ފިހާރައެއް ހުޅުވުމަށް ކުރިއަށް ގެންދާ މަސައްކަތަށް ކައުންސިލްތަކާއި ރައްޔިތުންގެ ފަރާތުން ބޮޑު އެއްބާރުލުމެއް ލިބެމުންދާ ކަމަށެވެ.\nއެސްޓީއޯއިން ބުނީ އެސްޓީއޯ ހިތާދޫ ފާމަސީ ޢީދު ކުރިން ހުޅުވުމަށް ނިންމާފައި ވީނަމަވެސް މޫސުން ތަންނުދިނުމުގެ ސަބަބުން ޢީދު ކުރިން ހުޅުވޭގޮތްނުވީ ކަމަށެވެ.\nއެސްޓީއޯ ހިތާދޫ ފާމަސީ ހުޅުވުމުގެ މަނާސަބަތުގައި ހިތާދޫ ސިއްޙީމަރުކަޒުގެ މުވައްޒަފުން ޖާފަތެއް ދީފައެވެ. މި ޖާފަތުގައި ސިއްހީމަރުކަޒުގެ މުވައްޒަފުންނާ ހިތާދޫ ކައުންސިލުގެ މެންބަރުންނާއި އެސްޓީއޯ ފާމަސީ ހުޅުވުމަށް ވަޑައިގެން ބޭފުޅުން ވަނީ ބައިވެރި ވެފައެވެ.\nކޮންމެ ރަށެއްގައި އެސްޓީއޯގެ ބޭސް ފިހާރައެއް ގާއިމު ކުރުމުގެ ޕްރޮޖެކްޓް ދެ އަހަރު ތެރޭގައި ނިންމާނެ ކަމަށް އެސްޓީއޯ އިން ބުނެ އެވެ.


އެއީ މާކުރިއެއް ނޫނެވެ. މީގެ ވިހިވަރަކަށް އަހަރު ކުރިއެވެ. އަހަރެންނަށް ލޯބިވެވިގެން އުޅެވުނު މީހާ ބޭނުންވީ ކައިވެނީގެ ކުރިން ރިޒޯޓުގައި ރޭކުރާގޮތަށް އަހަރެން ރިޒޯޓަކަށް ގެންދާށެވެ. މަންމަ ނުވަތަ ދައްތަ އާއިވެސް އެކުގައި ނޫނީ ނުދާނަން ކަމަށް ބުނުމުން އަހަރެން ކަޓް އަންހެނަކަށް ހަދާފައި އަހަރެން ދޫކޮށްލީއެވެ.\nއަހަރެން ރިޒޯޓަށް އެކަނި ނުދާނެކަމަށް ބުނީ އޭނާގެ ނިޔަތް އަހަރެންނަށް އެނގޭތީއެވެ. އެކިފަހަރުމަތިން އެކަހެރިކޮށް މިނިވަންކަމާއިއެކު ބައްދަލުކުރަން އޭނާ މަސައްކަތްކޮށްފައިވާތީއެވެ. އެހެންވެ ކަޓު މީހަކަށްވެގެން އަހަރެން ދޫކޮށްލުމަކުން ކަންބޮޑެއްވެސް ނުވަމެވެ. މަންމަ އަހަރެން ތަރުބިއްޔަތުކޮށްފައި ހުރީ އެހައި ފަސޭހައިން މާޔޫސްކޮށްލެވޭނެ ގޮތަކަށް ނޫނެވެ.\nކޮންމެއަކަސް އެހިސާބުން އޭނާ އެބުނި އަހަރެންގެ ކަޓުކަންވީ ކުރިއަށްވުރެ އިތުރެވެ. އެއީ ބޭރަށް ދިއުން މަދުކޮށް ކިޔަވަން ކްލާހެއްގައި ބައިވެރިވެ އިތުރަށް ކިޔަވަންފެށީއެވެ. އެދުވަސްވަރު މަންމަ ދެއްކި މީހަކާ ކައިވެނިވެސް ކުރީއެވެ. ލޯބިވެގެނެއްވެސް ނުއުޅެމެވެ.\nފިރިމީހާއަކީ ކުޑަ ފިހާރައެއް ހިންގާ ވަރަށް އާދައިގެ ވިޔަފާރިވެރިއެކެވެ. އެއްރޭ ނިދަން އޮވެފައި ބުނީ ރިޒޯޓެއް ލިބޭތޯ މަސައްކަތްކުރާކަމަށެވެ. އަތުގައި އެހައި ފައިސާ ނެތި ރިޒޯޓެއް ލިބެނީ ކިހިނެއްތޯ ސުވާލުކުރުމުން ބުނީ ސަރުކާރުން ޕިންޕޮންގ ބޯޅަ ހޮވައިގެން ނަޞީބު ދިމާވާ މީހުންނަށް ރަށްތަކެއް ދޫކުރަން އުޅޭކަމަށާއި ރަށެއް ލިބިއްޖެ ނަމަ އިންވެސްޓަރަކު ހޯދާނީ ކަމަށެވެ.\nއެކަމުގައި ދެމަފިރިންވެސް ބައިވެރިވީއެވެ. އަހަރެންނަށް ރަށެއް ލިބުނެވެ. ފިރިމީހާއަކަށް ނުލިބުނެވެ. ފިރިމީހާގެ މަސައްކަތުން އިންވެސްޓަރަކު ހޯދައިގެން އަހަރެންގެވެސް ހިއްޞާ އޮންނަ ގޮތަށް ރިޒޯޓު ތަރައްޤީކުރީއެވެ. އަދިވެސް އެކަން ހަމައެގޮތަށް ދެމިއެބައޮތެވެ. އެހިއްޞާއިން ބައެއް ހޯދަން ފިރިމީހާއެއް ނުއުޅެއެވެ. އޭނާ ބުނީ އަހަރެންގެ ތަނަވަސްކަމަކީ އޭނާގެވެސް ތަނަވަސްކަންކަމަށެވެ.\nމިއަދުނޫހުގައި ލިޔާ ޙަޤީޤީ ޙާދިސާގެ ވާހަކަތައް އަހަރެންވެސް ކިޔަމެވެ. އަހަރެންގެ ވާހަކަވެސް ހިއްޞާކޮށްލީއެވެ. ބުނެލަން ބޭނުންވަނީ އަހަރެން އެމީހަކުދެކެ ލޯބިވެގެން އުޅުނު މީހާ އަހަރެން ރިޒޯޓަކަށް ގެންދަން އުޅުނީ ކޮޓަރިއެއް ކުއްޔަށް ހިފައިގެންނެވެ. އަހަރެންގެ ހިއްޞާވާ ރިޒޯޓުގައި އަހަރެންނަށް ޚާއްޞަ ވިލާއެއް ހުރެއެވެ. ދާން ބޭނުންވި އިރަކު ދެވޭނެ ގޮތަށް ދަތުރުވެސް ހަމަޖެއްސެއެވެ.\nމުހިންމު ނުކުތާއަކީ ކިތަންމެ ލޯބިވީނަމަވެސް ޢިއްފަތްތެރިކަން ގެއްލިދާނެ ކަމެއް ނުކުރުމަށް އިލްތިމާސްކުރުމެވެ. އެއިރުން ދެއްވަވާނެ ނިޢްމަތް މާބޮޑުވާނެކަމަށް ބުނުމެވެ. ﷲ ނިޢްމަތް ދެއްވަވާނެ ގޮތެއް ނުއެނގޭނެއެވެ. ޔަޤީންކަމަކީ ނިޢްމަތް ދެއްވަވާނެ ކަމެވެ.


އެއް ދުވަސްތެރޭ 292،527 މީހުންނަށް ކޮރޯނާ ވައިރަސް ޖެހިއްޖެ\nއައިޝަތު ހަނާ 1 އޯގަސްޓު 2020 11:40\nޓެސްޓުކުރުމަށް ސާމްޕަލް ނަގަނީ/ ފޮޓޯ: ރޮއިޓާސް\nހުކިުރު ދުވަހު އެކަނި މުޅި ދުނިޔޭގައި ކޮރޯނާ ވައިރަސްއަށް ޕޮޒިޓިވްވި މީހުންގެ ޢަދަދު 292،527 އަށް އަރާފައިވާ ކަމުގައި ދުނިޔޭގެ ޞިއްޙަތު ޖަމްޢިއްޔާއިން ބުނެފިއެވެ. މިއީ މިހާތަނަށް 24 ގަޑިއިރު ތެރޭގައި ކޮރޯނާވައިރަސް ޖެހުނު މީހުންގެ އަދަދު އެންމެ އިތުރުވި ދުވަހެވެ.\nހުކުރު ދުވަހު އެންމެ ގިނަ އަދަދަކަށް މީހުން ޕޮޒިޓިވްވެފައިވަނީ އެމެރިކާއާއި، ބްރެޒިލްއާއި އިންޑިޔާގެ އިތުރަށް ދެކުނު އެފުރިކާގައެވެ. އަދި ހުކުރުދުވަހު މުޅި ދުނިޔޭގައި މިބަލީގަިއ މަރުވި މީހުންގެ އަދަދުވަނީ 6،812 އަށް އަރާފައެވެ. ދުނިޔޭގައި ކޮރޯނާ ވައިރަހަށް ޕޮޒިޓިވްވާ މީހުން އެންމެ ގިނަ ހަތަރު ޤައުމުގެ ގޮތުގައި ފާހަގަވެފައިވަނީ ކުރިން ބުނި ހަތަރު ޤައުމެވެ.\nމީގެ ކުރިން އެއް ދުވަހެއްގައި އެންމެ ގިނަ މީހުންނަށް ކޮރޯނާވައިރަސް ޖެހުނު ދުވަހެއްގެ ގޮތުގައި ރެކޯޑުކުރެވިފައިވަނީ 284،196 މީހުންނަށް ބަލިޖެހުނު ޖުލައި މަހުގެ 24 ވަނަ ދުވަހެވެ. އެދުވަހު މަރުވި މީހުންގެ ޢަދަދު 9،753 މީހުންނަށް އުފުލުނެވެ. އެއީ މިހާތަނަށް ދެވަނައަށް އެންމެ ގިނައިން މީހުން މަރުވި ދުވަހެވެ. ޖުލައި މަހުގައި ކޮންމެ ދުވަހަކުވެސް އެވެރެޖު ގޮތެއްގައި 5،200 މީހުން މިބަލީގައި މަރުވެއެވެ.\nގާތްގަނޑަކަށް 40 ޤައުމެއްގައި ކޮރޯނާ ވައިރަހަށް މީހުން ޕޮޒިޓިވްވާ މިންވަރު އެއް ދުވަސްތެރޭ ވަރަށް ބޮޑަށް އިތުރުވެފައިވާކަން ރިޕޯޓުކޮށްފައިވާ ކަމުގައި ރޮއިޓާސްއިން ބުނެއެވެ. އަދި ދުނިޔޭގެ ހުރިހާ ހިސާބެއްގައި ބަލިޖެހޭ މީހުންގެ ޢަދަދު އިތުރުވަމުންދާ ކަމުގައިވެސް ރޮއިޓާސްއިން ބުނެފައިވެއެވެ.\nއެގޮތުން އޮސްޓްރޭލިއާ، ޖަޕާން، ހޮންކޮންގު ބޮލީވިއާ، ސޫދާން، އިތޯޕިއާ އިސްރާއީލް ފަދަ އެތައް ޤައުމެއްގައި ބައްޔަށް މީހުން ޕޮޒިޓިވްވާ މިންވަރު އިތުރުވަމުންދާ ކަމަށް ރޮއިޓާސްއިން ރިޕޯޓުކުރިއެވެ.\nރޮއިޓާސްއިން ބުނި ގޮތުގައި ދެކުނު އެމެރިކާގައި ޕޮޒިޓިވްވާ މީހުންގެ ޢަދަދު އެމެރިކާ އަދި ކެނަޑާގައި ޕޮޒިޓިވްވާ މީހުންގެ ޢަދަދުގެ ޖުމްލައަށްވުރެ ގިނަވެފައިވެއެވެ. އެމެރިކާ ފިޔަވައި ބަލިޖެހޭ މީހުންނާއި ބަލީގައި މަރުވާ މީހުންގެ އަދަދު އެންމެ ގިނަ ޤައުމަކީ ބްރެޒިލެވެ.\nޖުމްލަ މިހާތަނަށް ބަލިޖެހުނު މީހުންގެ ޢަދަދަކީ 17.4 މިލިއަން މީހުންނެވެ. އަދި މިހާތަނަށް 675،000 މީހުން މިބަލީގައި މަރުވެފައިވެއެވެ.\nދުނިޔެ ކޮރޯނާވައިރަސް ބަލި ބަލިމަޑުކަން\nMay 17, 2020 12:11:16\nމިއަހަރު ފަހުކޮޅު ވެކްސިނެއް ފޯރުކޮށްދެވޭނެ ކަމުގައި އުންމީދުކުރަން: ޓުރަމްޕު\nJune 01, 2020 13:53:10\nފުރަބަންދުތަކުގެ ސަބަބުން ބަލި ފެތުރުން މަދުވެ ވެކްސިން ޓެސްޓުކުރަން ދަތިވެދާނެ: ސައެންސްވެރިން\nJune 08, 2020 10:31:17\nކޮރޯނާވައިރަހުން ސަލާމަތްވެއްޖެ ކަމަށް ނިއުޒިލޭންޑުން އިޢުލާނުކޮށްފި


SunOnline: AG ofyhun mi aharu 60 mahsala ehgai dhauva ufulaifi\nއޭޖީ އޮފީހުން މިއަހަރު 60 މައްސަލައެއްގައި ދައުވާ އުފުލައިފި\nމުއާވިޔަތު އަންވަރު 02 Jul 2020, 19:21\nބަންޑާރަ ނައިބު އިބްރާހިމް ރިއްފަތު: މިއަހަރު އޭޖީ 60 މައްސަލައެއްގައި ދައުވާ ކޮށްފައިވޭ -- ސަން ފައިލް ފޮޓޯ/ ފަޔާޒު މޫސާ\nނިމިގެން ދިޔަ ހަ މަސް ދުވަހުގެ ތެރޭގައި އެޓާނީ ޖެނަރަލްގެ އޮފީހުން 60 މައްސަލައެއްގައި ދައުވާ ކޮށްފައިވާނެ ކަމަށް އެ އޮފީހުން ބުނެފި އެވެ.\nވޭތުވެދިޔަ ހަ މަސް ދުވަހުގެ ތަފާސް ހިސާބު އާންމުކޮށްފައިވާއިރު ޖެނުއަރީ މަހުން ފެށިގެން ޖޫން މަހުގެ ނިޔަލަށް 465 އަޑުއެހުމަކަށް އޭޖީ އޮފީހުން ވަނީ ހާޒިރު ވެފަ އެވެ. އަދި 126 މައްސަލައެއްގައި އެކި ކޯޓުތަކުގައި ވަނީ ވަކާލާތު ކޮށްފަ އެވެ. އޭގެ ތެރެއިން 66 މައްސަލައެއް އޭޖީ އޮފީހަށް ރައްދުވާއިރު އެ އޮފީހުން ދައުވާކުރި 60 މައްސަލައެއް ހިމެނެ އެވެ.\nއޭޖީ އޮފީހުން ދައުވާ ކުރާ 60 މައްސަލައިގެ ތެރެއިން އެންމެ ގިނަ މައްސަލަތައް ހިނގާފައިވަނީ ސިވިލް ކޯޓުގަ އެވެ. އެއީ 32 މައްސަލަ އެވެ. ފެމެލީ ކޯޓުގައި 14 މައްސަލައެއް ކުރިއަށް ދިޔައިރު ހައި ކޯޓުގައި ކުރިއަށް ގެންގޮސްފައިވަނީ ތިން މައްސަލަ އެވެ. ސުޕްރީމް ކޯޓުގައި އޮތީ އެންމެ މައްސަލަ އެކެވެ.\nއޭޖީ އޮފީހަށް ދައުވާ ލިބޭ އެންމެ ގިނަ މައްސަލަތަކެއް ވެސް ކުރިއަށް ގެންގޮސްފައިވަނީ ސިވިލް ކޯޓުގައެވެ. އެއީ 46 މައްސަލަ އެކެވެ. ހައި ކޯޓުގައި 11 މައްސަލައެއް އޮތް އިރު މެޖިސްޓްރޭޓް ކޯޓްތުކުގައި ހަތް މައްސަލަ އެއް އޮތެވެ. އަދި ވަޒީފާއާ ބެހޭ ޓްރައިބިއުނަލްގައި ދެ މައްސަލައެއްގެ ދައުވާ އޭޖީ އޮފީހަށް ވަނީ ކޮށްފަ އެވެ.\nގާނޫނު އަސާސީ ބުނާ ގޮތުން އޭޖީ އޮފީހުން ދައުވާ ކުރާނީ މަދަނީ އަދި ދުސްތޫރީ މައްސަލަތަކުގަ އެވެ.\nއެކަމާއި ގުޅިގެން އޭޖީ ރިއްފަތު ކުރެއްވި ޓްވީޓެއްގައި ވިދާޅުވީ، ފާއިތުވެދިޔަ މަސްތަކަކީ ހުރިހާ ގޮތަކުންވެސް ދަތި އުނދަގޫ ދުވަސްވަރެއް ކަމަށާއި މަސައްކަތްކުރުން އާ ގޮތްތަކަކަށް ބައްޓަންކުރަންޖެހުނު ކަމަށެވެ.\n"ޤާނޫނީ ލަފާ ދިނުމާއި މައްސަލަތަކާ ގުޅިގެން މުވައްޒަފުން ރެޔާއި ދުވާލު ކުރި އިހްލާސްތެރި މަސައްކަތްތަކަށް ޝުކުރާއި ތަޢުރީފު ޙައްޤު،" ރިއްފަތު ވިދާޅުވެފައިވެ އެވެ.\nފަސް މިލިއަން ޑޮލަރު ހޯދަން ޔާމީން ގޮވައިގެން ކޯޓަށް\nއޭޖީ އޮފީހުން މިއަހަރު 60 ދައުވާ އުފުލައިފި\nއޭޖީއިން ރިޔާސީ ކޮމިޝަންތަކުގެ ސިއްރު ހިފަހައްޓަން އުސޫލެއް


3 އޮކްޓޫބަރު, 2021 އެއްވެސް ޚިޔާލެއް ހުށަހަޅާފައި ނެތް\nފާރެއް ރޭނުމަށް ހޯދަންޖެހޭ ތަކެތި އަންދާޒާ ކުރާ ތަފާތު ގިނަ ގޮތްތަކުގެ ތެރެއިން ގޮތެއްގެ މިސާލެއް ތިރީގައި މިވަނީ އެވެ.\nރާނަން ބޭނުންވާ ފާރުގެ ބޮޑުމިނަކީ ، އުސްމިނުގައި 10 ފޫޓު އަދި ދިގުމިނުގައި 20 ފޫޓުކަމުގައި ބަލަން ހިގާށެވެ. އަދި އެ ފާރު ރާނަން ބޭނުންކުރާނީ 1 ފޫޓު ދިގު،6އިންޗި އުސް،5އިންޗި ފުޅާ އެތެރެ ހުސް އެޅިގަލުންކަމަށް ބަލައި، ފާރު ރޭނުމަށް ފަހު ދެފަރާތުގައި ބައި އިންޗީގެ ސިމެންތި ޖަހަން ނިންމަމާ ހިގާށެވެ. ހިސާބު ކުރާނީ އެ ފާރަށް ދާނެ ތަކެތި ހޯދާށެވެ.\nރޭނުމުގައި ބޭނުންކުރާ މިންގަނޑުތަކަށް ބަލައި ، ރާނަމުން ދާއިރު އެއްގާ ބޭއްވުމަށް ފަހު އަނެއްގާ ބޭއްވުމުގެ ކުރިން ދެގާ ދޭތެރޭގައި އަޅާ ވެލިސިމެންތި ފަށަލައިގެ ބޯމިނުގެ އަންދާޒާ މިންވަރަކީ ބައި އިންޗި ކަމަށް މި ހިސާބުގައި ބަލާނަމެވެ.\nމިއަންދާޒާކުރުމުގައި ފުރަތަމަ ހިސާބުކުރާނީ ދާނެ ގަލުގެ އަދަދެވެ. ރާނާމުންދާއިރު ކޮންމެ ގަލެއްގެވެސް މަތީގަޔާއި އެއްކޮޅުގައި ޖަހާ ބައި އިންޗީގެ ސިމެންތި ފަށަލައަކީ އެގަލުގެ ބޮޑުމިނަށް އިތުރުވާ މިންގަނޑަކަށް ބަލައި އެ އިތުރުވާމިންވަރު ގަލަށް އެއްކުރުމުން ގަލުގެ ބޮޑުމިން ވާނީ 1 ފޫޓު ބައި އިންޗި ދިގު ( 1.042 ފޫޓު ) އަދި 6.5 އިންޗި (0.542 ފޫޓު) އުސް ގަލަކަށެވެ. އެހެންވީމާ ފާރު ރާނާފަ ސިމެންތި ނުޖަހައި ހުންނައިރު ކޮންމެ ގަލެއްގެވެސް އަކަ އަކީ 1.042 ގުނަ 0.542 އެވެ. އެއީ 0.564 އަކަފޫޓެވެ.\nފާރުގެ ޖުމްލަ އަކައަކީ 200 އަކަފޫޓެވެ. ފާރުގެ އަކަ 200 އަކަފޫޓު، ގަލެއްގެ އަކައިން (0.564 އަކަފޫޓު) އިން ގެއްލީމަ އަންނަނީ 354.61 އެވެ. އެހެންވީމަ އެއީ 355 ގަލެވެ. ރާނަން ބޭނުންވަނީ 355 ގަލެވެ. އެއީ ގަލެއް ހަލާކުނުވާނެކަމަށް ބަލާނަމައެވެ. ކޮންމެވެސް ވަރަކަށް ހަލާކުވެދާނެކަމަށް ބަލައި2ޕަސެންޓު އެކުރާނަމަ އެއީ 362 ގަލެވެ.\nމުޅިފާރު ރާނާނިމި ސިމެންތި ނުޖަހައި ހުންނައިރު ޖުމްލަ ކޮޑިއަކީ 20 ގުނަ 10 ގުނަ 0.5 ފޫޓެވެ. އެއީ 100 ކޮޑިފޫޓެވެ. 355 ގަލުގެ ޖުމްލަ ކޮޑިއަކީ 1 ގުނަ 0.5 ގުނަ 0.5 އެވެ. އެއީ 88.75 ކޮޑި ފޫޓެވެ. އެހެންވީމާ 100 ކޮޑިން 88.75 ކޮޑި ކެނޑީމަ އެލިބޭ 11.25 ކޮޑިފޫޓަކީ ރާނަން ދިޔަ ވެލިސިމެންތީގެ ޖުމްލަ ކޮޑިއެވެ.\nސިމެންތިޖަހަނީ 0.5 އިންޗިކަމަށް ބަލައި، މުޅިފާރުގެ ދެފަރާތުގައި ޖަހާނެ ސިމެންތީގެ ކޮޑިއަކީ 20 ގުނަ 10ގުނަ 0.041 ގުނަ2އެވެ. އެއީ 16.4 ކޮޑިފޫޓެވެ.\nއެހެންވީމާ ޖުމްލަ ވެލިސިމެންތީގެ ކޮޑި އަކީ 11.25 އެއްކުރަން 16.4 އެވެ. އެއީ 27.65 ކޮޑިފޫޓެވެ.\nރާނަން ސިމެންތިގަށަން އުވަދޯންޏަށް ސިމެންތިއާއި، ވެއްޔާއި، ފެނާއި އަޅައި ރަނގަޅަށް ގަށައި ނިމޭއިރު އުފެދޭ ވެލިސިމެންތީގެ ޖުމްލަ ކޮޑި އެ އުފައްދަން އެއްކުރި ސިމެންތިއާ ވެއްޔާ އަދި ފެނުގެ ކޮޑިއަށް ވުރެ ކުޑަވެއެވެ. އެއީ ވެލީގެ ތެރެއަށަ ސިމެންތިއާ ފެނާ ވަނުމުން ވާ ކޮޑިމަދުވުމެކެވެ. އެހެންވީމަ މަތީގައި ހިސާބުކުރެވިފައިވާ 27.65 ކޮޑިފޫޓަށް ނިސްބަތުން ބައެއް އިތުރުކުރަންޖެހޭނެއެވެ. އާންމު މިންގަނޑަށްބަލައި، ގާތްގަނޑަކަށް 33 ޕަސެންޓު އިތުރުވާނެކަމަށް ބަލައި، 27.65 ގުނަ 1.33 އަށް އަންނަ 36.8 ކޮޑިފޫޓަކީ ނުގަށައި ހުރިއިރު އުވަދޯނީގައި ހުރި ސިމެންތިއާ ވެލީގެ ޖުމްލަ ކޮޑިއެވެ .\nރާނާށާއި ސިމެންތިޖަހަން ވެއްޔާ ސިމެންތި ގަށަނީ7ބައިކުޅައެއްބަޔަށް ކަމަށް ބަލާނަމަ ސިމެންތީގެ ކޮޑިއަކީ 36.8 ގުނަ 1/7 އެވެ. އެހެންވީމާ ސިމެންތީގެ މިންވަރަކީ 5.25 ކޮޑިފޫޓެވެ. ވެލީގެ މިންވަރަކީ 36.8 ގުނަ 6/7 ، ލިބެނީ 31.54 ކޮޑިފޫޓެވެ.\n6 ބައި ކުޅައެއްބަޔަށް ނުވަތަ5ބައިކުޅަ އެއްބަޔަށް ސިމެންތި ގަށަން ގަސްދުކުރާނަމަ 1/6 ނުވަތަ 1/5 އާ ގުނަކޮށްގެން ސިމެންތި ހޯދާފައި 5/6 ނުވަތަ 4/5 ބޭނުން ކޮށްގެން ވެލީގެ ކޮޑި ހޯދައިގެން ހިސާބު ކުރިއަށް ގެންދާށެވެ.\nސިމެންތީގެ އާންމު ބަރުދަނަކީ ކޮޑިފޫޓަކަށް 40 ކިލޯއެވެ. ވީމާ 40 ގުނަ 5.25 ވީމާ އެއީ 210 ކިލޯއެވެ. ސިމެންތި ކޮތަޅެއްގައި 50 ކިލޯ ހުންނަކަމަށް ބަލައި 50 ހުން 210 ގެއްލީމަ ލިބޭ 4.2 އަށް ބަލައި ރޭނުމުގައި ބޭކާރުވާނެ ސިމެންތިއަށްބަލައި ފާރަށް ބޭނުންވާނީ6ކޮތަޅު ސިމެންތި ކަމަށް ބެލިދާނެއެވެ.\nހަމައެގޮތުން ވެލީގެ ބަރުދަނަކީ ކޮޑިފޫޓަކަށް 48 ކިލޯ ކަމަށްބަލައި ވެލީގެ ކޮޑިއަށް ޖެހޭ 31.54 ކޮޑިފޫޓު އާގުނަކުރުމުން ލިބެނީ 1514 ކިލޯއެވެ. ވެލިބަސްދާއެއްގައި ހުނަންނަނީ 30 ކިލޯކަމަށް ވާނަމަ ބޭނުންވަނީ 51 ބަސްދާ ވެއްޔެވެ.\nބޭރުން އެތެރެކުރާ ރިވަރސޭންޑުގެ ބަރުދަން ކޮޑިފޫޓަކަށް 52 ކިލޯވަރުޖެހެއެވެ. އެހެންވީމާ މިސާލަކަށް އެގެންނަ ވެލިބަސްދާއެއްގައި 30 ކިލޯހުންނަނަމަ ބޭނުންވާނީ 31.25 ގުނަ 52 ގެއްލަން 30 އެވެ. ލިބެނީ 54 އެވެ. ބައެއް ބޭކާރުވާނެކަމަށް ބަލައި ބޭނުންވަނީ 65 ބަސްދާވެލިކަމަށް ބެލިދާއެވެ.\n14 ނޮވެންބަރު, 2017\nއެންޓިބައިޓިކަށް ހަށިގަނޑު ހޭނުނީމާ ވާނެ ގޮތް އެނގޭތަ؟


Dhaulathuge maalee audit eh hedhumah MP Ilayas Labeeb govaalavvaifi\nއިލްޔާސް ލަބީބު: އިގްތިސާދީ ދާއިރާގެ ކަންކަން ދިރާސާ ކުރައްވާ، އެމްޑީޕީގެ މެނިފެސްޓޯ ތައްޔާރު ކުރުމުގައި ވެސް އިސްދައުރެއް އަދާކުރެއްވި މެމްބަރެއް--\nދައުލަތުގެ މާލީ އޮޑިޓެއް ހެއްދެވުމަށް ރައްޔިތުންގެ މަޖިލީހުގެ ހުޅުދޫ ދާއިރާގެ މެމްބަރު އިލްޔާސް ލަބީބު ގޮވާލައްވައިފި އެވެ.\nމިއަދު ބޭއްވި ރައްޔިތުންގެ މަޖިލީހުގެ ޖަލްސާގައި، ޕެންޝަނާ ބެހޭ ގާނޫނަށް ކާށިދޫ ދާއިރާގެ މެމްބަރު އަދި މަޝްހޫރު ވިޔަފާރިވެރިޔާ އަބްދުﷲ ޖާބިރު ހުށަހެޅުއްވި އިސްލާހަށް ބަހުސް ކުރައްވަމުން އިލްޔާް ވިދާޅުވީ ދައުލަތުގެ މާލީ އޮޑިޓެއް ހެދުން މުހިއްމު ކަމަށެވެ.\nޕެންޝަނާ ބެހޭ ގާނޫނަށް ޖާބިރު ހުށަހަޅުއްވާފައިވާ އިސްލާހުގައި ވަނީ، އިސްރަށްވެހިންނަށް (65 އަހަރުން މަތީގެ ދުވަސްވީ މީހުންނަށް) ދެވޭ އަސާސީ ޕެންޝަނުގެ އަދަދު 5000ރ އިން 10000ރ އަށް ބޮޑު ކުރުމަށެވެ.\nއިލްޔާސް ލަބީބު ވިދާޅުވީ ދައުލަތުގެ މާލީ ހާލަތަކީ ކޮބައިކަން ރައްޔިތުންނަށް އެނގެން ޖެހޭ ކަމަށާއި، ރައްޔިތުންނަށް އެކަން ހާމަކޮށްދިނުމަކީ ފިނޭންސް މިނިސްޓަރުގެ ޒިންމާއެއް ކަމަށެވެ. އެހެންކަމުން، ދައުލަތުގެ މާލީ ހާލަތު އެނގޭނެ އޮޑިޓެއް ހަދައި، ދައުލަތުގެ މާލީ ހާލަތު ރައްޔިތުންނަށް ހާމަކޮށްދިނުމަށް ފިނޭންސް މިނިސްޓަރު އިބްރާހީމް އަމީރަށް ގޮވާލައްވާ ކަމަށް ވެސް އިލްޔާސް ލަބީބު ވިދާޅުވި އެވެ.\nއިލްޔާސް ލަބީބު ވިދާޅުވީ، ދައުލަތުގެ މާލިއްޔަތާއި ކޮންމެ މީހަކަށް ނުކުޅެވޭ ގޮތަށް ސިޔާސަތެއް ކަނޑައަޅުއްވައި އެކަން ބައްޓަންވެފައި އޮތުމަކީ މި ދައުލަތަށްޓަކާ، މިވަގުތުން މިވަގުތަށް ކޮންމެހެން ކުރަންޖެހިފައިވާ މުހިއްމު ކަމެއް ކަމަށެވެ.\nޖާބިރުގެ އެ އިސްލާހާ ގުޅިގެން ސަރުކާރަށް ތާއީދު ކުރައްވާ ގިނަ މެމްބަރުން ވަނީ ޖާބިރަށް ބަހުގެ ހަމަލާތަކެއް ވެސް ރައްދުކޮށްފަ އެވެ. ނަމަވެސް އިސްރަށްވެހިންނަށް ދެވޭ ޕެންޝަން ފައިސާ އިތުރު ނުކުރަން އެއްވެސް މެމްބަރަކު ދެކޮޅެއް ނުހައްދަވަ އެވެ. އެ މެމްބަރުން ވިދާޅުވީ، މިފަދަ އިސްލާހުތައް ހުށަހެޅުމުގައި އެއްވެސް އިހުލާސްތެރިކަން ނެތްކަން ހާމަވާ ކަމަށެވެ. އަދި ދައުލަތަށް ލިބޭ އެއްޗަކަށްވުރެ ބޮޑު އަދަދެއް ހަރަދުކުރަން ޖެހުމަކީ ދެކޮޅު ޖެހޭ ކަމަކަށް ނުވާނެ ކަމަށް ވެސް މެމްބަރު ވިދާޅުވި އެވެ.\nމެމްބަރު ވިދާޅުވީ، ޕެންޝަން ގާނޫނަށް އިސްލާހު ހުށަހެޅުއްވިއިރު، ދައުލަތުގެ އާމްދަނީ އާއި ހަރަދާއި، ޖީޑީޕީ އާއި އިންފްލޭޝަން ރޭޓަކީ ކޮބައިކަން އެބިލް ހުށަހެޅުއްވި މެމްބަރު ޖާބިރު ދިރާސާ ކުރައްވާފައި ނެތް ކަމަށެވެ.\nއިސްރަށްވެހިންނަށް އަސާސީ ޕެންޝަނެއްގެ ގޮތުގައި 2000ރ ދޭން ފަށާފައިވަނީ ކުރީގެ ރައީސް މުހައްމަދު ނަޝީދުގެ ވެރިކަމުގައެވެ. އަދި ކުރީގެ ރައީސް އަބްދުﷲ ޔާމީންގެ ވެރިކަމުގައި އެ އަދަދު 5000ރ އަށް ބޮޑުކޮށްފައި ވެއެވެ.\nމަޖިލިސް ޕެންޝަން އޮފީސް ޕެންޝަން ފަންޑު ސަރުކާރު\nމެމްބަރުން ހުޅުމާލެއިން ބިން ހޯދައިގެން ފުލެޓް އަޅައިގެން ކުއްޔަށް ދީގެން ފައިދާ ނެގުމަކީ ބޮޑު މަންފާ ނުންތޯ؟ ދައުލަތުން އެއްވެސް ބަޔަކަށް އެއްޗެއް ދޭން ރަގަޅު ނުވާނެ ! ހުރިހާ އެއްޗެއް މަންފާއެއްވެސް ލިބެންވާނީ މެމްބަރުންނަށް !


ޕަބްލިޝްކުރި ތާރީޚް: 09 އޭޕްރިލް 2015\nމިލަދުންމަޑުލު އުތުރުބުރީ ގޮއިދޫ ކައުންސިލްގެ އިދާރާ\n2 ޖަނަރޭޓަރ ސިޓީލާ ނީލަމުގައި ވިއްކައިލުމަށް\nމި އިދާރާގެ ބެލުމުގެ ދަށުގައިވާ 02 ޖަނަރޭޓަރ ސިޓީލާ ނީލަމުގައި ވިއްކައިލުން\nމި އިދާރާގެ ނަންބަރ A/273/2012/17 (ތާރީޚު:23 މެއި 2012) ގައި ކުރި އިއުލާނަށް އެއްވެސް ފަރާތަކުން ކުރިމަތިލާފާއިނުވާތީ އެ އިޢުލާން ބާޠިލު ކުރުމަށްފަހު މިއިދާރާގެ ބެލުމުގެ ދަށުގައި ހުރި ތިރީގައި މިދަންނަވާ ޖަނަރޭޓަރުތައް ސިޓީލާ ނީލަމުގައި ވިއްކައިލުމަށް އަލުން އިޢުލާން ކުރަމެވެ.\nމިނީލަން ފެށޭ ތާރީޚަކީ 08 އެޕްރީލް 2015 ވާ ބުދަ ދުވަހުގެ 9:00 އެވެ. މި ނީލަމުގައި ފެކްސްގެ ޒަރީއާއިން ހުށަހަޅާ އަގުތައްވެސް ބަލައިގަނެވޭނެވެ.\nނީލަމަށް ހުށަހެޅޭ އެންމެ މަތީ އަގު ކޮންމެދުވަހަކު ކައުންސިލްގެ އިދާރާ ބަންދުވުމުގެ ކުރިން މި އިދާރާގެ ނޯޓިސް ބޯޑުގައި ބެހެއްޓޭނެއެވެ. ނީލަމަށް އަގު ހުށައަޅަންވާނީ ކޮންމެ ޖަނަރޭޓަރަކަށް ވަކިން އެއީ ކޮން ޖަނަރޭޓަރެއް އެނގޭ ގޮތަށެވެ.\nޖަނަރޭޓަރތައް ބައްލަވަން ބޭނުންފުޅުވާ ފަރާތް ތަކުން ތިރީގައި ބަޔާން ކޮށްފައިވާ ނަންބަރަށް ގުޅުއްވުމުން ނުވަތަ ރަސްމީ ދުވަހު ރަސްމީގަޑީގައި މިއިދާރާއަށް ވަޑައިގަތުމުން އެ އިންތިޒާމު ހަމަޖައްސައިދެވޭނެއެވެ.\nނީލަމަށް އެންމެ ފަހުން ހުށަހެޅޭ އަގަށް ބަދަލެއްނައިސް 72 ގަޑިއިރު ވެއްޖެނަމަ އެއަގު ހުށަހެޅި ފަރާތަކަށް ނީލަން ނިންމައިލެވޭނެއެވެ.\nއިތުރު މަޢުލޫމާތު ހޯއްދެވުމަށް ގުޅުއްވާނީ 9980804 ނަންބަރު ފޯނާއެވެ.\nނީލަމުގައި ވިއްކާލެވޭ ތަކެތީގެ ތަފުސީލު\nއިތުރު ކުރެވޭ އަގު\n28ކިލޯވޯޓްގެ ޔަންމާ ޖަނަރޭޓަރ\n48 ކިލޯވޯޓްގެ ޕާކިންސް ޖަނަރޭޓަރ


Haradhu kurakoh , mi aharu eh billion rufiya salaamayi kuranee\nހަރަދު ކުޑަކޮށްގެން މިއަހަރު އެއް ބިލިއަން ރުފިޔާ ސަލާމަތް ކުރަނީ\nދަރުބާރުގޭގައި ކޮވިޑް-19 އިގެ އިގްތިސޯދީ ހާލަތާ ބެހޭ ގޮތުން ފިނޭންސް މިނިސްޓަރު ވާހަކަ ދައްކަވަނީ -- ފޮޓޯ: އެޗްއީއޯސީ\nކޮވިޑް-19 އިގެ ސަބަބުން އިގްތިސޯދަށް އަސަރު ކޮށްފައިވާތީ، މި އަހަރުގެ ހަރަދުތައް ކުޑަކޮށް 700 މިލިއަން ރުފިޔާ އާއި އެއް ބިލިއަން ރުފިޔާ ދެމެދުގެ އަދަދެއް ސަލާމަތް ކުރާނެ ކަމަށް ފިނޭންސް މިނިސްޓްރީން ބުނެފި އެވެ.\nފިނޭންސް މިނިސްޓަރު އިބްރާހިމް އަމީރު ވިދާޅުވީ މިދިޔަ އަހަރެކޭ އެއްގޮތަށް މި އަހަރު ވެސް ހަރަދު ކުޑަ ކުރަން އަޅާފައިވާ ފިޔަވަޅުތައް ކުރިއަށް ގެންދަން ނިންމާފައިވާ ކަމަށާ އެގޮތުން އަމާޒަކޫ އެއް ބިލިއަން ރުފިޔާ ސަލާމަތް ކުރުން ކަމަށެވެ.\n"ހަރަދު ކުޑަ ކުރުމުގެ މައިގަނޑު ބޭނުމަކީ ކޮވިޑް-19 އިގެ ސަބަބުން ސިއްހީ ކަންކަމަށް އިތުރު ހޭދަ ކުރަން ޖެހުމާއި އިތުރު ހަރަދު ކުރަން ޖެހުމުން އެކަމަށް ޖާގަ ހޯދައި ކޭޝް ފްލޯ ބެލެހެއްޓުން. އެކަން މި އަހަރު ވެސް ކުރިއަށް ގެންދާނެ،" އަމީރު ވިދާޅުވި އެވެ.\nމި އަހަރު ހަރަދު ކުރަން މަޖިލީހުން ފާސް ކޮށްދީފައި ވަނީ 33.4 ބިލިއަން ރުފިޔާ އެވެ. އަދި މި އަހަރު އާމްދަނީއަށް ލިބޭނެ ކަމަށް އަންދާޒާކޮށްފައިވަނީ 21.1 ބިލިއަން ރުފިޔާ އެވެ.\nއަމީރު ވިދާޅުވި ގޮތުގައި މި އަހަރުގެ ބަޖެޓް ތައްޔާރު ކޮށްފައި ވާނީ އިގްތިސޯދު ކުރިން އޮތް ހާލަތަށް ވީހާ އަވަހަށް ބައުންސް ބެކް ކުރެވޭނެ ގޮތަށް ރާވައިގެނެވެ. އަދި ޓޫރިޒަމް ރަނގަޅުވަމުން ދާތީ ކުރީ އޮތް ހާލަތަށް އަންނަ އަހަރު އިގްތިސޯދު ދާނެ ކަމުގެ އުންމީދު އެބައޮތް ކަމަށް ވެސް އޭނާ ވިދާޅުވެ އެވެ.\n"މި އަހަރުގެ ބަޖެޓު ވާނީ އިގްތިސޯދީ ކާރިސާއިން އަރަައި ގަންނަން ފޯކަސް ކޮށްފައިވާ ބަޖެޓެއް،" މިނިސްޓަރު ވިދާޅުވި އެވެ.\nމިދިޔަ އަހަރު ނުވަ ބިލިއަން ސަލާމަތްވި\nމިނިސްޓަރު ވިދާޅުވީ މިދިޔަ އަހަރު ހަރަދު ކުޑަ ކުރަން އެޅި ފިޔަވަޅުތަކުގެ ސަބަބުން ކޮވިޑް-19 އިގެ ސަބަބުން އިތުރުވި ހަރަދުތައް ކޮށްފައި ނުވަ ބިލިއަން ރުފިޔާގެ ހަރަދު ކުޑަ ކުރެވުނު ކަމަށެވެ. އަދި ހަރަދު ކުޑަ ކުރި ނަމަވެސް އެއްވެސް މުވައްޒަފެއް ވަޒީފާއިން ވަކިކޮށްފައި ނުވާނެކަން މިނިސްޓަރު ފާހަގަ ކުރެއްވި އެވެ.\n"ދެހާސް ވިހިވަނަ އަހަރުގެ ބަޖެޓުން އިތުރު ހަރަދު ކުރަން ޖެހުނުކަން ވެސް ފާހަގަ ކުރަން. އެގޮތުން ސިއްހީ ރައްކާތެރި ކަމަށާއި ބަލިމަޑުކަމުން އަރައި ގަންނަން ސްޓިމިއަލަސް ހަރަދު ކުޑަ ކުރެވުނު. މިދިޔަ އަހަރު ހަރަދު ކުޑަ ކުރަން ގިނަ ފިޔަވަޅުތަކެއް އެޅުނު ފާހަގަ ކޮށްލަން... ފުރަތަމަ ކަމަކަށް ބޮޑެތި މުސާރަ ލިބޭ ފަރާތްތަކުން ފަސް މަސް ދުވަހު މުސާރަ އުނި ކުރިން. އޭރު ނުފަށާހުރި ގިނަ ޕީއެސްއައިޕީ މަޝްރޫއުތައް މަޑު ޖައްސާލިން،" އަމީރު ވިދާޅުވި އެވެ.\nމިނިސްޓަރު ވިދާޅުވީ މި ފިޔަވަޅުތަކާއެކު މިދިޔަ އަހަރުގެ ބަޖެޓުގެ ދަރަނި އަހަރު ނިމުނުއިރު ހުރީ 12.5 ބިލިއަން ރުފިޔާ -- ޖީޑީޕީގެ ނިސްބަތުން 18.9 ޕަސެންޓް -- ގައި ކަމަށެވެ.\nއިގްތިސޯދު އިބްރާހިމް އަމީރު ކޮވިޑް-19 + ދިވެހި ރާއްޖެ އަލުން ހުޅުވާލުން ފިނޭންސް މިނިސްޓްރީ ދައުލަތުގެ އާމްދަނީ